SunOnline: Vishka Baiskoafu ah annany\nއައިމިނަތު ލުބާ 27 Mar 2020, 12:15\n"ވިޝްކާ" ގެ ޕޯސްޓަރެއް----\nއަބްދުﷲ ވިޝާމްގެ ވާހަކައަކަށް މަހުދީ އަހުމަދު ސްކްރީން ޕްލޭ ލިޔެފައިވާ ފިލްމް "ވިޝްކާ" ބައިސްކޯފު އެޕްލިކޭޝަނުން ސްޓްރީމްކުރަން ނިންމައިފިއެވެ.\nފިިލްމުގެ ބަތަލާ އަދި ޕްރޮޑިއުސަރު އާއިޝަތު ރިޝްމީ އޭނާގެ އިންސްޓަގްރާމް ސްޓޯރީގައި އެކަން މިހާރު ހިއްސާކޮށްފައިވާއިރު ރިޝްމީ ބުނީ ފިލްމު ވިޝްކާ ބައިސްކޯފުން ސްޓްރީމް ކުރާނީ މި މަހު 30 ވަނަ ދުވަހުގެ ރޭގަނޑު ނުވައެއް ޖަހާއިރުން ފެށިގެންކަމަށެވެ.\nވިޝްކާ ބައިސްކޯފަށް ސްޓްރީމްކުރުމުން މި ފިލްމު ނުބެލި ތިބި ގިނަ މީހުންނަށް ފިލްމު ބެލުމުގެ ފުރުސަތު މަގުފަހިވެގެންދާނެއެވެ. އަދި ފިލްމު އަދި ބަލަން ބޭނުންވާ މީހުންނަށްވެސް އެ ފުރުސަތު ފަހިވެގެންދާނެއެވެ. ރިޝްމީގެ ސްޓޯރީގައި ވިޝްކާ ބައިސްކޯފަށް އަންނާނެކަން އިއުލާންކުރުމުން ރިޝްމީގެ ފޭނުން އަންނަނީ ވަރަށް ބޮޑަށް އުފާފާޅުކުރަމުންނެވެ.\nރަވީ ފާރޫގް ޑައިރެކްޓްކޮށް ރިޝްމީ ޕްރޮޑިއުސްކުރާ ކްރައިމް ތްރިލާ އެ ފިލްމުގެ ލީޑް ރޯލް ކުޅެފައި ވަނީ ރަވީގެ އިތުރުން ރިޝްމީ އާއި މުހައްމަދު ސައީދެވެ.\n"ވިޝްކާ" ދިވެހި މުޖުތަމައުގައި ހިނގާ މާރާމާރީ އާއި ސިޔާސީ ކަންތައްތަކުގެ މައްޗަށް އުފައްދާފައިވާ ފިލްމެކެވެ. އެ ފިލްމަކީ ލޯތްބާއި ނަފްރަތާއި ދަހިވެތިކަމާއި އަނިޔާވެރިކަން ފަދަ ކަންތައްތައް އެކުލަވައިލައިގެން އުފައްދާފައިވާ ފިލްމެކެވެ. މި ފިލްމަކީ ރާއްޖޭގެ ކުށުގެ ވެށި ވަރަށް ފުރިހަމައަށް ދައްކުވައިދީފައިވާ ފިލްމެއް ވެސްމެ އެވެ.\nފިލްމުގައި ދައްކުވައިދެނީ އަމިއްލަ އެދުމުން ފޯވެފައިވާ ދެ ފިރިހެނެއްގެ މެދުގައި ތާށިވާ ޒުވާން އަންހެނެއްގެ ވާހަކަ އެވެ.\nޔާރާ ޕްރޮޑަކްޝަނުން އުފެއްދި ވިޝްކާ ވަނީ ދިވެހި ފިލްމު އެވޯޑްސްގައި ބައިވެރިކުރި 12 ފިލްމުގެ ތެރެއިން އެންމެ މޮޅު ފީޗާ ފިލްމަކަށް ވެސް ހޮވިފައެވެ. އަދި އެ ފިލްމުން ރިޝްމީ ވަނީ އެ އެވޯޑް ހަފްލާގައި އެންމެ މޮޅު ބަތަލާގެ އެވޯޑު ވެސް ހާސިލްކޮށްފައެވެ. އަދި ވިޝްކާ ފިލްމުން ސާކް ފިލްމް އެވޯޑްސް 2017 އިން އެންމެ މޮޅު ބަތަލާގެ އެވޯޑު ވެސް ރިޝްމީ އަށް ވަނީ ލިބިފައެވެ.\n11 އަހަރަށް ފަހު ފަރްދީން ހާން އަލުން ފިލްމި ދުނިޔެއަށް\nމަންމަ އެޑްމިޓްކުރުމުން އަކްޝޭ ވަގުތުން އިންޑިއާއަށް!


ލޯތްބެއްނެތް ގުޅުން (12 ވަނަ ބައި) – Esfiya\nކޮލެޖްތަކުން އިމްތިހާނުތައް ނިމިގެން އުޅޭދުވަސްކޮޅެވެ. މައިޝާމެންގެ ކޯހުގެ ފަހުއަހަރުކަމުން މައިޝާމެން އިމްތިހާނުގެ ނަތީޖާއަށް އިންތިޒާރު ކުރަމުން ދިޔައެވެ. އިމްތިހާން ނިމެންދެން ކިޔާންވެސް މައިޝާއަށް ނުގުޅާ މަޑުކޮށްގެންހުރުމަށްފަހު މައިޝާއަށް ގުޅަންފެށިއެވެ. ކިޔާންގެ ފޯނު ކޯލުތަކަށް މައިޝާ ޖަވާބުނުދޭތީ ޝިފްނާއަށްވެސް ކިޔާންގުޅައި މައިޝާއަށް ވީ ކިހިނެއްތޯ އޮޅުންފިލުވަން މަސައްކަތްކުރަންފެށިއެވެ. ޝިފްނާ އަކީ މައިޝާގެ އެންމެ ގާތް އެކުވެރިޔާކަމުން މައިޝާގެ ހަޔާތުގައި ވީ ކަންތައްތައް ސިއްރުކުރަން އެއްބަސްވިއެވެ. އެހެންނަމަވެސް ކިޔާން މައިޝާއާއި އުޅޭމިންވަރު ފެނި ޝިފްނާބޭނުންވީ މައިޝާގެ ހަޔާތައް ކިޔާންއަށް އާދެވޭނެ ގޮތެއް މެދުވެރިވާށެވެ. މައިޝާ ހަޤީޤަތުގައި ކިޔާންއަށް އޭނާއާއި ދިމާވި ކަންތައް ސިއްރުކުރަން ބޭނުންވީ ކިޔާން އޭނާއާއި ދޭތެރޭ ދެކޭނެގޮތް ބަދަލުވެ އޭނާއަށް މާފު ނުކުރާނެކަމުގެ ބިރުހީވާތީއެވެ. އެހެނަސް ޝިފްނާގެ ޒަމީރުގަބޫލުކުރަމުން ދިޔައީ ކިޔާންއަށް ހަޤީޤަތްއެނގުމުން ކިޔާން މައިޝާއަށް މާފުކޮށްމައިޝާއޭނާގެ މީހަކަށް ހަދާނެކަމަށެވެ. މައިޝާއަށް ޝިފްނާ ވިސްނައިދީ ދީ އަޑުނޭހުމުން ޝިފްނާ ގޮތެއްނިންމައި މައިޝާއަށް ސިއްރުން އެއްރޭ ކިޔާންއަށް ގުޅާ ބައްދަލުުރުމަށް އެދުނެވެ.\nއާރޓިފިޝަލް ބީޗް ކަރިރީގައި މީހުންގަނޑު ގިނަ ވަމުން ދިޔަ ހަވީރެކެވެ. ޝިފްނާ ކިޔާންއަށް ގަޑިކިޔައިގެން އައިސް އެއިނީ ޑައިނަމޯރެސްޓޯރެންޓްތެރޭގައެވެ. އެ ހަލަބޮލި ރެސްޓޯރެންޓް ތެރޭ ޝިފްނާ ކިޔާންގެ އިންތިޒާރުގައި މާގިނައިރު މަޑުކުރާކަށް ނުޖެހުނެވެ. ކިޔާންއައިސް ޝިފްނާއިން މޭޒުގައި އިށީނުމާއިއެކު ވާހަކަދައްކަންފެށިއެވެ.\n“ކިޔާން އާ މިހެން ބައްދަލު ކުރަންޖެހުނު ސަބަބުއެނގޭ ދޯ؟ ” ޗޮކްލެޓް މިލްކް ޝޭކް ތަށި ތެރޭގައި އިން ހޮޅިން ފޮދެއް ދަމާލުމަށްފަހު ކުރިމަތީގައި އިން ކިޔާންއާއި ޝިފްނާ ސުވާލުކުރިއެވެ. “އަހަންނަށް އިނގޭ ކިޔާން މައިދެކެ ވަރަށް ލޯބިވާކަން.. އޭނަ ކިޔާންގެ ލައިފަށް ގެންނަން ބޭނުންވާ ވަރުވެސް އަހަންނަށްވެސް އަދި މައިއަށްވެސް އަސްލުއިނގޭ.. މައި އެއްވެސް ހާލެއްގަ ކިޔާން ގެ ލައިފަށް ނުދާކަށް ނޫޅޭ! ” ޝިފްނާއަށް މިހާވަރަށް ކިޔައިދެވުމާއެކު ކިޔާން ޝިފްނާގެ ވާހަކަ މެދުކަނޑާލިއެވެ. “ދެން ކޮބާތަ މައްސަލައަކީ ޝިފޫ؟ ކިހިނެއްތަ އޭނަ އެއުޅެނީ؟ ފެނުނީމަ ފެންނަކަމަށް ނުހަދާ.. އަނގައިން ނުބުނެ.. މަ އެގެއަށް ދިޔަޔަސް މިހާރު ރުޅި އާދޭ.. އަހަރެން މިކަމާ ވިސްނާ ވިސްނާ ބޯ ހަލާކުވޭ އެބަ… ” ހާސްވެ ކިޔާންއަށް މިހެން ބުނެވުމާއިއެކު ޝިފްނާވެސް ކިޔާންގެ ވާހަކަ މެދުކަނޑާލައި ކިޔާންއާއި ސުވާލެއް ކުރިއެވެ. “ކިޔާން.. ހަމަ ޖެހިބަލަ.. ފުރަތަކަ މަގޭ ކައިރީ ބުނެބަލަ .. ކިޔާން ކިހާވަރަކަށް މައި ދެކެ ލޯބިވޭ؟ ކިހާ މިންވަރަކަށް؟ ”\n“ހީވެސް ނުކުރާވަރަށް އަހަރެން މައިދެކެ ލޯބިވޭ… ” ކިޔާން ގެ ޖަވާބު އަވަސްވެފައި ކުރެވެ.\n“މައި އަތުން ކުށެއްވެފަ އޮވެއްޖެއްޔާ ޔޯ؟ އެކުށަށް މާފުކުރާނަންތަ؟ މާފުކޮށްފަވެސް މައި އެކްސެޕްޓް ކުރާނަންތަ؟ ” ޝިފްނާ މި ސުވާލުކުރުމާއެކު ކިޔާންގެ މޫނުމައްޗަށް ކުލަވަރެއް އަރައިގެންދިޔައެވެ. އަދި ސުވާލުތަކެއްއުފެދޭ ނަޒަރަކުން ޝިފްނާއަށް ބަލާލިއެވެ.\n” އިންސާނުން އަތުން ކުއްކުރެވޭނީ.. މައި އަތުން ކުށެއްވެގެން މީގެ ކުރިންވެސް އަހަންނަށް ކިޔައިދިން.. މިފަހަރު ކިހިނެއްވީ؟ އާނ.. މައިއަތުން ކުށެއްވެގެން މައި އެކަމާދެރަ ވެ އެ ކުށަށް އިއުތިރާފްވެ ތައުބާވެއްޖެއްޔާ އަހަރެން މިހިރީ މައި އެކްސެޕްޓްކުރަން.. އެކަމު މައި އެ ވާހަކައެއްވެސް ދައްކާއިގެނެއްނު! މައި އަތުން އަނެއްކާ ކިހާވަރެއްގެ ކުށެއްވެގެން އެ އުޅެނީ؟” ކިޔާން ބޭނުންވީ މައިޝާއަތުން ވީ ކުށެއް އޮޅުންފިލުވާށެވެ. އޭނާ ދުރުވެގެން އުޅޭ ސަބަބަކީ އޭނާގެ އަތުން ވެފައި އޮތް ކުއްތޯ ޔަގީންކުރާށެވެ. އެހާހިސާބުން ކިޔާންއަށް ހުރިހާ ހަގީގަތެއް ޝިފްނާ ކިޔައިދިނީ ކިޔާން މައިޝާއަށް މާފުކުރާނެ ކަމުގެ އުއްމީދުގައެވެ. ކިޔާނަށް އިވެމުން ދިޔަ ވާހަކަތަކުން ހިތަށް އެތައް ތީރުތަކެއް ހެރެމުން ދިޔަކަހަލައެވެ. މައިޝާ އާއި މުސްތަފާގެ ގުޅުން ބަދަހި ކުރަމުން ދިޔައިރުވެސް ކިޔާންއާއި މައިޝާ ވާހަކަދައްކާ ހެދި ދުވަސްތައްވެސް ހަނދާން ވަމުންދިޔައެވެ. ސްކައިޕުން މައިޝާ އާއި ދިމާވާލެއް މަދުވަމުން ދިޔައީ އެ ސަބަބައްޓަކައި ކަންވެސް މިހާރު ކިޔާންއަށް ސާފުވެއްޖެއެވެ. އެހެނަސް މައިޝާއަށް މުސްތަފާގެ ކިބައިން ސަލާމަތްވާން ހިތްވަރު ލިބުމުން އެކަމާ ކިޔާންއުފާކުރިއެވެ. އަދި ކިޔާންގެ ދިރިއުޅުމަށް ނާންނަންވެގެން އުޅެނީ މައިޝާ އަކީ ކިޔާންކަހަލަ ސާފު މީހަކަށް ނުވާތީ ކަމަށް އޭނާ ގަބޫލުކުރާތީކަންވެސް ކިޔާންއަށް އެނގިގެންދިޔއެވެ.\n“މައި އާ ހާދަ ކަމެއް ދިމާވެއްޖެއޭ.. އެންމެ ފަހަރަކުވެސް މައި އަހަރެން ގާތުގަ ނުބުނޭ.. ވެދާނެ އެ ހުރިހާ ވާހަކައެއް ސިއްރުކުރީ، އަހަރެން އޭނަ ލައްވާ އިންނަން އެއްބަސްކުރުވާފަ އޮތީމަ ކަމަށްވެސް …އަަަހަންނަށް ބޭވަފާތެރި ވެވުނީކަމަށްހީކޮށް.. ޝިފޫ،، ވަރަށްބޮޑަށް ޝުރކުރިއްޔާ ހުރިހާ ވާޙަކައެއް ކިޔައިދިނީމަ.. ” ދެރަވެ މުޅިން މާޔޫސްވެފައި އިން ކިޔާން ޝީފްނާއަށް ޝުކުރުއަދާކުރިއެވެ.\n” ކިޔާން! އަހަރެން ކިޔާންއަށް މި ވާހަކަތައް މި ކިޔައިދިނީ މައިޝާ މަތިން ފޫހިކުރުވާކަށްނޫން. މައިޝާ އެހުންނަނީ އެކަންތަކާ ހެދި ލައިފްމަތިން ފޫހިވެފަ. ފިރިހެނުން މަތިން ފޫހިވެފަ.. މީހުންނާ ވާހަކަދައްކާކަށް ބޭނުމެއްނުވޭ.. އެކަނި ވެއްޖެއްޔާ މުޅި މީހާ ގަބުއަރާފަ.. ޑިޕްރެޝަންއެއްގަ އުޅޭހެން ހީވަނީ.. އޭނަ އެކަންތަކުން ނެރެދީ މުސްތަފާމަތިން ހަނދާންނައްތާނެ ގޮތެއް ހަދައިދީ.. އެހެންއުޅެންވެއްޖެއްޔާ މައި މުޅިން ހަލާކުވެދާނެ.. އެއްވެސް މީހެއްގާތު އެއްވެސް ވާހަކައެއްދައްކާކަށް ބޭނުމެއްނުވޭ.. ހީކުރަން ކިޔާން އޭނަގެ ހިތް ބަދަލު ކުރާނެކަމަށް..” ޝިފްނާ އެދެމުން ދިޔައީ މައިޝާއަށް ޔޮގޮތްތަކެއްވުމަށެވެ. ކިޔާން ޝިފްނާގެ ވާހަކަ އަޑުއެހުމަށްފަހު ވަރަށް ވިސްނަން އިނދެފައި ދެން ދަނީއޭ ބުނެ އެތަނުން ނުކުމެގެން ގޮސްގެޔަށްވަދެ ޝިފްނާ އެ ދެއްކި ވާހަކައާއިމެދު ފުންކޮށް އަނެއްކާވެސް ވިސްނާލިއެވެ. މައިޝާއަށް އައި ބަދަލުގެ އަސްލަކީ އޭނާއާއި ދިމާވި ނުލަފާ އިންސާނެއްގެ ސަބަބުން ވީ ކަމެއްކަން ކިޔާންއަށް ވިސްނުނެވެ. ވަރަށް އިރުވަންދެން ގޭ ސޯފާގައި ވިސްނަންއިނދެފައި ކިޔާން އިންތަނުން ތެދުވީ ހިތާހިތުން ވަރުގަދަ ނިންމުމެއްނިންމައިގެނެވެ. ހަލުއި ހިނގުމެއްގައި ގެއިން ނުކުމެގެން ހިނގައިގަތީ ޖީބުގައިއޮތް ފޯނުނަގައި މައިޝާއަށް ގުޅާލަމުންނެވެ. ދެ ތިންފަހަރު ގުޅިފަހުން މައިޝާ ފޯނަށް ޖަވާބުދިނެވެ. “ހަލޯ.. މައި؟….” ކިޔާންއަށް ވާހަކަ ކުރިއަށް ނުގެންދެވެނީސް މައިޝާ ވާހަކަދައްކަންފެށިއެވެ. “ކިޔާން.. މި ގަޑީގަ ބިޒީ.. މައިއަކަށް ނެތް ކިޔާންއާ ވާހަކަދައްކަން ހުރެވޭކަށް… “މައިޝާގެ ވާހަކަ ނުނިމެނީސް ކިޔާންވެސް މައިޝާގެ ވާހަކަ މެދުކަނޑާލިއެވެ. ” ވެއިޓް މައިޝާ! ލިސިންޓު މީ.. އައި ނީޑް ޓު ނޯ ސަމްތިންގް.. ޔޫ ބްރޯކް އަޕް ވިތްމީ ވެން އައި ވޯސް އަވޭ.. އައި ނީޑް ޓު ނޯ ދަ ރީޒަން.. އެއީ ކިޔާންގެ ރައިޓެއް.. މާ ބޮޑު ކަމަށްކަށް ނޫން މި އެދެނީ..ކަމެއް ނުވެޔޭ ނުބުނާތި! މައި ވެލިޑް ރީޒަނެއް ނުބުނާހާ ހިނދަކު މައިއަށް ގުޅާނަން. ފަހަތުންވެސް ދާނަން.. އެހެން ބޭނުން ނުވަންޏާ ފަހުފަހަރަށް ކިޔާންއާ މީޓްކޮށްފަ ރީޒަން ބުނެދީ..އަދި ކިޔާން ވެސް ދައްކަން އުޅޭވާހަކަ އަޑުއަހާ.. އޭރުން އައި ޕްރޮމިސް ޔޫ.. އައި ވިލް ނެވާ ޝޯ މައި ފޭސް ޓު ޔޫ… އެވާ!” ކިޔާން ދައްކަމުން ދިޔަ ވާހަކަތައް އަޑުއަހަން ހުރި މައިޝާ ކުރަން ހުރި މަސައްކަތް ހުއްޓާލުމަށްފަހު މީހާ ގަނޑުވެގެން ދިޔައެވެ. ހައިރާންވެ ކިޔާން އެދުނު އެދުމަށް ދޭނެ ޖަބާބެއް ނޭނގިފައި އިރުކޮޅަކު ހުރުމަށްފަހު ވާހަކަދައްކަން ފެށިއެވެ. “އެންމެ ރަނގަޅު. ކިހިނެއް ވާންވީ.. ކޮންތާކަށް ދާންވީ.. ގެއަކު އެއްވެސް ވާހަކައެއް ނުދެއްކޭނެ.” މައިޝާ ގެ ސިކުނޑީގައި އެނބުރެމުން ދިޔައީ ކިޔާންގާތު ބުނާނެ އެއްޗެކެވެ.\n“ހިނގާ ވުޑް އެޕަލް އަށް ދާން.. މިރޭ 8 ޖަހާއިރު.. ޑޯންޓް ސޭ ނޯ.. ޓިލް ދެން. ބާއި. އެނޑް ތެންކިޔު” ކިޔާން އެއްނޭވާއިން މިހެން ބުނެނިއްމާލުމަށްފަހު ފޯނު ކަނޑާލީ މައިޝާއަށް ވާހަކަދައްކަން ފުރުސަތެއްވެސް ނުދެމުންނެވެ.\nފޯނު ނަގައިގެން ހުރި މައިޝާ އަށް ހުރެވުނުތަންވެސް ނޭނގޭ ކަހަލައެވެ.ކިޔާންގެ ވާހަކަދެއްކުމަށް އައިސްފައިވާ ބަދަލާމެދު މައިޝާއަށް ވިސްނެނީއެވެ. ކިޔާންއަށް އޭނާގެ ސިއްރު އެނގުނީބާއޭ އެހާ ހިސާބުން ހިތަށްއެރިއެވެ. އަވަހަށް ފޯނު ބޭއްވުމަށްފަހު ކޮޓަރި ސާފުކުރަންހުރި މައިޝާ އެކަން ހުއްޓާލުމަށްފަހު އެނދަށް އަރާ އިށީނދެ އިނދެ ޝިފްނާއަށް ފޯނުން ގުޅާލިއެވެ. ހަދާނެ ގޮތެއްނޭނގޭ ހާލު ކިޔާން އެދުނު ކަންތައް މައިޝާ ޝިފްނާއަށް ކިޔައިދިނެވެ. ” ޝިފޫ އަހަރެން ކިހިނެއް ހަދާނީ؟ ކިޔާން އަށް އެނގުނީތަ އަހަރެން މުސްތަފާ ކައިރިއަށް ދިޔަކަން؟ ކީއްތަ މަ ކުރަންވީ؟” މައިޝާ ހާސްވަމުން ދާކަން ޝިފްނާއަށް އެނގުމުން ޝިފްނާ އޭނާ މައިތިރި ކުރެވޭތޯ މަސައްކަތްފެށިއެވެ. ” މައި.. ހަމަ ޖެހިބަލަ.. ޕެނިކް ނުވެބަލަ.. ކިޔާން އަށް އެއްޗެއް އެނގުނަސް.. އޭނަ ދައްކާ ވާހަކައެއް އަޑުއަހާބަލަ.. މައި ހަގީގަތް ބުނަން ބޭނުން ނުވަނީ އަޅެ ކީއްވެތަ ؟ ކިޔާންއަށް ކިޔައިދީބަލަ ހުރިހާ ވާހަކައެއް.. ” ޝިފްނާ އަދިވެސް އެއްފަހަރު މައިޝާއަށް ވިސްނައިދިނީ ހަގީގަތް ކިޔާންއަށް ހާމަކުރުމަށެވެ. “ނޫން ޝިފޫ.. އަހަންނަކަށް ތިކަމެއް ނުވާނެ.. އަހަރެންގެ ތި ހިތްވަރެއްނެތް. އޭރުން ކިޔާން އަހަރެންދެކެ މުޅި އުމުރަށް ނަފްރަތުކުރާނެ.. ކިޔާންގެ ނަޒަރުގަ އަހަރެން ވަރަށް ގޯސް މީހަކަށް ވާނެ… ނޫން ޝިފޫ.. ކިޔާން އަކަށް އެއްވެސް އެއްޗެއް ނާންގާނަން.. މައި ކޮންމެވެސް ރީޒަންއެއް ދެން ބުނާނަން.. އެހެން ކަމެއްގަ މައި ދެކެ ރުޅިއަޔަސް ހެޔޮ، އެކަމު މައިއާ ދޭތެރޭ ހަމަ ގައިމުވެސް ނުބައި ގޮތަކަށް ކިޔާންއެއް ނުވިސްނާނެއެއްނު… ދެން ބާއްވަނީ.. އައި ވިލް ޑޫ ސަމްތިންގް.” މައިޝާ ނިންމީ އޭނާގެ ހަޔާތުގައި ވި ކަންތައް ކިޔާންއަށް ސިއްރުކުރާށެވެ.\nރޭނގަނޑުގެ ވަގުތު ޖެހެން ކައިރިވަމުން ދިޔަވަރަކަށް މައިޝާގެ ހިތްނުތަނަވަސްވަމުން ދިޔައެވެ. ރީތިވެލައިގެން 8 ޖަހަން5މިނެޓަށް ވެފައި ވަނިކޮށް ގެއިން ނުކުތީ ކިޔާން ބާލާއަންނާނެ ވާހަކަ ބުނެފައި އޮތުމުންނެވެ. މައިޝާ ގެއިން ނުކުމެ ޕޭމަންޓްމަތީ މަޑުކޮށްލުމާއެކު ސައިކަލެއްގައި ކިޔާން އައިސް އޭނާގެ ކުރިމައްޗަށް ހުއްޓުނެވެ. މައިޝާއަށް ބަލަހައްޓައިގެން ހުރި ކިޔާންގެ ނަޒަރު އެހެން ފަރާތަކަށް ގެންދެވޭ ވަރެއްނޫނެވެ. މައިޝާގެ ރީތިކަން ފެނި ކިޔާން ގެ ހިތް ކުދިކުދި ވަމުން ދާކަހަލައެވެ. އޭނާގެ މޫނުމަތިން ފެންނަމުންދިޔަ ހާސްކަން ކިޔާންއަށް ވިސްނޭހާލު މައިޝާއާއި އެއްވެސް ވާހަކައެއްނުދައްކާ މައިޝާގާތު ސައިކަލަށް އަރާށޭ ބުންޏެވެ. އެހެން ދުވަސް ދުވަހު ނުރުހުން ފާޅުކުރަމުން ދާ މައިޝާ އެރޭ ކިޔާންގެ ބުނާބަސްއަހައިގެން އެއުޅެނީ ކީއްވެގެންކަން ކިޔާންއަށް އެނގެއެވެ.\nވުޑްއެޕަލް އާ އަރާހަމަވުމުން ސައިކަލު ޕާރކްކުރުމަށްފަހު ކިޔާން ކުރީގައިހުރެ މައިޝާ ގޮވައިގެން ވުޑްއެޕަލްއަށް ވަނެވެ. މައިޝާ ކިޔާންއަށްވުރެ ކުރިން މޭޒެއްދައްކައި އެތާނގައި އިށީންނަން ދިއުމުން ކިޔާން އޭނާ ދެއްކި މޭޒު ކަމު ނުދާވާހަކަބުނެ މައްޗަށް އަރަންދާން ހިނގާށޭ ބުންޏެވެ. މައިޝާއަށް އެހިނދު އުނދެގުލެއް ވެގެންދިޔަކަން ކިޔާންއަށް ވަގުތުން އެނގުނެވެ. އެއީ މައިޝާ މުސްތަފާއާއިއެކު ފުރަތަމަފަހަރު އައި ރެސްޓޯރެންޓް ވެފައި މަތީގައި ހުރި މޭޒެއްގައި އެދެމީހުން ތިބިކަން ޝިފްނާގެ ފަރާތުން ކިޔާންއަށް އެނގިފައި އޮތުމުން ކިޔާން މަސައްކަތްކުރަމުން ދިޔައީ މައިޝާގެ މޫނުމަތިން ފެންނަމުންދާ ކުލަވަރު އެނގި އޭނާއަށް ފިލާވަޅެއް އަންގައިދޭށެވެ. މައިޝާގެ ހިތައް ކެތްނުވިއެއްކަމަކު މައިޝާ ދިޔައީ ކިޔާން ބުނަމުން ދިޔަ ހުރިހާ ބަހެއް އަހަަމުންނެވެ. ކިޔާންގެ ހިތުގައި އެއްވެސް ސުވާލެއް އުފެދިދާނެ ކަމުގެ ބިރު މައިޝާއަށް ހީވުމުންނެވެ. ކިޔާން ގޮސް އިށީން މޭޒު ފެނި މައިޝާއަށް ވަރަށް އުނދަގޫވާން ފެށިއެވެ. ” ކިޔާން. އެ މޭޒަށް ދާން ހިނގާ.. ޕްލީޒް.. ” މައިޝާއަށް މިހެން ބުނުމާއިއެކު ކިޔާން ހިނދުކޮޅަކަށް މައިޝާއަށް ބަލަން އިނދެފައި އޯކޭ އޭ ބުނެ އިންތަނުން ތެދުވެގެން ގޮސް އޭނާ ބުނި މޭޒަކަށް ދިޔައެވެ. އެހާހިސާބުން މައިޝާވެސް ހަމަޖެހިލައި ކިޔާންއަށް ބަލާލިއެވެ. “ކީއްވެ މިތަނަށް އައީ.. ؟” ކިޔާންގެ އަމަލާ ހަރާކާތުން ކޮންމެވެސް އެއްޗެއް އެނގިގެން އުޅޭހެން ހީވުމުން މައިޝާ ބޭނުންވީ އޭނާގެ ހިތުގައި އެނބުރެމުން އެދަނީ ރަނގަޅު އެއްޗެއްތޯ ޔަގީންކުރާށެވެ. “ކަމެއް ނުވޭ. މިތާ ޕިއްޒާ މީރުވާނެ ތީ… އަނެއްކާ މައިއަށް ޕިއްޒާ ވަރަށް މީރެއްނު، އެހެންވެ މިތަނަށް އައީ..” ކިޔާން އެދިން ޖަވާބުން މައިޝާ ގެ ހިތުގައި އުފެދުނު ޝައްކު ނެތިގެން ދިޔައެވެ. ދެމީހުން ވެސް ކާއެއްޗިއްސަށް އޯޑަރު ދިނުމަށްފަހު ވެއިޓަރު މޭޒުކައިރިން ދުރަށްދިއުމުން ކިޔާން ކުރަން އައިކަމާއިގެން ކުރިއަށް ދިޔައެވެ، ” މައި.. މިހާރު ދެމީހުންވެސް މިތިބީ އެއްވެސް ރިލޭޝާނެއްގައެއް ނޫނެއްނުދޯ؟ ދެން ބުނެބަލަ.. މައި ކިޔާންއާ ބްރޭކް އަޕް ވީ ކީއްވެ ؟”\nއިސްޖަހައިގެން އިން މައިޝާއަށް ސިހުމެއްވެގެން ދިޔައެވެ. ކިޔާން ކުރި ސުވާލުން ދޭނެ ޖަވާބެއް އަވަސް އަވަހަށް ބޮލުގައި އަނބުރާލުމަށްފަހު އިސްއުފުލާ ކިޔާންއަށް ބަލާލިއެވެ. “އާރ.. އާރ.. މައި އަދި ސިންގަލްކޮށް ހުންނަން ބޭނުންވީ… ” ހުއްޓި ހުއްޓިފައި ވާހަކަ ފެށުމަށްފަހު ޖުމްލަ ނިންމާލީ ވަރަށް ހަމަޖެހިލަމުންނެވެ.\n“މައި ތެދަށް ބުނެބަލަ.. ކިޔާން އެކޮޅުގަ ހުއްޓާ މުސްތޮއާ ވާހަކަދެއްކިންތަ؟ އޭނަ މެރީކުރި ފަހުންވެސް އޭނަޔާ ވާހަކދެއްކިންތަ؟” ކިޔާން ސާފު އިބާރާތުން މައިޝާގާތު ކުރަން ބޭނުންވި ސުވާލު އެންމެފަހުން ކުރިއެވެ.\n“ނޫން.. މި ބުނީއެއްނު މައި ހަމަ ސިންގަލް ކޮށް ހުންނަންވެގެންނޭ..އެހެންނޫނަސް އޭނައަކީ މީހެއްގެ ހައްގެއް.. ކީއްކުރަން މައި އޭނަ .. އާ.. އާ.. ގުޅުމެއް ބާއްވަންވީ.. ” ކިޔާން އެ ކުރި ސުވާލަށް ޖަވާބުދޭނެގޮތެއް ނޭނގިފައި އިރުކޮޅަކަށް އިނުމަށްފަހު މައިޝާ ކިޔާންގާތު ދޮގުހެދިއެވެ. މައިޝާގެ އަތް ތުރުތުރު އަޅާ ފެންކަޅިވާގޮތްވާންފެށީ އޭނާ އަށް ކިޔާންގާތު ދޮގުވެސް ހަދަން ޖެހުމުންނެވެ.\n“އެހެންވީމަ މައި ކިޔާންއަށް އެއްވެސް ކަމެއް ނުފޮރުވަންތަ؟ ހަމަ އެއްވެސް ކަމެއްވެގެންނެއް ނޫންތަ ކިޔާން ދުރުކޮށްލީ؟”\n” އާނ.. ހަމަ އެއްވެސް ކަމެއްވެގެނެއް ނޫން.. ދެން ކިހިނެއް ބުނިއްޔާތަ ކިޔާން ގަބޫލުކުރާނީ.. ” ކިޔާންގެ މޫނަށް ނުބަލާހުރެ ޖަވާބުދިން އިރު މައިޝާގެ ލޮލުން ކަރުނަ އަންނަންފެށިއެވެ.\n” މައި ތިހަދަނީ ހަމަ ތެދެއްތަ؟ 20 ސްޕްޓެންބަރ ގަ ކިޔާންއާ ރުޅިވިދުވަހު މުސްތަފާއަކާ މީޓްއެއް ނުކުރަންތަ؟ ދެމީހުން އެއްކޮށް ޗަނބޭލީގޭގެ ތިންވަނަ ފްލޯއަކަށް ނާރަންތަ؟ މުސްތަފާގެ ވައިފްއަށް ދެމީހުންނާއި މެދު ޝައްކުވެގެން މީޓެއްވެސް ނުކުރަންތަ؟ މުސްތަފާ މައި މެންގެއަށް އައުމުން މުސްތަފާގެ ކަންކަށިމަތީގަވެސް ނުޖަހަންތަ؟ ބުނެބަލަ.. މީގެން އެއްވެސް ކަމެއް ހަމަ ނުވޭތަ؟” ކިޔާން އެ ހުރިހާ ވާހަކައެއް މައިޝާގެ މޫނުމައްޗަށް ކިޔާލުމުން ހައިރާންވެ އަންތަރީސް ވާހާލު ކަރުނައިން ފުރިގެންވާ ދެލޮލުން މައިޝާ ކިޔާންއަށް ބަލާލިއެވެ. އަނގަ ހުޅުވި ބުނާނެއެއްޗެއްނޭނގުމުން މައިޝާގެ ބަޑިފަޅައިގެން ދިޔައެވެ. ގަތް ލަދުންނާއި ވީދެރައިން މައިޝާ ބޭނުންވީ އެތަނުން ގެއަށް ދާށެވެ. އިތުރުވާހަކައެއް ނުދައްކާ މައިޝާ ވަރަށް ވިސްނަންއިނދެފައި ހަލުވި ސްޕީޑެއްގައި އިންތަނުންތެދުވެ ދުއްވައިގަތީ ކިޔާންއަށް ހަމަ އެއްވެސް ފުރުސަތެއް ނުދެމުންނެވެ.\n“މަޑުކޮށްބަލަ މައިޝާ!” ކިޔާންއަށް އިންތަނުން ތެދުވެވުނު އިރު މައިޝާ ސިޑިންފައިބައިގެން ރެސްޓޯރެންޓްގެ ކައުންޓަރާހަމައަށްދެވުނެވެ. މައިޝާގެ ހިތްބުނަމުންދިޔައީ ކިޔާންގެ ކުރިމަތިންގެއްލޭށެވެ. އެފަދަ މާތް އިންސާނަކަށް ބޭވަފާތެރިވުމަށްފަހު މަކަރުވެސް ހެދުމުންނެވެ. ކިޔާންވެސް އަވަސް ކޮށްލާފައި ކައުންޓަރަށްގޮސް ލާރިދެއްކުމަށްފަހު މައިޝާގެ ފަހަތުން ދިއުމަށް އެތަނުން ނުކުމެވުނު އިރު މައިޝާފެންނަ ހިސާބަކުވެސް ނެތެވެ. މަގުގެ ދެފަރާތް ބެލިއިރުވެސް މައިޝާ ފެންނަން ނެތުމުން ކިޔާން ބޯ ހާސްވިއެވެ. އަވަސް އަވަހަށް ގޮސް ސައިކަލަށް އަރާ ސްޓާރޓް ކޮށްލުމަށްފަހު މިސްރާބުޖެހީ މައިޝާ ދިޔަ ތަނެއްހޯދާށެވެ.\nމަގުމަތީގައި ދުވަމުން ދިޔަ މައިޝާއަށް ދެވޭ ނުދެވޭތަނެއް ނޭނގެއެވެ. ކިޔާންއަށް އޭނާގެ ހަޑިމުޑުދާރުކަން އެނގުމުން އެކަމާ ދެރަވެ ގިސްލަ ގިސްލާފައި ރޮވެނީއެވެ. ކިޔާން އެ ދެއްކި ވާހަކަތައް މައިޝާގެ ސިކުނޑީގައި އެނބުރެމުންދިޔައިރު ހީވަނީ ބޮލުގައި މަރުތެޔޮއަކުން އިރު އިރުކޮޅާ ތަޅާހެނެވެ. މުޅި ހަށިގަނޑުގެ އެންމެ ހިމަ ނާރުތަކަށް ބުނަން ނޭނގޭ ވަރުބަލިކަމެއް ވަމުންދިޔައެވެ.\nމައިޝާއަށް ދެވޭނެ ހުރިހާ މަގެއްގެ މަތީ ކިޔާން ސައިކަލުން ދުއްވަމުން ދިޔައިރު މުޅި މަގުމައްޗަށް އޭނާގެ ނަޒަރު އެނބުރެމުންދެއެވެ. މައިޝާގާތު އެވާހަކަތައް ނޭހުނުނަމައޭ ހިތާ ހިތުން ކިޔާލަ ކިޔާލަ ކިޔާންއަށް ހުރެވުނެވެ. މި ހެންވެދާނެކަން އެނގުނުނަމަ ކިޔާން މައިޝާގާތު މިވާހަކަ އެހެން ހާމައެއްނުކުރީހެވެ. އޭނާގެ މަގްސަދަކަށްވީ މައިޝާގެ ދުލުން އޭނާއަށް ކުރެވުނުކަންތަކަށް އިއުތިރާފް ކުރުމެވެ. އެއްވެސް ހާލެއްގައި މައިޝާގެ ހިތުގައި ޖެއްސުމެއްނޫނެވެ. ވަރަށް އިރުވަންދެން މާލޭގެ މަގުމަތީ ދުއްވުމަށްފަހު ހަނދާނަށްއައީ މައިޝާ އެއްދުވަހު ކިޔާންގާތު އާރޓިފިޝަލް ބީޗަށް ވާހަކައެއް ދައްކަން ދާން ބުނިހަނދާނެވެ. އެހަނދާންވުމާއިއެކު ކިޔާން ސައިކަލުގެ ގިޔަރު ބަދަލުކޮށްލުމަށްފަހު ދެވެންއޮތް އެންމެ ބާރު ސްޕީޑުގައި ގޮސް އާރޓިފިޝަލް ބީޗަށް މަޑުކުރީ އެތާގައި މައިޝާ ހުންނާނެކަމުގެ ވަރަށް ޔަގީންކަން އޮވެގެންނެވެ.\nވައިގަދަވެ ވިއްސާރަވަމުން ދިޔަ ވަގުތެއްކަމުން، އާރޓިފިޝަލް ބީޗްގައި މީހުންވެސް މަދު ވަމުންދިޔައެވެ. ދޮންވެލިގަނޑަށް ބީއްސަމުންދިޔަ ވަރުގަދަ ރާޅުތަކަށް ނަޒަރު ހުއްޓިފައި އިނދެ ލޮލުން ކަރުނަ އޮހޮރަން އެތަނުގެ ބެންޗެއްގައި އިން މައިޝާފެނުމާއެކު ކިޔާންގެ ހިތަށް ފިނިކަމެއްލިބުނެވެ. އެކަނި މައިއެކަނި ބެންޗްގައި އިނދެ ހިތްފުރޭވަރަށް ރޮމުންދިޔަ މައިޝާގެ ހިތަށް ކުރަމުން ދިޔަ އަސަރު ކިޔާންއަށް އިހުސާސްވާކަހަލައެވެ. މައިޝާގެ ފުރަގަހުންއައިސް އޭނާގެ ގާތުގައި ކިޔާން އިށީންނަމުން މައިޝާގެ ލޮލުން ވެއްޓެމުން ދިޔަ ކަރުނަތައް ފޮހެދިނުމާއިއެކު ސިހިގެންގޮސް އިންތަނުން މައިޝާއަށް ތެދުވެވުނެވެ. ހަަމަ ތެދުވުމާއެކު އެތަނުން ދުރަށްދާން މަސައްކަތްކުރުމުން ކިޔާން މައިޝާގެ އަތުގައި ހިފެހެއްޓިއެވެ. “މައި ޕްލީޒް… އާދޭސްކޮށްފަ މިބުނީ.. ދުރަށްނުދޭބަލަ.. ތިހެން ނުހަދަބަލަ.. އަމިއްލަ ނަފްސް ހަލާކު ނުކޮށްބަލަ.. މައިގެ ލޮލުން ކަރުނަ ވެއްޓޭ މަންޒަރު ބަލަން ކިޔާންއަކަށް ކެތެއްނުކުރެވޭ.. ޕްލީޒް ހުއްޓާލަބަލަ.. ކިޔާން އެހުރިހާ ވާހަކައެއް ދެއްކީ އެއްވެސް ހާލެއްގަ މައި ދެރަކޮށް މައި ދަށް ކުރާކަށް ނޫން.. ” ކިޔާންއަށް މިހާހިސާބަށް ބުނެވުނުއިރު އޭނާގެ ލޮލުންވެސް ކަރުނަ ހިލިގެންދިޔައެވެ. އަދި ރޮމުން އަނެއްކާވެސް މައިޝާއާއި ވާހަކަ ދައްކަންފެށިއެވެ. “އަހަރެން ﷲ ގަންދީ ހުވާކޮށްފަ މިބުނީ.. މައިދެކެ އަދިވެސް އިންތިހާއަށް ލޯބިވޭ.. މައިއަށް ކުރެވުނު ކުށެއްގެ ސަބަބުން އަހަރެން މައި ބޭނުން ނުވާނެކަމަށް މައި ހީކުރިއަސް އަހަރެން އަދިވެސް މައިބޭނުން.. މިފަރާތައް އެނބުރިބަލަ.. ޕްލީޒް މައި.. ” ކިޔާންއަށް ހަމަ ރަނގަޅަށްވެސް ރޮވިއްޖެއެވެ. މައިޝާ ފުރަގަސްދިންގޮތަށް އަނގައިންވެސް ނުބުނެ ކިޔާން ދައްކަމުން ދިޔަ ވާހަކަތައް އަޑުއަހަން ހުރެ މިފަހަރު ގިސްލަ ގިސްލާފައި ރޮމުން ދިޔައީ ކިޔާންކަހަލަ މާތް އިންސާނަކު ﷲ އޭނާއަށް މިންވަރުކުރުމުން އެކަމާ އުފާވާހާލުއެވެ.\nކިޔާންގެ ރުއިމުގެ އަޑު މައިޝާއަށް އިވުމުން ދެރަވެ އަވަހަށް އެނބުރި ކިޔާންއަށް ބަލާލިއެވެ. އަދިހިނދުކޮޅަކު ބަލަންހުރުމަށްފަހު ކިޔާންގެ ލޮލުން ފޭބި ކަރުނަތައް ފޮހެދިނެވެ. އަދި އެއަށްފަހު އޭނާއަށް މާފް ކުރިކަން އެނގުމުން ބަލަންނުހުރެ ކިޔާންގެ ގައިގައި އޮޅުލައިގަތެވެ. މައިޝާ ކިޔާންގެ ގައިގައި އޮޅުލައިގަތުމުން ގަބުއަރާފައި ހުރި ކިޔާންއަށް ދެން ކުރަންވީ ކަމެއްވެސް ނޭނގުނުކަހަލައެވެ. ވީ އުފަލުން ކިޔާންވެސް އޭނަގެ ދެ އަތުން ރަނގަޅަށް މައިޝާ ގާތްކޮށްލިއެވެ. ހިތްފުރެންދެން ދެމީހުން ރޮމުން ދިޔައިރު ކިޔާން މައިޝާގެ ކަންފަތް ކައިރި އޭނާ އަދިވެސް އެއްފަހަރު ލޯބިވާ ވާހަކަ ބުންޏެވެ.\n“އަހަރެން ހީކުރީ ކިޔާން އަހަރެން ބޭނުމެއްނުވާނެކަމަށް.. މައި އަށް މާފުުކުރީތީ ހަމްދުކޮށްފިން.. ކިޔާން ކީއްވެތަ ތިހާ ރަނގަޅީ..” މައިޝާ މޫނުމަތި އަތުން ފޮހެލުމަށްފަހު ދުރުވެލަމުން ކިޔާންއާއި ސުވާލުކުރިއެވެ.\n“ކިޔާން އަސްލުއުޅުނީ މައި އަމިއްލައަށް އެވާހަކަތައް ކިޔައިދޭތޯ ބަލަން.. އެކަމު މައި އަށް ހީވީ މައި ކުއްވެރިކޮށްފަ މައި އަށް ދެރަ ގޮތެއް ހަދަން އުޅުނީކަމަށް ދޯ؟ ” ކިޔާންވެސް ކުރީ މައިޝާއާއި ސުވާލެކެވެ. “ކީއްވެތަ މައި އެހުރިހާ ވާހަކައެއްނުބުނީ.. އެހެން ނޫންނަމަ ކިޔާން މައިއަށް ވިސްނައިދިނީހެއްނު؟.. މައި!.. ވަރަށް އުފާވި މައިއަށް އަމިއްލައަށް ވިސްނިގެން އެކަމުން ދުރަށްދިޔައީތީ.. ” ކިޔާން ހިތުގައި އުފެދެމުންދިޔަ ހުރިހާއެއްޗެއް މައިޝާއަށް ހާމަކުރަމުންދިޔައެވެ.\n“މަޑު ކޮށްބަލަ…. ކިހިނެއް ކިޔާންއަށް އެ ހުރިހާ ވާހަކައެއް އެނގުނީ… ކާކު ކިޔާންއަށް އެ ހުރިހާ އެއްޗެއް ކިޔައިދިނީ.. މައި މިވާހަކަދެއްކީ އެންމެ މީހެއްކައިރީ.. ޝިފޫ!!!؟؟” ކުއްލިއަކަށް ކިޔާންއަށް ހުރިހާކަމެއް އެނގުނު ގޮތެއް މައިޝާއަށް ވިސްނިގެންދިޔއެވެ، އަދި މޫނަށް ވައްތަރެއް ޖައްސާލިއެވެ. “އޯ! ދެޓް ޝިފޫ! އައި ޝުޑް ހޭވް ގެސްޑް! އޭނަ ވަރަށް ބުނި ކިޔާންއަށް ކިޔައިދޭން. އެކަމު މައިއަށް ހަމަ އެ ހިތްވަރުނުލިބުނީ.. ކިޔާން.. މައިއަށް މާފުކޮށްފިން ދޯ.. ” މައިޝާ އަދިވެސް އެއްފަހަރު ކިޔާން އޭނާއަށް މާފުކުރިކަން ޔަގީންކޮށްލިއެވެ.\n“އާން މައި… ހިތުން ރުހުމުން.. މިބުނަނީ..މައިއަށް މާފްކޮށްފިން.. އެންޑް އައި އެކްސެޕްޓް ޔޫ… އެ އީ މައިގެ ޕާސްޓް… ދެން އިރާދަކުރެއްވިއްޔާ މައިއަކާ އެފަދަ ބިރުވެރިކަމެއް ދިމައެއް ނުވާނެ..” އަދިވެސް އެއްފަހަރު މައިޝާ ގަޔާ ކައިރިކޮށްލަމުން ކިޔާން މައިޝާއަށް އޭނާ މާފުކުރިކަން ހާމަކޮށްދިނެވެ.\nRsh baraabarah kiyaathee varh ufaavey… Thanks\n11 naas 12 tha miothee dhoonyaa\n11 aissa 12ae black beauty .. balaalaba dear kureege pages thakeh.. fenidhaane 🙂\nOhh sorry olhunee\nIt’s okay.. ehenves vaane. Hehe.. ma lahun up kureema dho.. thank u kiyaathee 🙂\nkiyaan kahala firiyaku libyni varah naseebu ragalhu meehakah dho eykamaku mizamaanuga mikahala firihenaku nulibyne?\nThedhu vaahaka eh ..\nvvvvvvvv nice vaahaka?\nVarah reethi mi part ves. Waiting for next part\nހިތާމަ ލޯބި October 3, 2019\nލޯބި ވެވުމުން ޓްރެއިލަރ


އިނގިރޭސީން، ދިވެހި ޤައުމު ހިމާޔަތްކުރުމުގެ ނަމުގަ ރައްޔިތުން ވަގަށް ގެންދިއަ\nއިންގިރޭސި ވިލާތުން ދިވެހި ޤައުމު ޙިމާޔަތްކުރުމުގެ ނަމުގައި ދިވެހި ސަރުކާރަށް ނުއެނގި ދިވެހި ރައްޔިތުން ރާއްޖެއިން ވަގަށް ގެންދިއަ އެވެ.\nސަބުތަކާއިމެދު ތަފާތު ގޮތްގޮތަށް ވާހަކަ ދެކެވުނު ނަމަވެސް އެއީ އިނގިރޭސި ވިލާތުން ރާއްޖޭގައި ހިންގާފައިވާ ޖަރީމާއެކެވެ.\nބުނެވޭ ގޮތުން އެންމެ ދެކުނު4އަތޮޅު ދިވެހި ދައުލަތުން ވަކިކުރުމަށް އުފެއްދި ސުވާދީބް ސަރުކާރުގެ ވެރިކަން ޢަބްދުﷲ ޢަފީފް ޤަބޫލުފުކުރެއްވެވީ އަފީފަށް އެއްވެސް މައްސަލައެއް ކުރިމަތިވެވަޑައިގެންފިނަމަ ޢަފީފަށް އިނގިރޭސި ދައުލަތުގެ ފުރިހަމަ ޙިމާޔަތް ދޭނެ ކަމުގެ ޔަޤީންކަންދޭ ލިޔުމެއް އިނގިރޭސި ރާނީ ސޮއިކުރައްވައި ޝާހީ ސިއްކަ ޖަހައި ދިނުމުންނެވެ.\nކަން މިހެން އޮތް ނަމަވެސް އިނގިރޭސި ދައުލަތުން ފުރަތަމަ އަފީފާއިމެދު އަމަލުކުރަން މަސައްކަތްކުރީ އެއީ ނެތް ލިޔުމަކަށް ހަދައިގެންނެވެ. ދިވެހި ސަރުކާރުން ރާއްޖޭގެ ބައެއް ވަކިކުރަން ނުރުހޭނެ ކަމާއި އެކަމަށް ފުރުސަތު ނުދޭނެކަން ޔަޤީން ކުރެވުމުން މަސައްކަތްކުރީ ދިވެހި ސަރުކާރުގެ ރުހުން ހޯދާށެވެ. ކޮންމެ ގޮތަކުން ނަމަވެސް އައްޑޫގައި ސަތޭކަ އަހަރަށް ވެރިވެ ތިބޭށެވެ. އަފީފް އުމުރަށް ޖަލަށް ފޮނުވާލައިގެން ނަމަވެސް އެމީހުންގެ މަޤްޞަދު ޙާޞިލުކުރުމަށެވެ.\nއެމީހުންގެ މަސްލަހަތު ކުރިއަށް ނެރެ އަފީފަށް އެންގީ ސުވާދީބު ސަރުކާރު އުވާލައި ދިވެހި ދައުލަތުގެ ދަށަށް ދިއުމަށެވެ. އެވަގުތު އަފީފް ވިސްނެވީ އެފަދަ ގޮތަކަށް އަމަލުކުރައްވައިފިނަމަ ދިވެހި ސަރުކާރުން އޭނާ ހައްޔަރުކޮށް އަދަބުދޭނެކަމާއިމެދުގައެވެ.\nއިނގިރޭސި ރާނީ ސޮއިކޮށް އޭނާއަށް ދިން ލިޔުން ދެއްކުމާއި ހަމައަށް އިނގިރޭސިން ތިބީ އޭނާއަށް ހިމާޔަތްދޭ ގޮތަކަށް ނޫނެވެ. މަނަވަރަށް އަފީފާއި އާއިލާ އަރުވައިގެން ސީޝެލްސްއަށް ގެންދިއައީ އެލިޔުމުގެ ސަބަބުން ސަލާމަތް ނުވެވުމުންނެވެ.\nމިއީ ދިވެހި ޤައުމުގެ ތާރީޚެވެ. ބަދަލުކުރެވޭނެ ހަޤީޤަތްތަކެއް ނޫނެވެ. އަދި މިއަދުވެސް އިނގިރޭސި ދައުލަތުގެ އަމަލުތައް ފެންނަމުންދަނީ މިފަދަ ގޮތަކަށްކަމުގައި ދުނިޔެވެސް ޤަބޫލުކުރެއެވެ.


Ramos edhenee Messi ah Ballon d'Or libumah - One Online\nރާމޯސްއާއި މެސީ އަދި ނޭމާ ޕީއެސްޖީ ތަމްރީނުތަކުގައި --- ފޮޓޯ/ ގެޓީ\nރާމޯސް އެދެނީ މެސީއަށް ބެލޮންޑިއޯ ލިބުމަށް\nބެލޮންޑިއޯ ލިބުމަށް އެދެނީ ޓީމް މޭޓް ލިއޮނަލް މެސީއަށް ކަމަށް ޑިފެންޑަރު ސާޖިއޯ ރާމޯސް ބުނެފިއެވެ.\nދުނިޔޭގެ އެންމެ މޮޅު ކުޅުންތެރިޔާގެ މަގާމު ހޮވުމަށް ފްރާންސްގެ ނޫހެއްގެ އިތުރުން ފްރާންސް ފުޓުބޯޅަ އެކުވެގެން ދޭ ބެލޮންޑިއޯ އެވޯޑަކީ ފުޓުބޯޅައިގެ އެންމެ ޝަރަފުވެރި އިންޑިވިޖުއަލް އެވޯޑެވެ. ކުރިން ފީފާއިންވެސް މޮޅު ކުޅުންތެރިޔާ ހޮވުމަށް ބެލޮންޑިއޯއާ އެންޑޯސް ކޮށްފައި އޮތް ނަމަވެސް، ފީފާއާއެކު ބެލޮންޑިއޯއާ އިން ހަދާފައިވާ ޕާޓްނާޝިޕް 2016 ވަނަ އަހަރު ވަނީ ނިމިފައެވެ. މިހާރު ފީފާއިން ދެނީ ވަކި އެވޯޑެކެވެ. އެއީ ފީފާ ދަ ބެސްޓްގެ އެވޯޑެވެ.\nމިދިޔަ އަހަރުގެ ބެލޮންޑިއޯ ކޮވިޑް 19 އާއި ގުޅިގެން ކެންސަލް ކޮށްފައިވާ އިރު، އެންމެފަހުން 2019 ވަނަ އަހަރު ލިބުނީ މެސީއަށެވެ. މިހާތަނަށް ހަ ފަހަރު މެސީ ބެލޮންޑިއޯ ހޯދާފައިވާ އިރު، މެސީއާ އެންމެ ވާދަވެރިކޮށް ގިނަ ދުވަސްތަކެއް ވަންދެން ފެނިފައިވަނީ ރާމޯސްއާއެކު ރެއާލްއަށް ގިނަ ދުވަސްތަކެއް ވަންދެން ކުޅުނު ކްރިސްޓިއާނޯ ރޮނާލްޑޯއެވެ. ރާމޯސް ކުރިން ރެއާލްއަށް ކުޅެ، ރޮނާލްޑޯއާއެކު ކާމިޔާބީތަކެއްވެސް ހޯދާފައިވާ އިރު، އޭރު އެންމެ ބޮޑު ވާދަވެރިއޔަކީ މެސީއެވެ. އެ ވާދަވެރިކަން ފަހަނައަޅައި، މިހާރު މެސީއާ ރާމޯސް ކުޅެމުން އަންނަނީ ޕީއެސްޖީއަށެވެ.\n"މެސީއަށް ކާމިޔާބީއަށް އަހަރެން އެދެން. އަހަރެން އުންމީދުކުރަނީ އަނެއްކާވެސް އެ ޝަރަފުވެރި އެވޯޑު އަހަރެންގެ ޓީމް މޭޓް މެސީއަށް ލިބޭނެ ކަމަށް. ޔަގީނުންވެސް މިހާރު އަހަރެން އުންމީދު ކުރާނީ މެސީއަށް ލިބޭނެ ކަމަށް. އެއީ އަހަރެންގެ ޓީމް މޭޓެއް ވީމައާވެސް އެކު. މެސީ އަދިވެސް އެހުރީ އެންމެ ރަނގަޅު ފޯމުގައި. އެއީ ޓީމުތަކުގައި ތަފާތު ދައްކާނެ ކުޅުންތެރިއެއް. އެއީ އާދަޔާހިލާފު، ތަފާތު މޮޅު ކުޅުންތެރިއެއް. މެސީއާ އެއް ކްލަބަކަށް ކުޅުމަކީ އަހަންނަށް ލިބޭ ޝަރަފެއް،" ރާމޯސް ބުންޏެވެ.\nލަލީގާގެ އެންމެ ވާދަވެރި ދެ ކްލަބު ކަމަށްވާ ބާސެލޯނާ އާއި ރެއާލް މެޑްރިޑުގެ ލެޖެންޑަރީ ދަރަޖައިގެ ދެ ކުޅުންތެރިން އެފަދަ ގޮތަކަށް ވާހަކަތައް ދެއްކުމުން އެކަމަށް މީޑިއާގެ ސަމާލުކަން ވަރަށް ބޮޑަށް އަމާޒުވެފައިވެއެވެ. ހާއްސަކޮށް ކެރިއަރުގެ ބޮޑު ބައެއްގައި "ރައިވަލްސް"ގެ ގޮތުގައި ފެނުނު މެސީއާއި ރާމޯސް އެފަދަ ގޮތަކަށް ވާހަކަ ދެއްކުމުން އެކަމަށް ގިނަ ބައެއް ނަޒަރު ވަނީ ހުއްޓިފައެވެ.\nގުޅޭ ޓެގު ޕީއެސްޖީ ލިއޮނެލް މެސީ ބެލޮންޑިއޯ އެވޯޑު


inter milan Super Cup kaamiyaabu kohfi\nސުޕަ ކަޕް އިންޓަ މިލާނަށް\nއަޒްމީ އާދަމް ނަސީރު\nއިތުރު ވަގުތުގައި ސަންޗޭޒް އިންޓަ މިލާނަށް އިޓާލިއަން ސުޕަ ކަޕް ޔަގީން ކޮށްދިން ލަނޑު ކާމިޔާބު ކުރުމަށް ފަހު އުފާ ފާޅު ކުރަނީ\nޔުވެންޓަސްގެ މައްޗަށް ކުރި ހޯދައި އިންޓަ މިލާން އިޓާލިއަން ސުޕަ ކަޕް 2022 ގެ ޗެންޕިއަން ކަން ހޯދައިފި އެވެ.\nރޭ ކުޅުނު ސުޕަ ކަޕްގެ ފައިންލް މެޗުން އިންޓަ މިލާން މޮޅުވީ 2-1 ގެ ނަތީޖާ އަކުންނެވެ. މެޗުގެ 25 ވަނަ މިނެޓުގައި ފުރަތަމަ ގޯލު ޖަހައި ލީޑު ނެގީ ޔުވެންޓަސް އެވެ. މި ލަނޑު އެޓީމަށް ކާމިޔާބު ކޮށް ދިނީ އަރަމުން އަންނަ ތަރި ވެސްޓަން މެކެނީ އެވެ. ނަމަވެސް އޭގެ 10 މިނިޓު ފަހުން ލިބުނު ޕެނަލްޓީއެއް ކާމިޔާބު ކޮށް އިންޓަ މިލާނުން ވަނީ ނަތީޖާ ހަމަހަމަ ކޮށްފައެވެ. މި ޕެނަލްޓީ އެ ޓީމަށް ކާމިޔާބު ކޮށްދިނީ ލަައުޓާރޯ މާޓިނޭޒް އެވެ.\nއެޔަށް ފަހު ދެ ޓީމަށް ވެސް 90 މިނެޓް ހަމަވުމާ ހަމައަށް ގޯލެއް ކާމިޔާބެއް ނުކުރެވުނެވެ. މެޗުން އިންޓަ މޮޅުވި ލަނޑު ކާމިޔާބު ކޮށްދިނީ 90 މިނެޓް ހަމަވެގެން ދިން އިތުރު ވަގުތުގެ ތެރޭގައި ޗިލީގެ އެލެކްސިސް ސަންޗޭޒެވެ.\nއިޓާލިއަން ސުޕަ ކަޕަކީ އިންޓަ މިލާނާ އި އެހާ ރައްޓެހި ޓްރޮފީއެއް ނޫނެވެ. އެންމެ ފަހުން އިންޓަ މިލާނުން ސުޕަކަޕް ކާމިޔާބު ކޮށް ފައި ވަނީ މީގެ 12 އަހަރު ކުުރިން 2010 ވަނަ އަހަރުގަ އެވެ އެއާއި ހިލާފަށް ޔުވެންޓަސް އަކީ އެންމެ ގިނަ ފަހަރަށް ސުޕަ ކަޕް ކާމިޔާބު ކޮށްފައިވާ ކުލަބެވެ. ޖުވެންޓާސްއިން ނުވަ ފަހަރަށް މި މުބާރާތް ކާމިޔާބު ކޮށްފައި ވެއެވެ.\nސަލާހުގެ ގޯލާއެކު ގިނީ ބިސާއޫ ބަލިކޮށްފި\nސެނެގޯލާއި ގިނީ އެއްވަރު، މަލާވީ އުންމީދު އާ ކޮށްފި\nއޭަސީ މިލާން އެއްވަނައަށް


Jennifer Aniston Eynaage Kaiveni Roolhaalanee - Vaguthu\nޖެނިފާ އެނިސްޓަން އޭނާގެ ކައިވެނި ރޫޅާލަނީ\nމަޝްހޫރު "ފްރެންޑްސް" ސީރީޒް އިން މަގުބޫލުކަން ހޯދި ޖެނިފާ އެނިސްޓަން އާއި އޭނާގެ ފިރިމީހާ ޖަސްޓިން ތެރޮކްސް އެދެމީހުންގެ ކައިވެނި ނިމުމަކަށް ގެނައުމަށް އެއްބަސްވެއްޖެއެވެ.\nއެދެމީހުންގެ ކައިވެންޏަށް ދެ އަހަރަށްވުރެ ގިނަ ދުވަސް ވެފައިވާއިރު އެދެމީހުން ވަކިވަނީ ކޮން ސަބަބަކާއި ހުރެ ކަމެއް ހާމަކޮށްފައި ނުވެއެވެ. ނަމަވެސް އެދެމީހުން ނެރުނު ބަޔާނެއްގައި ވަނީ "މި ނިންމުމަކީ ދެމީހުން ވާހަކަ ދައްކައިގެން ވަރަށް ލޯބިން އަދި އެކުވެރިކަމާއެކު މިދިޔަ އަހަރު ފަހުކޮޅު ނިންމާފައިވާ ނިންމުމެއް" ކަމަށެވެ.\n"އާންމު އުސޫލެއްގެ ގޮތުން އަހަރުމެން މިކަން ކުރަން އުޅުނީ މިހާ ފާޅުކަން ބޮޑު ގޮތެއްގައެއް ނޫން. އެކަމަކު މީޑިއާގެ ފަރާތުންވާނެ އުދަގުލެއްގެ ސަބަބުން މިހާ ފާޅުކަންބޮޑު ގޮތަކަށް މިކަން ކުރަން ނިންމީ." އެދެމީހުންގެ ފަރާތުން ނެރުނު ބަޔާނެއްއްގައި ބުނެފައިވެއެވެ.\nއިތުރަށް އެ ބަޔާނުގައި ބުނެފައިވަނީ "އަހަރެމެން ދެމީހުންގެ ދިރިއުޅުމާއި ގުޅިގެން މި ބަޔާން ނޫންތާކު ލިޔެފައިވާ އެއްވެސް އެއްޗަކީ އެއްވެސް ހަގީގަތެއް އެކުލެވިފައިވާ އެއްޗެއް ނޫން. އެއީ އަހަރެމެންގެ ބަހެއް ނޫން. އެމީހުނަށް ފެނުނު ގޮތަކަށް އެމީހުން ލިޔެފައި އެވެނީ." ބައެއް ހަބަރު ފަތުރާ ވަސީލަތްތަކުން ދޮގު މައުލޫމާތު ފަތުރާކަމަށް ބުނަމުން އެ ސްޓޭޓްމަންޓްގައި ވެއެވެ.\nޖެނިފާ އެނިސްޓަން އާއި ޖަސްޓިން ތެރޮކްސް އެންގޭޖް ކޮށްފައިވަނީ 2012 އޮގްސްޓް މަހުގެ ތެރޭގައެވެ. އަދި 2015 އޮގްސްޓް މަހުގެ ތެރޭގައި ކައިވެނި ކޮށްފައިވާއިރު މި ކައިވެންޏަށް ކުއްޖަކު ލިބިފައި ނުވެއެވެ.\nއެބަޔާނުގައި އިތުރަށް ފާހަގަ ކޮށްފައިވަނީ މިއީ ގާތް ދެ ރަހުމަތްތެރިންނަށް، ރަހުމަތްތެރިކަމުގެ ގުޅުމުން ކުރެވުނު ކައިވެންޏެއް އަނެއްކާވެސް ދެ އެކުވެރިންގެ ގޮތަށް ރުޖޫއަކުރުމަށް ދުރުވާ ދުރުވުމެއް ކަމުގައެވެ.\nޖެނިފާ އެނިސްޓަން އަށް މިހާރު 49 އަހަރު ވެފައިވާއިރު ޖަސްޓިން ތެރޮކްސް އަށް ވީ 46 އަހަރެވެ. ބައެއް މީހުން ބުނާ ކައިވެނި ރޫޅުމުގެ ސަބަބަކީ އެދެމީހުންގެ އުމުރުގެ ތަފާތުކަމަށްވެސް ވެދާނެކަމަށެވެ.\nފެބުރުއަރީ 17, 2018 07:53\nހަމަ އެހާ އުމުރު ތަފާތު


Pakistan International Airlines ge 150 pilot in ge athugai fake licence | Mihaaru\nޕީއައިއޭގައި މަސައްކަތް ކުރާ 150 އަށް ވުރެ ގިނަ ޕައިލެޓުންގެ އަތުގައި އޮތީ ފޭކް ލައިސަންސް. --ފޮޓޯ:ރޮއިޓާސް\nޕާކިސްތާން އެއާލައިންސްގެ 150 ޕައިލެޓުންގެ އަތުގައި ފޭކް ލައިސަންސް\n26 ޖޫން 2020 - 11:597comments\nއިސްލާމްއާބާދު (ޖޫން 26) - ޕާކިސްތާން އިންޓަނޭޝަނަލް އެއާލައިންސް (ޕީއައިއޭ) ގެ 150 އަށް ވުރެ ޕައިލެޓުންގެ އަތުގައި ފޭކް ލައިސަންސް އޮތްކަން އެނގުމާ އެކު އެ މީހުން މަގާމުން ދުރުކޮށްފި އެވެ.\nޕާލަމެންޓުގައި ވާހަކަ ދައްކަވަމުން ޕާކިސްތާނުގެ އޭވިއޭޝަން މިނިސްޓަރު ގުލާމް ސަރްވާރު ޚާން ވިދާޅުވީ ގައުމީ އެއާލައިނުގެ ގިނަ އަދަދެއްގެ ޕައިލެޓުންގެ އަތުގައި ވަނީ ވަގު ލައިސަންސް ކަމަށާއި އެ މީހުން ވަނީ އިމްތިހާނުގައި މަކަރު ހަދާފައި ކަމަށެވެ.\nއޭވިއޭޝަން މިނިސްޓަރު މިހެން ވިދާޅުވިއިރު މިދިޔަ މަހު ޕީއައިއޭގެ ބޯޓެއް އާއްމުން ދިރިއުޅޭ ސަރަހައްދަކަށް ވެއްޓިފައި ވަނީ ޕައިލެޓު ހެދި ގޯހަކުން ކަމަށް ތަހުގީގު ރިޕޯޓުގައި ވަނީ ބުނެފަ އެވެ. ބޯޓު ވެއްޓުމުގެ ހާދިސާގައި ވަނީ 97 މީހުން މަރުވެފަ އެވެ.\nPakistan ge gaumee airline ge boateh Karachi ge imaaraai thakeh ge mahchah vettijje\nއޭވިއޭޝަން މިނިސްޓަރު ވިދާޅުވީ މެއި 22 ވަނަ ދުވަހު ހިނގި ހިތާމަވެރި ހާދިސާގައި ޕައިލެޓުންނާއި އެއާ ޓްރެފިކް ޓަވަރާ މުއާމަލާތް ކުރުމުގައި ވެސް އޮޅުންތައް އަރާފައިވާ ކަމަށެވެ. ބޯޓު ފުރަތަމަ ޖައްސަން ދިޔަ އިރު ޕައިލެޓުން ތިބީ ބޭކާރު ވާހަކަތަކެއް ދެއްކުމުގައި ކަމަށާއި ނަތީޖާއެއްގެ ގޮތުން ލޭންޑިން ގިއަރު ޖައްސަން ވެސް ހަނދާން ނެތުނު ކަމަށެވެ. އެ ވަގުތު ބޯޓު މައްޗަށް ނެގުމުގެ ކުރިން ބޯޓު ވަނީ ރަންވޭގައި ޖެހިފައި ކަމަށް ވިދާޅުވި އެވެ. އަދި ދެ ވަނަ ފަހަރު ބޯޓު ޖައްސަން ދިޔަ އިރު ބޯޓުގެ އިންޖީނު ހަލާކުވެފައިވާ ވާހަކަ އެއާ ޓެރެފިކް ކޮންޓޯރުން ޕައިލެޓުންނަށް އަންގާފައި ނުވާ ކަމަށް މިނިސްޓަރު ވިދާޅުވި އެވެ. އޭނާ ވިދާޅުވީ ވެއްޓުނު ބޯޓުގައި ޓެކްނިކަލް އެއްވެސް މައްސަލައެއް ނެތް ކަމަށެވެ.\nAhannah fenunu ehchakee hama ekani alifaan: Vettunu boatun salaamaivi meeheh\nޚާން ވިދާޅުވީ ޕާކިސްތާނުގެ 860 ޕައިލެޓުންގެ ތެރޭން 260 އަށް ވުރެ ގިނަ ޕައިލެޓުންގެ އަތުގައި އޮތީ ވަގު ލައިންސަސް ކަމަށާއި ނުވަތަ އެ މީހުން ވަނީ އިމްތިހާނުގައި މަކަރު ހަދާފައި ކަމަށެވެ.\nޕީއައިއޭގެ ތަރުޖަމާނަކު އޭއެފްޕީ އަށް ވިދާޅުވީ އެ އެއާލައިނުގައި މަސައްކަތް ކުރާ 434 ޕައިލެޓުންގެ ތެރޭން 150 ޕައިލެޓުންގެ އަތުގައި އޮތީ ފޭކް ލައިސަންސް ކަމަށެވެ. އަދި އެ ހުރިހާ ޕައިލެޓުން ވަގުތުން ގްރައުންޑް ކޮށްފައިވާ ކަމަށް އޭނާ ވިދާޅުވި އެވެ. ނަތީޖާއެއްގެ ގޮތުން ޕީއައިއޭގެ ބައެއް ފްލައިޓްތައް ކެންސަލް ވާނެ ކަމަށް އެ އެއާލައިނުން ބުންޏެވެ.\nއިންޓަނޭޝަނަލް އެއާ ޓްރާންސްޕޯޓް އެސޯސިއޭޝަން އިން ބުނީ ޕައިލެޓުންގެ އަތުގައި ފޭކް ލައިސަސް އޮތުމަކީ ސީރިއަސް މައްސަލައެއް ކަަމަށެވެ.


SunOnline: Guraidhoo marukazaa gulhey kanboduvunthah HRCM in Gender Ministry aa hihsaa kohfi\nގުރައިދޫ މަރުކަޒާ ގުޅޭ ކަންބޮޑުވުންތައް އެޗްއާރްސީއެމުން ޖެންޑާ މިނިސްޓްރީއާ ހިއްސާކޮށްފި\nމުހައްމަދު ޔަމީން 20 Mar 2022, 14:29\nކ. ގުރައިދޫގައި ހުންނަ ޚާއްޞަ އެހީއަށް ބޭނުންވާ މީހުންގެ މަރުކަޒާ ގުޅޭ ގިނަ ކަންބޮޑުވުންތަކަކާއި އެކު އެޗްއާރުސީއެމުން ޖެންޑާ މިނިސްޓްރީއާ ބައްދަލުކޮށްފިއެވެ.\nއެޗްއާރުސީއެމުން މިއަދު ނެރުނު ބަޔާނެއްގައި ބުނެފައިވަނީ ނޭޝަނަލް ޕްރިވެންޓިވް މެކޭނިޒަމްގެ ފަރާތުން މިމަހުގެ ހަޔަކުން އަށަކަށް އެ މަރުކަޒަށް ކުރި ދަތުރުގައި ފާހަގަވި ކަންކަން އެ ބައްދަލުވުމުގައި ހިއްސާކުރި ކަމަށެވެ.\nއޭގެ ތެރެއިން އެންމެ ބޮޑު މައްސަލައެއްގެ ގޮތުގައި ފާހަގަކޮށްފައި ވަނީ މަރުކަޒުގައި ތިބި މީހުންނަށް ނަފްސާނީ އެހީތެރިކަން ފޯރުކޮށްދިނުމަށް ހުރި ދަތިތަކެވެ.\nއެގޮތުން، 2013ވަނަ އަހަރު އެ ކޮމިޝަނުން މަރުކަޒަށް ކުރި ޒިޔާރަތަށް ފަހު، އެތަނުގައި ނަފްސާނީ އެހީތެރިކަން ފޯރުކޮށްދެވޭނެ ޑޮކްޓަރެއް ނުވަތަ ނަރުހެއް ނެތްކަން ފާހަގަކުރި ނަމަވެސް، މިއަދާ ހަމައަށް ވެސް އެކަމުގައި ދާއިމީ ހައްލެއް ލިބިފައި ނުވާކަން އެ ކޮމިޝަނުން ފާހަގަކުރެއެވެ.\nމީގެ އިތުރުން އެ މަރުކަޒު ހިންގުމުގައި އަމަލު ކުރާނެ ވަކި އުސޫލެއް ލިޔެވިފައި ނެތުމާއި، ވޯޑުތަކުގެ ރައްކާތެރިކަން ކަށަވަރު ކުރުމަށް ސީސީޓީވީ ކެމެރާ ހަރުކުރެވިފައި ނުވާކަމަށް ވެސް އެޗްއާރުސީއެމުން ބުންޏެވެ.\nއެ ކޮމިޝަނުން ބުނީ ތަނުގައި މަސައްކަތް ކުރާ މުވައްޒަފުންނަކީ އެކަށީގެންވާ ވަރަށް ތަމްރީނުވެގެން ތިބި ބައެއް ނޫން ކަމަށާއި، އަދި ފަރުވާ ހޯދާ މީހުންގެ އަދަދާ އަޅާބަލާއިރު ތަނުގެ މުވައްޒަފުންގެ އަދަދު ވެސް މަދު ކަމަށެވެ.\nޚާއްޞަ އެހީއަށް ބޭނުންވާ މީހުންގެ މަރުކަޒުގައި އެކި ކަހަލަ ނުކުޅެދުންތެރިކަން ތަހައްމަލު ކުރަމުންދާ މީހުންނާއި، އަޅާލާނެ މީހަކު ނެތިގެން ދައުލަތުގެ ބެލުމުގެ ދަށަށް ގެންގޮސްފައިވާ މީހުން ތިބެއެވެ.


ޞިއްޙަތު ދުވަސް 2021 - އިންސާފުވެރި ދުޅަހެޔޮ ދުނިޔެއެއް ބިނާކުރުން ޞިއްޙަތު ދުވަސް 2021 - އިންސާފުވެރި ދުޅަހެޔޮ ދުނިޔެއެއް ބިނާކުރުން\nޞިއްޙަތު ދުވަސް 2021 - އިންސާފުވެރި ދުޅަހެޔޮ ދުނިޔެއެއް ބިނާކުރުން\nދުނިޔޭގެ ސިއްޙަތު ދުވަސް / ލޯގޯ: މައިފިޓްނެސް\nސިއްޙީ ނިޒާމަކީ އެންމެންނަށް ހަމަހަމަ އުސޫލުން ހަރުދަނާ ގޮތެއްގައި ފޯރުކޮށްދެވޭ ޚިދުމަތަކަށް ހެދުމަށް ޤައުމުތަކާއި ގުޅިގެން ދުނިޔޭގެ ސިއްޙަތު ޖަމިއްޔާއިން އަބަދުވެސް އަންނަނީ މަސައްކަތްކުރަމުންނެވެ. ގިނަ ގޮންޖެހުންތަކެއް ކުރިމަތިވީނަމަވެސް މުހިއްމު އެތައް މައްސަލައެއްގައި ޤައުމުތައް ހޭލުންތެރިކުރުވުމުގައި އެޖަމިއްޔާއިން އަންނަނީ ކެނޑިނޭޅި މަސައްކަތްކުރަމުންނެވެ.\nދުނިޔޭގެ ސިއްޙަތު ޖަމިއްޔާއަށް 73 އަހަރުވެފައިވާއިރު ވޭތުވެދިޔަ މުއްދަތުގެ ތެރޭގައި އެތައް ބަލިތަކެއް ނައްތާލުމާއި ގިނަ ބަލިތަކަކަށް ވެކްސިން ހޯދާ ނުރައްކާތެރި ބަލިތަކާމެދު ހޭލުންތެރިކުރުވުމާއި ސިއްޙީ ގޮތުން ޤައުމުތަކަށް ބޭނުންވާ ވަޞީލަތްތަކާއި އިންސާނީ ވަޞީލަތް ފޯރުކޮށްދިނުމުގައި ސިއްޙަތު ޖަމިއްޔާއިން ވަނީ ބޮޑެތި ކާމިޔާބީތަކެއް ހޯދާފައެވެ.\nދުނިޔޭގެ ސިއްޙަތު ދުވަސް އޭޕްރީލްމަހުގެ7ވަނަ ދުވަހު ފާހަގަކުރަމުން އަންނައިރު ވޭތުވެދިޔަ އަހަރުގެ މިދުވަސް ދިމާވެފައިވަނީ މިވަގުތު މުޅި ދުނިޔޭގައި އޮތް ކޯވިޑްގެ ނުރައްކަލުގެ ޙާލަތާއެވެ. 2019 ވަނަ އަހަރުގެ ޑިސެމްބަރުމަހުގެ ތެރޭގައި ޢާއްމުވި މިބަލިމަޑުކަމުގެ ސަބަބުން މުޅި ދުނިޔޭގެ ސިއްޙީ ނިޒާމަށް އިންގިލާބީ ބޮޑު ދަތިކަމަކާ ވަނީ ކުރިމަތިވެފައެވެ. އަދި މީގެ ސަބަބުން ކޯވިޑް ނޫންބަލިތަކަށް ފަރުވާ ދިނުމުގައިވެސް އެތައް ގޮންޖެހުމެއްވަނީ ކުރިމަތިވެފައެވެ. ބަލީގެ ޝިކާރައަކަށް 131 މިލިއަނަށްވުރެ ގިނަ މީހުންވެފައިވާއިރު މިބަލީގައި 2.8 މިލިއަނަށްވުރެ ގިނަ މީހުންވަނީ މުޅި ދުނިޔެއިން މަރުވެފައެވެ.\nކޯވިޑް-19 ޖެހިފައިވާ މީހަކަށް އިނގިރޭސވިލާތުގެ އައިސީޔޫއެއްގައި ފަރުވާ ދެނީ / ފޮޓޯ: ރޮއިޓަރ\nކޯވިޑްއިން ރައްކާތެރިވުމަށް އަޅާފައިވާ ފިޔަވަޅުތަކުގެ ސަބަބުން ގައިންގަޔަށް ނާރާ ބަލިތަކުން ރައްކާތެރިކަން ލިބުނު އިންސައްތަ އިތުރުވީނަމަވެސް ގައިންގަޔަށް ނާރާ ދާއިމީ ބޮޑެތި ބަލިތައް ދެނެގަތުމުގައި ލަސްވުމާއި ފަރުވާ މެދުކެނޑިގެންދިޔުމުގެ ސަބަބުން މިފަދަ ބަލީގެ ނުރައްކާވަނީ އިންތިހާއަށް އިތުރުވެފައިކަމަށް ދުނިޔޭގެ ސިއްޙަތު ޖަމިއްޔާއިން ވަނީ މީގެކުރިން ހާމަކުރައްވާފައެވެ. ހަމައެއާއެކު ނަފްސާނީ ބަލިތައް އިތުރުވެ، ކޯވިޑްގެ ނުރައްކަލުން އަރައިގަނެވޭއިރު މުޅި ދުނިޔޭ ނަފްސާނީ ބަލީގެ ޕެންޑަމިކަކަށް ދިޔުމުގެ ފުރުސަތު ބޮޑުކަމަށްވެސް އެޖަމިއްޔާއިން ހާމަކުރައްވައެވެ.\nދުނިޔޭގެ ސިއްޙަތު ދުވަސް ފާހަގަކުރަމުން އަންނައިރު ވޭތުވެދިޔަ2އަހަރަކީ މުޅި ދުނިޔޭގައިވެސް ސިއްޙީ ޚިދުމަތްތެރިން އެއްވެސް ޗުއްޓީއެއް ނެތި މަސައްކަތްކުރި ވަރަށް ބުރަ ދެއަހަރެވެ. ކޯވިޑްގެ ބަލިމަޑުކަމުގައި އެތައް ސިއްޙީ ޚިދުމަތްތެރިންނެއް ދުނިޔެއާއި ވަކިވެގެން ގޮސްފައިވާއިރު އަދިވެސް މިބަލިމަޑުކަމުން އަރައިގަތުމުގައި ސިއްޙީ ނިޒާމު އެއްކޮށް ކޮންމެ ޤައުމެއްގައިވެސް އަންނަނީ މަސައްކަތްކުރަމުންނެވެ.\nގަމު ރީޖަނަލް ހޮސްޕިޓަލް. ފޮޓޯ:ގަމު ރީޖަނަލް ހޮސްޕިޓަލް\nހެލްތް ސެންޓަރު ހޮސްޕިޓަލްތަކަށް ބަދަލުކުރުމުގެ ކުރެހުން. ފޮޓޯ:ހެލްތް މިނިސްޓްރީ\nމިހާލަތުގައިވެސް މުޅި ދުނިޔެއިންވެސް ސިއްޙީ ދާއިރާއިން އެކިވަރުގެ ކުރިއެރުންތައް ހޯދަމުން އަންނައިރު ރާއްޖޭގެ ސިއްޙީ ނިޒާމުންވެސް ވަނީ ފާހަގަކޮށްލެވޭ ކުރިއެރުންތަކެއް ޙާސިލުކޮށްފައެވެ. ސަރުކާރުގެ އަމާޒަކީ ސިއްޙީ ނިޒާމް ލާމަރުކަޒުކުރުމެވެ. މި އަމާޒަށް ވާޞިލްވުމަށްޓަކައި ސަރުކާރުން ވަނީ ރާއްޖޭގެ5ސަރަޙައްދެއްގައި އެކަށީގެންވާ ޚިދުމަތްތަކާއެކު ޓާޝަރީ ހޮސްޕިޓަލްތައް ޤާއިމްކޮށް މާލެއާ އެއްފެންވަރަކަށް ޚިދުމަތް ދިނުމަށް ކުރަންޖެހޭ މަސައްކަތް ފަށްޓަވާފައެވެ. މި މަސައްކަތް މިހާރުވެސް ހުއްޓުމެއް ނެތި ކުރަމުން އަންނައިރު މިހާރު ހުރި ރީޖަނަލް ހޮސްޕިޓާތަކުން ވަނީ މިއަދާ ހަމައަށް އައިރު މުޅިން އައު ޚިދުމަތްތަކެއްވެސް ފަށާފައެވެ.\nހަމައެއާއެކު ސިއްޙީ ދާއިރާއަށް ބޭނުންވާ އިންސާނީ ވަޞީލަތް ތަރައްޤީކޮށް އިތުރު ވަޞީލަތް އަތޮޅުތެރޭގައި ޤާއިމުކުރުމަށް ކުރަމުން އަންނަ މަސައްކަތްތަކަށް ވަނީ ބޮޑެތި ކާމިޔާބީތަކެއް ލިބިފައެވެ. އެގޮތުން އަތޮޅުތެރޭގެ ހޮސްޕިޓަލްތަކުގައި މީގެ ކުރިން ކޮށްފައިނުވާ އެތައް އޮޕަރޭޝަންތަކެއް އަންނަނީ ކުރަމުންނެވެ. ނަތީޖާއެއްގެ ގޮތުން ޒަމާނުއްސުރެ ޚިދުމަތް ހޯދުމަށް އަތޮޅުތެރެއިން މާލެއަށް އަންނަ އައުން މިހާރުވަނީ ވަރަށް ބޮޑަށް މަދުވެފައިކަމަށް ސަރުކާރުން ވިދާޅުވެއެވެ.\nކޯވިޑްގެ މިބަލިމަޑުކަމުގެ ތެރޭގައި ދުނިޔޭގެ ސިއްޙަތު ދުވަސް ފާހަގަކުރަމުން އަންނައިރު މިދާއިރާގެ ހުރިހާ ޚިދުމަތްތެރިންނަށް ޝުކުރު ޙައްގެވެ. އަދި އެންމެނަށް އެކަށޭނެ ސިއްޙީ ޚިދުމަތެއް ފޯރުކޮށްދިނުމަށް އެންމެން ގުޅިގެން މަސައްކަތްކުރަންޖެހެއެވެ. މިއަހަރު ދުނިޔޭގެ ސިއްޙަތު ދުވަހުގެ ޝިޢާރެއްގެ ގޮތުން ދުނިޔޭގެ ސިއްޙަތު ޖަމިއްޔާއިން ކަނޑައަޅާފައިވަނީ "އިންސާފުވެރި ދުޅަހެޔޮ ދުނިޔެއެއް ބިނާކުރުން" މިޝިއާރެވެ. މީގެ ޝިއާރުގެ ދަށުން ސިއްޙީ ޚިދުމަތުގެ އަގުތައް އެންމެނަށް އަތްފޯރާފަށަށް ގެނެވި ދުނިޔޭގެ ޤައުމުތަކުން ޙާސިލުކުރުމަށް މަސައްކަތްކުރާ ދެމެހެއްޓެނިވި ލަނޑުދަނޑިތަކުގެ ތެރެއިން ސިއްޙީ ނިޒާމު އަދާހަމަކުރުމަށް ބާރުއެޅުމަކީވެސް އަމާޒެކެވެ.


Lanka ge boduvazeeruge dhekanbalunnah hoonu maruhabaa eh\nލަންކާގެ ބޮޑުވަޒީރުގެ ދެކަނބަލުންނަށް ރަސްމީ ގޮތުން މަރުޙަބާ ވިދާޅުވުމުގެ ގޮތުން ބޭއްވެވި ހާއްސަ ރަސްމިއްޔާތު އޮތީ މިއަދު ހެނދުނު ޖުމްހޫރީ މައިދާނުގައި -- ފޮޓޯ: ރައީސް އޮފީސް\nރައީސް އިބްރާހީމް މުހައްމަދު ސޯލިހުގެ ދައުވަތަކަށް ރަސްމީ ދަތުރުފުޅެއްގައި ރާއްޖެ ވަޑައިގެންނެވި ސްރީލަންކާގެ ބޮޑުވަޒީރު ރަނިލް ވިކްރަމަސިންހައާ އަނބިކަނބަލުން ޕްރޮފެސާ މައިތިރީ ވިކްރަމަސިންހައަށް ދިވެހި ސަރުކާރުން ހޫނު މަރުހަބާއެއް ވިދާޅުވެއްޖެ އެވެ.\nލަންކާގެ ބޮޑުވަޒީރުގެ ދެކަނބަލުންނަށް ރަސްމީގޮތުން މަރުޙަބާ ވިދާޅުވުމުގެ ގޮތުން ބޭއްވެވި ހާއްސަ ރަސްމިއްޔާތު އޮތީ މިއަދު ހެނދުނު ޖުމްހޫރީ މައިދާނުގަ އެވެ.\nލަންކާގެ ބޮޑުވަޒީރު މާލެ ފައިބާ ވަޑައިގެންނެވުމުން، ރަސްމީ ފާލަމުން ބޮޑުވަޒީރަށް މަރުހަބާ ވިދާޅުވީ ރައީސް ސޯލިހާއި އަނބިކަނބަލުން ފަޒްނާ އަހުމަދެވެ. އެއަށްފަހު، ސްކޫލް ކުދިން ހުށަހަޅައިދިން ސަގާފީ އައިޓަމެއް އެބޭފުޅުން ބައްލަވައިލެއްވި އެވެ.\nމި ރަސްމިއްޔާތުގައި، ރައީސް ސޯލިހާއި ލަންކާގެ ބޮޑުވަޒީރު ޑަޔަސްއަށް އަރާވަޑައިގަތުމާއެކު، ހަތް ބަޑީގެ ސަލާމެއް އެރުވުނެވެ. އަދި ލަންކާއާއި ރާއްޖޭގެ ގައުމީ ސަލާމް ކުޅުނެވެ. އެއަށްފަހު، ލަންކާގެ ބޮޑުވަޒީރުގެ ޝަރަފުގައި މޯލްޑިވްސް ނޭޝަނަލް ޑިފެންސް ފޯސްގެ ފަރާތުން އެރުވި ގާޑް އޮފް އޮނާއެއް، އެމަނިކުފާނު އިންސްޕެކްޓް ކޮށްދެއްވި އެވެ.\nމި ރަސްމިއްޔާތުގައި، ނައިބު ރައީސް ފައިސަލް ނަސީމާއި، ދިވެހި ދައުލަތުގެ ވަޒީރުންނާއި، ސަރުކާރުގެ އިސް ބައެއް ބޭފުޅުން، ލަންކާގެ ބޮޑުވަޒީރަށް ތައާރުފުކޮށް އެރުވުންވެސް އޮތެއެވެ. އަދި ލަންކާގެ ބޮޑުވަޒީރުގެ އަރިހުގައި ވަޑައިގެންނެވި ވަފުދުގައި ހިމެނިވަޑައިގަންނަވާ އިސްބޭފުޅުން، ރައީސް ސޯލިހުއަށް ތައާރުފުކޮށް އެރުވުން ވެސް އޮތެވެ.\nމަރުޙަބާ ވިދާޅުވުމުގެ މި ރަސްމިއްޔާތަށްފަހު، ލަންކާގެ ބޮޑުވަޒީރު، ރަނިލް ވިކްރަމަސިންހަ، ރައީސް ސޯލިހުގެ އަރިހުގައި ހަތްކޮޅުގައި ވަޑައިގެންނެވީ، ރައީސް އޮފީހަށެވެ. ދެ ގައުމުގެ ދެމެދުގައި ކުރުމަށް ހަމަޖެހިފައިވާ ރަސްމީ މަޝްވަރާތައް ކުރިއަށްދާނީ ރައީސް އޮފީހުގަ އެވެ. މި ވާހަކަތަކުގެ ތެރޭގައި ދެގައުމުގެ ދޭދޭގުޅުންތައް އިތުރަށް ބަދަހިކުރުމުގެ އިތުރުން ތަރައްގީގެ ރޮނގުން ދެގައުމު ގުޅިގެން އެކި ދާއިރާތަކުން ގުޅުން ބަދަހިކުރުމަށް މަޝްވަރާކުރުން ހިމެނެ އެވެ.\nއަދި ދެގައުމުގެ ދެމެދުގައި ސޮއި ކުރުމަށް ހަމަޖެހިފައިވާ ތިން އެއްބަސްވުމެއްގައި ސޮއި ކުރުމުގެ ރަސްމިއްޔާތު އެއަށްފަހު އޮންނާނެކަމަށް ދިވެހި ސަރުކާރުން ވަނީ ބުނެފަ އެވެ.\nއޭގެ އިތުރުން މާދަމާ ހެނދުނު 9.30 ގައި ލަންކާގެ ބޮޑުވަޒީރު ރައްޔިތުންގެ މަޖިލީހުގައި ތަގުރީރުކުރައްވާ ގޮތަށްވެސް ވަނީ ހަމަޖެހިފަ އެވެ.\nލަންކާގެ ބޮޑުވަޒީރުގެ މިދަތުރުފުޅުގައި، މާދަމާ އިން ފެށިގެން ބުދަ ދުވަހުގެ ނިޔަލަށް ރާއްޖޭގައި ބާއްވާ އިންޑިއަން އޯޝަން ކޮންފަރެންސް 2019 ގައި ބައިވެރިވެވަޑައިގެން އެ ކޮންފަރެންސްގައި ޗެއާ ކޮށްދެއްވުމަށް ވެސް ވަނީ ހަމަޖެހިފަ އެވެ.\nރައީސް އިބްރާހިމް މުހައްމަދު ސޯލިހު ސްރީލަންކާ ފޮރިން މިނިސްޓްރީ


Supreme Court Ah Vahnan Que Hadhaifi - Vaguthu\nސުޕްރީމް ކޯޓަށް ވަންނަން ކިއު ހަދައިފި\nރިޔާސީ އިންތިޚާބު ބާތިލް ކުރަން ސުޕްރީމް ކޯޓަށް ހުށަހެޅި މައްސަލައިގެ ޙުކުމް އިއްވަން މިއަދު ބާއްވާ އަޑުއެހުމަށް ވަނުމަށް ގިނަ ބަޔަކު ކިއު ހަދައިފިއެވެ.\nޙުކުމް އިއްވުމަށް ބާއްވާ ޝަރީޢަތުގެ އަޑުއެހުން ތާވަލް ކޮށްފައި ވަނީ މިއަދު މެންދުރު ފަހު 13:00 އަށެވެ. ޖުޑީޝަލް އެޑްމިނިސްޓްރޭޝަން އިން މައުލޫމާތު ދެއްވާ ގޮތުގައި މިއަދު ސުޕްރީމް ކޯޓުގައި އޮންނަ އަޑުއެހުމަށް ވަންނަން ބޭނުންފުޅުވާ ބޭފުޅުންގެ ނަން ނޯޓް ކުރުން ކުރިއަށް ދާނީ 10:30 އިން 12:30 އަށެވެ.\nސުޕްރީމް ކޯޓުގައި އޮންނަ އަޑުއެހުންތަކަށް ކޮންމެ ދުވަހަކު ވެސް ފަންސާހަކަށް މީހުން ވައްދާއިރު ކޮންމެ ދުވަހަކު ވެސް އެތައް ގަޑިއިރެއް ކުރިން ޝަރީޢަތައް ވަންނަން ކިއު ހަދައެވެ. ބައެއް ދުވަސް ދުވަހު ކިއު ހަދައިގެން ތިބި މީހުންގެ ތެރޭގައި ހަމަޖެހުން އުފެދި ފުލުހުންނާއި ސިފައިން އެމީހުން ކޮންޓްރޯލް ކޮށްފައި ވެސް ވެއެވެ.\nއޮކްޓޯބަރ 21, 2018 10:06\nﷲ އާއި ވަކީލް. ކޮންމެގޮތަކަށް ސްޕްރީމް ކޯޓުން ނިންމިނަމަވެސް އެނިންމި ނިންމުމަށް އިހްތިރާމް ކުރަންޖެހޭނެކަމުގަ ދެކެން.\nއޮކްޓޯބަރ 21, 2018 11:18\nހަމަ ދެން ތިތަނަށް ނުގޮސް އެނިމާ ހުކެމެއްގެ ނިންމިގޮތެއް ނޭގޭނެތަ އަޅޭ ދެއްކުން ތެރިވިޔަސް ބޮޑުވަރުދޯ


ދީބާޖާ މައްސަލައިގެ އަޑުއެހުން ކެންސަލް ކޮށްފި – Dhen.mv\nދީބާޖާ މައްސަލައިގެ އަޑުއެހުން ކެންސަލް ކޮށްފި\nއުތުރު ޕްރޮވިންސްގައި ފެރީގެ ޚިދުމަތް ދިނުމަށް ދީބާޖާއާ އެކު 2011 ވަނަ އަހަރު ސަރުކާރުން ހެދި އެއްބަސްވުން 2013 ވަނަ އަހަރު ސަރުކާރުން ބާތިލްކުރި މައްސަލައިގައި ބަދަލުގެ ގޮތުގައި 348 މިލިއަން ރުފިޔާ ދިބާޖާ އިންވެސްޓްމަންޓަށް ދޭން ކޮށްފައިވާ ހުކުމް ތަންފީޒު ކުރުމުގެ މައްސަލައިގައި މިއަދު ބާއްވަން ހަމަޖެއްސި އަޑުއެހުން ސިވިލް ކޯޓުން ކެންސަލް ކޮށްފި އެވެ.\nދީބާޖާ އަށް ބަދަލު ދޭން ސިވިލް ކޯޓުން ކުރި ހުކުމް ހައި ކޯޓުން 2018 ވަނަ އަހަރު ބާތިލްކުރި އެވެ. އެކަމަކު ހައި ކޯޓުން އެ މައްސަލަ ބަލައިގަނެފައި އޮތީ އިސްތިއުނާފް މުއްދަތު ހަމަވިފަހުން ކަމަށް ވާތީ ސުޕްރީމް ކޯޓުން ވަނީ ހައި ކޯޓުގެ ހުކުމް ބާތިލްކޮށް، ސިވިލް ކޯޓުގެ ހުކުމް ދަމަހައްޓައިފަ އެވެ.\nއެ ހުކުމާ އެއްގޮތަށް ފައިސާ ނުލިބޭތީ ހުކުމް ތަންފީޒު ކުރަން ދީބާޖާ އިން ސިވިލް ކޯޓަށް ހުށަހެޅި މައްސަލައިގެ އަޑުއެހުން މިއަދު ހެނދުނު ބާއްވަން ހަމަޖެއްސުމަށް ފަހު ކެންސަލްކުރި އިދާރީ ކަމަކާ ގުޅިގެންނެވެ.\nދީބާޖާ އަށް ބަދަލުދޭން ކުރި ހުކުމް ތަންފީޒު ކުރުމުގެ މައްސަލަ ސިވިލް ކޯޓުގައި ހިނގަމުން ދަނިކޮށް، ސަރުކާރުން މިހާރު ވަނީ ކޯޓުން ބޭރުގައި އެ ކުންފުންޏާ އެކު މަޝްވަރާކޮށް، ބަދަލުގެ ގޮތުގައި 174 މިލިއަން ރުފިޔާ އެ ކުންފުންޏަށް ދޭން އެއްބަސްވެފަ އެވެ. އެކަމަކު އެ ފައިސާ ވެސް މިހާތަނަށް ނުދޭތީ ދީބާޖާ އިން ދަނީ ކަންބޮޑުވުން ފާޅުކޮށްފަ އެވެ.


Mihaaru hamajahsaafaivaa thaareehugai HSC imthihaanu kuriah gendhaane: Ministry – Iru\nމިހާރު ހަމަޖައްސާފައިވާ ތާރީހުގައި އެޗްއެސްސީ އިމްތިހާނު ކުރިއަށް ގެންދާނެ: މިނިސްޓްރީ\nކޮވިޑު-19 ގެ ހާލަތު ގޯސްވި ނަމަވެސް މިހާރު ތާވަލްކޮށްފައިވާ ގޮތަށް އެޗްއެސްސީ އިމްތިހާނު އޮންނާނެ ކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި ބޭއްވި ނިއުސް ކޮންފަރެންސްގައި، ޑިޕާޓްމަންޓް އޮފް އެގްޒަމިނޭޝަން (ޑީޕީއީ) ހިންގުމާ ހަވާލުވެވަޑައިގެން ހުންނެވި ޑެޕިއުޓީ މިނިސްޓަރު މުހައްމަދު އިހުސާން ވިދާޅުވީ އޭ ލެވެލްގައި ކިޔަވާ ދަރިވަރުންގެ އިސްލާމް އަދި ދިވެހި ޕޭޕަރު އަންނަ މަހުގެ 13-17 އަށް އޮންނާނެ ކަމަށެވެ.\nގްރޭޑު 11 އަދި 12 ގައި ކިޔަވާ ދަރިވަރުންގެ އިސްލާމާއި ދިވެހީގެ ފަހު ޓެސްޓު ބާއްވަން ނިންމިޔަސް، ކޮވިޑާ ހެދި މާލެ ސަރަހައްދުގެ ހުރިހާ ސްކޫލުތައް ވަނީ ބަންދުކޮށްފަ އެވެ. އޭގެ އިތުރުން، މޮނިޓަރިންގެ ހާލަތުގައި މި ވަގުތު ވެސް 60 އަށްވުރެ ގިނަ ރަށް އެބައޮތެވެ.\n“އިރާދަކުރެއްވިއްޔާ މިހާރު ތާވަލްކުރެވިފައި އިން ގޮތަށް ދިވެހިރާއްޖޭގެ ހުރިހާ [އިމްތިހާނު] ސެންޓަރުތަކެއްގައި އެޗްއެސްސީ އެގްޒަމިނޭޝަން ކުރިއަށްދާނެ. އަދި އެޗްއެސްސީ އިމްތިހާނު ހަދާ ދަރިވަރުންގެ ތެރެއިން ސެންޓާ ޓްރާންސްފާ ކުރަން ބޭނުންވާ ދަރިވަރުން ވެސް އެބައުޅޭ،” އިހުސާން ވިދާޅުވި އެވެ.\nއޭނާ ވިދާޅުވީ އިމްތިހާނު ހަދާ މަރުކަޒު ބަދަލުކުރަން ބޭނުންވާ ދަރިވަރުންނަށް މާދަމާއިން ފެށިގެން އަންނަ މަހުގެ ހަތް ވަނަ ދުވަހާ ހަމައަށް ފުރުސަތު ހުޅުވާލާނެ ކަމަށެވެ.\n“..އަޅުގަނޑުމެން އެޗްއެސްސީ އިމްތިހާނުގެ ހުރިހާ ތައްޔާރީތަކެއް ވާނީ ކޮށް ނިމިފައި. އެހެންވީމަ، އިރާދަކުރެއްވިއްޔާ މިހާރު ތާވަލްކުރެވިފައިވާ ގޮތަށް އެގްޒާމް ކުރިއަށްދާނެ،” އިހުސާން ވިދާޅުވި އެވެ.\nއިސްލާމާއި ދިވެހި ޓެސްޓު ބޭއްވިއަސް، އޭ ލެވެލްގެ ތިން ޕޭޕަރެއް ލީކްވެ އިމްތިހާނުގެ ސައްހަކަން ގެއްލިފައިވާ ކަމަށް ވިދާޅުވެ، މިިދިޔަ މަހުގެ 26 ގައި ފެށި އިމްތިހާނު ރާއްޖެއިން ވަނީ ކެންސަލްކޮށްފަ އެވެ. އެއާއެކު، ޓީޗާ ބޭސްޑް އެސެސްމަންޓަކަށް ދަރިވަރުންނަށް ފުރުސަތު ދީފައި ވެ އެވެ.


"Sooryavanshi" trailer: Fanun bunanee blockbuster ekey\nމާޗް 24 ގައި ރިލީޒްކުރަން މިހާރު ހަމަޖެހިފައިވާ މި ފިލްމުގެ ޓްރެއިލާ ހޯމަ ދުވަހު ވަނީ ދައްކާލާފަ އެވެ.\n"ސޫރިޔަވަންޝީ" އިއުލާން ކުރީއްސުރެ ފޭނުން ތިބީ މި ފިލްމު ރިލީޒްކުރާނެ ދުވަހެއްގެ އިންތިޒާރުގަ އެވެ. އަކްޝޭ ކުމާރާއި ކެޓުރީނާ ކައިފް މި ފިލްމުން ދެކިލަން އެ ތަރިންގެ ފޭނުން ވެސް ތިބީ ކެތްމަދުވެފަ އެވެ. ޑައިރެކްޓަރު ރޯހިތު ޝެޓީގެ ކޮޕް ފިލްމުގައި އޭނާ މީގެ ކުރިން އުފެއްދި މިފަދަ ދެ ފިލްމުކަމަށްވާ "ސިންހަމް" އާއި "ސިމްބާ"ގެ ލީޑް އެކްޓަރުން ވެސް ބައިވެރިވެ އެވެ. މިއީ ވެސް ފިލްމު ބެލުމުގެ ޝައުގުވެރިކަން ގިނަ ބަޔެއްގެ ހިތުގައި އިތުރުވީ ސަބަބެކެވެ.\nމާޗް 24 ގައި ރިލީޒްކުރަން މިހާރު ހަމަޖެހިފައިވާ މި ފިލްމުގެ ޓްރެއިލާ ހޯމަ ދުވަހު ވަނީ ދައްކާލާފަ އެވެ. މި ޓްރެއިލާ އުންމީދުކުރި ވަރަށް ވުރެ ވެސް މާ މޮޅުކަމަށާއި ފިލްމު ބްލޮކްބަސްޓާއަކަށް ވާނެކަން ޔަގީންވާ ކަމަށް ގިނަ ބަޔަކު ސޯޝަލް މީޑިއާގައި ވަނީ ބުނެފަ އެވެ.\n"ސޫރިޔަވަންޝީ"ގެ ޓްރެއިލާ ފެށޭއިރު މުމްބައިގައި ހިނގަމުންދާ ބިރުވެރި ގޮއްވުންތަކެއްގެ ވާހަކަ ސިންހަމް (އަޖޭ ދޭވްގަން) ކިޔައިދެ އެވެ. އަދި މުމްބައި އެންޓި-ޓެރޮރިޒަމް ސްކޮޑުގެ ސިފައިންގެ މީހެއް ކަމަށްވާ ވީރް ސޫރިޔަވަންޝީ މިކަން ކުރާ މީހުން ހޯދުމުގެ މިޝަންގައި ނުކުމެ އޭނާ ކުރިމަތިލާ ނުރައްކާތެރި މީހުންނާއި ކަންކަން މި ޓްރެއިލާގައި ފެނެ އެވެ.\nމި ފިލްމުގެ އެކްޝަން މަންޒަރުތައް މީހުންގެ ހިތް ހުއްޓޭ ފަދަ މޮޅުކުރަން ޑައިރެކްޓަރު ކޮށްފައިވާ ބުރަ މަސައްކަތް ޓްރެއިލާ އިން ހެކިދެ އެވެ. ފިލްމުގެ ޕްލޮޓާއި އެކްޝަންތައް މޮޅުކަމުން ޓްރެއިލާ ބަލާފައި ފިލްމު ބަލާހިތްވެފައި ތިބި މީހުންގެ ހިތްހަމަޖެހުން ވަނީ އިތުރަށް ބޮޑުވެފަ އެވެ.\nޓްރެއިލާ ބަލާފައި ފޭނުން ބްލޮކްބަސްޓާއެއްގެ ދަރަޖަ ދީފައިވަނީ އެހެންވެ އެވެ.\nއަކެޝޭ ކްމާރު ރަންވީރު ސިންގް އަޖޭ ދޭވްގަން\n"ގުޑް ނިއުޒް"ގެ ބުކިން ރަނގަޅުވެ ކާމިޔާބުގެ އުންމީދު ބޮޑު\nކޮންމެވެސް ދުވަހަކުން ޑައިރެކްޓަރަކަށް ވާން ބޭނުން: ރަންވީރު\nއަކްޝޭ އަންހެނުންނަށް ދިން އާދަޔާހިލާފު ހަދިޔާ


Diver akah nuvaan vee sababeh nei: Zoona\nޑައިވަރު ޒޫނާ ނަސީމް\nވަށައި އޮންނަނީ މާސިންގާ ނޫ ކަނޑެވެ. ކޮންމެ މީހެއްގެ ހިތް މޫދަށް ދަމައިގަނެ އެވެ. ނަމަވެސް، ދިރިއުޅުމަށް އާމްދަނީ ހޯދަން މޫދުގައި އުޅެންޖެހޭ މަސައްކަތް ކުރާ މީހުންނަކީ މަދު ބަޔެކެވެ. އަދި އެގޮތަށް އަންހެނުން މަސައްކަތް ކުރާވަރު މާ މަދެވެ. މިކަން ބަދަލު ކުުރަން އަތުކުރި އޮޅާލައިގެން އަމިއްލަ ޑައިވް ސެންޓަރެއް އުފައްދާ މަސައްކަތް ފަަށައިގަތީ ޒޫނާ ނަސީމެވެ. "މޫދުބުޅާ ޑައިވް ސެންޓަރު" ވިލިމާލޭގައި އުފެއްދީ އަންހެނުނަށާއި ކުޑަކުދިނެނައް ޓާގެޓްކޮށް 2016 ވަނައަހަރު އެވެ.\nޒޫނާގެ މޫދުބުޅާ ޑައިވް ސެންޓަރަކީ އަންހެން އިންސްޓްރަކްޓަރުން އެއްމެ ގިނައިން ހިމެނޭ ފުރަތަމަ ސެންޓަރެވެ. އެކަމަކު ޒޫނާ ބުނާ ގޮތުގައި އޭނާގެ ތަޖުރިބާއަކީ ތަމްރީންތަކަށް ފަހު ވެސް ވަޒީފާއަށް ނުކުންނަަ އަންހެނުން އަދަދު މަދުވުމެވެ.\n"ވޭތުވެދިޔަ 24 އަހަރު ގާތްގަނޑަކަށް 10 ވަރަކަށް އަންހެނުން މި ދާއިރާއަށް ނުކުމެފައި ވަނީ. ފިރިހެނުންނަށް ބަލާއިރު އަހަރަކު 60 ހާ ގާތް ކުރާ އަދަދެއް އާދޭ. އެކަމަކު 'މޫދުބުޅާ' އައުމަށްފަހު އަންހެނުން ނުކުންނަވަރު އިތުރުވާން ވަނީ ފަށާފައި،" އޭނާ ބުންޏެވެ.\nޒޫނާ ބުނި ގޮތުގައި އަންހެނުންގެ ބައިވެރިވުން އިތުރުވާން ފަށާފައިވާއިރު މިހާރު ކްލަބް ޑައިވެއް އަންހެނުންގެ ބައިވެރިވުން އޮވެއެވެ.\nޒޫނާގެ ސެންޓަރު ހުޅުވުމުގެ ކުރިން ޕްރޮފެޝަނަލް ޑައިވަރެއްގެ ގޮތުގައި ޒޫނާ މަސައްކަތް ކުރާތާ 24 އަހަރުވެފައިވާއިރު ދާއިރާއިން އޭނާ ވަނީ ކެރިއާ ބިލްޑްކޮށް ޕަޑީ ކޯސް ޑިރެކްޓާއަކަށް ވެފަ އެވެ.\nސްކޫބާ ޑައިވިން އިންޑަސްޓްރީގައި ކޯސް ޑިރެކްޓަރުންނަކީ ފީލްޑްގެ އެންމެ މަތީ ފަންތީގައި ތިބޭ މި ދާއިރާގެ ތަޖުރިބާ ގިނަ އެކްސްޕާޓް ލެވެލެވެ.\nޒޫނާ ބުނާ ގޮތުގައި ކުޑައިރު އޭނާ މޫދަށް އެރެން ވަރު ހުންނާތީ "މިއީ މޫދު ބުޅަލެކޭ" އޭނާގެ މަންމަ ބުނެ އުޅެ އެވެ. ޒޫނާ ސްކޫލް ނިންމާ އެންމެ ފުރަތަމަ ވަޒީފާއަށް ދިޔައީ ވެސް ފިޝަރީސް މިނިސްޓްރީއަށެވެ. އެވެސް މޫދާއި ގުޅުމެއް އޮންނާނެ ކަމަށް ވިސްނައިގެނެވެ.\n"ފުރަތަމަ ޑައިވަށް ގޮސް ކަނޑުއަޑީގެ ހިތްގައިމުކަން ފެނި އެ ތަޖުރިބާ އާއި އެކު އިންސްޓްރަކްޓަރަކަށް ވާން ބޭނުންވީ. ކޯސް ހެދުމަށް ފަހު ދެން މަސައްކަތް ފެށީ ލިބުނު ފުރުސަތުތަކުގެ ބޭނުން ކޮށްގެން،"\nޒޫނާ ވަނީ އިންޓަނޭޝަނަލް ހޮޓެލް ޗެއިނެއް ކަމުގައިވާ ބަންޔަންޓްރީ އަދި އަންސާނާ ރިސޯޓުގެ އޭރިޔާ މެރިން ރިކްރިއޭޝަންސް މެނޭޖަރު ކަމުގެ މަގާމު އަށް އަހަރު އަދާކޮށްފަ އެވެ.\n"މިއީ ވަރަށް ޗެލެންޖިންގ މަސައްކަތަކަށްވި. އެކަމު އެ ވަޒީފާގައި އަށް އަހަރު އުޅުނިން... ހެޑެއްގެ ގޮތުގައި މަސައްކަތް ކުރަން އަންހެނަކަށް ފުރުސަތު ދިނުމުން ވަރަށް އުފާވި."\nއަންހެނުންގެ އިތުރުން ޑައިވް ދާއިރާއަށް ކުޑަކުދިން ނެރުމަށް ޒޫނާ ގިނަގުނަ މަސައްކަތް ކުރެއެވެ. އެޑިއުކޭޝަނުން އިސްވެ ކުދިންނަން ފަރާ ގުޅޭ މައުލޫމާތު ދީ އެކްސްޕޯޒް ކުރަން ހިންގި "ފަރުކޮއި" ޕްރޮގްރާމް ގެ ދަށުން ވިލިމާލެ މުހްޔިއްދީން ސްކޫލުން ހިންގި ފުރަތަމަ ޕައިލެޓް ޕްރޮގްރާމް ގަައި ޒޫނާ މަސައްކަތް ކުރި އެވެ.\n"ރިޒޯޓްތަކުގައި މަސައްކަތްކުރާއިރު މި ފެންނަނީ ދޮން މީހުން މެރިން ބަޔޮލޮޖީ ފަދަ ކަންކަން ކިޔަވައިގެން އައިސް ރާއްޖޭގެ ކޮންމެވެސް ރިޒޯޓެއްގައި މަޑުކޮށްލާ ޕްރެކްޓިކަލް ހަދާލާ ތީސީސް ލިޔެލާ މަންޒަރު. އަހަރުމެންގެ ދިވެހި ކުދިން ފަރަކީ ކޯއްޗެއްކަން ދަސް މިކުރަނީ ކްލާސް ރޫމެއްގައި ދައްކާލާ ޑައެގްރާމަކުން."\nޒޫނާގެ މަސައްކަތް ބަލައިގަނެ ތަފާތު އެކި އެކި އެވޯޑް އޭނާ އަށް ވަނީ ލިބިފައެވެ. މިގޮތުން ރެހެންދި އެވޯޑާއި، ގައުމީ އެވޯޑް އަދި ވިމަން އޮން ބޯޑް އާއި ވިމަން އޮން މެނޭޖްމަންޓްއިން ވެސް އެވޯޑް ލިބިފައި ވެއެވެ.\nއެންމެ ފަހުން އޭނާ ހާސިލްކޮށްފައިވާ ބައިނަލްއަގުވާމީ އެވޯޑެކެވެ. އިނގިރޭސި ވިލާތުގެ ބޯޓް އިންޓަނޭޝަނަލް އާއި ބުލޫ މެރިން ފައުންޑޭޝަން އިން އޯޝަން އެވޯޑް އޭނާ އަށް ލިބިފައިވަނީ "ލޯކަލް ހީރޯ" ކެޓަގަރީން ކަނޑުގެ ތިމާވެށި ހިމާޔަތް ކުރުމަށް މަސައްކަތްކުރާ ތަފާތު ދާއިރާއެއްގައި ހަރަކާތްތެރިވާ އަންހެނެއްގެ ގޮތުގައި އަގު ވަޒަން ކުރުމުގެ ގޮތުންނެވެ. މިއީ ދިވެއްސަކަށް މި އެވޯޑް ލިބުނު ފުރަތަމަ ފަހަރެވެ.\nމިހުރިހާ ކަމެއް ހާސިލް ކުރުމަށް އެންމެ ބޮޑު އިންސްޕިރޭޝަނައަކީ ޒޫނާ ބުނާ ގޮތުގައި މައިންބަފައިންނެވެ.\nޒޫނާ ބުނިގޮތުގައި ޑައިވިންގައި ޒުވާނުން އަށް ބައިވަރު ފުރުސަތުތައް ވެއެވެ. "ޑައިވިން އަކީ ރަނގަޅު ފީލްޑެއް ކެރިއާ ބިނާކުރަން. ގިނަ ކުދިން ބުނަނީ މޫދަށް ދާހިތްވާ ކަމަށް. އެކަމު މައިންބަފައިން ޑައިވިން ދެކެނީ ވަރަށް ނުރައްކާތެރި ބިރުވެރި ކަމެއްގެ ގޮތުގައި ކަމަށް މިކަމަށް ބުނެލަން ބޭނުަންވަނީ، އިންޓަނެޓް ލިބޭ ގޮތަށް ސްމާޓް ފޯނެއް ދިނުމަކީ މާ ނުރައްކަތެރި ކަމެކޭ!"


Ventilator corruption: Nishama magaamun vakikuran lafaadheefi\nވެންޓިލޭޓަރު ކޮރަޕްޝަން: ނިޝާމާ ވަކި ކުރަން ލަފާ ދީފި\nބިޑް ކޮމެޓީގެ ޗެއާ ނިޝާމާ މުހައްމަދު: އޭނާ ވަނީ ސަސްޕެންޑް ކޮށްފައި\nވެންޓިލޭޓަރު ކަރަޕްޝަންގެ މައްސަލާގައި ސަސްޕެންޑް ކޮށްފައި ހުރި، ހެލްތު މިނިސްޓްރީގެ ޑެޕިއުޓީ މިނިސްޓަރު ނިޝާމާ މުހައްމަދު އެ މަގާމުން ވަކިކޮށް، އެހެން ބައެއް މުވައްޒަފުންނަށް ފިޔަވަޅު އަޅަން ފެންނަ ކަމަށް ފިނޭންސުގެ އޮޑިޓު ރިޕޯޓުގައި ލަފާ ދީފި އެވެ.\nކޮވިޑް-19 އާއި ގުޅިގެން ދިވެހި ސަރުކާރުން ހޯދަން މަސައްކަތް ކުރި 75 ވެންޓިލޭޓަރުގެ ތެރެއިން ގިނަ ވެންޓިލޭޓަރުތައް ލިބިފައި ނުވާ މައްސަލާގައި ފިނޭންސް މިނިސްޓްރީން ވަނީ އިންޓާނަލް އޮޑިޓެއް ހަދާފަ އެވެ.\nއަވަސް އަށް އެނގިފައިވާ ގޮތުގައި މި އޮޑިޓުގައި ދައުލަތުގެ މާލިއްޔަތު ގަވާއިދުގެ ދަށުން ބައެއް ފިޔަވަޅުތައް އަޅަން ފެންނަ ކަމަށް ހެލްތް މިނިސްޓަރީއަށް އަންގަން އޮޑިޓް ކޮމެޓީން ފިނޭންސް މިނިސްޓަރު އިބްރާހިމް އަމީރަށް ވަނީ ލަފާ ދީފަ އެވެ. އަދި މި ރިޕޯޓް އަންނަ ހަފުތާގައި ރައީސް އޮފީހަށް ފިނޭންސް މިނިސްޓްރީން ފޮނުވާނެ އެވެ.\nމި ރިޕޯޓުގައި އަޅަން ފެންނަ ފިޔަވަޅުތަކުގެ ގޮތުގައި ބުނެފައި ވަނީ، މާލިއްޔަތު ގަވާއިދާ ހިލާފަށް ދުބާއީގެ އެގްޒެކިއުޓާސް ޖެނެރަލްގެ ފަންނީ އަދި މާލީ ގާބިލްކަން ބެލުމެއްނެތި ވެންޓިލޭޓަރު ހޯދަން ހަވާލު ކުރުމަށް ސޮއިކުރި މައްސަލާގައި ހެލްތް މިނިސްޓަރީގެ ބިޑް ކޮމެޓީގެ މެންބަރުން ކަމަށްވާ ޑެޕިއުޓީ މިނިސްޓަރު ނިޝާމާ މުހައްމަދުގެ އިތުރުން އެ ކޮމެޓީގެ ޗެއާޕާސަން އާއިި އެހެން މެންބަރުން އެ ކޮމެޓީން ވަކިކޮށް އާ މެންބަރުން އައްޔަން ކުރަން ވެސް ހިމެނެ އެވެ. މީގެ އިތުރުން ކުރިއަށް އޮތްތަނުގައި މި ފަދަ ކަމެއް ތަކުރާރު ނުކުމަށް ލިއުމުން ނަސޭހަތް ދޭން ވެސް އެދިފައިވެ އެވެ.\nގިނަ މުވައްޒަފުންނަށް އިދާރީ ފިޔަވަޅު\nމީގެ އިތުރުން ފިނޭންސުގެ ޕާފޯމަންސް ގެރެންޓީއެއް ނަގަން އެނގި ނަމަވެސް އެކަންކޮށްފައި ނުވާތީ އާއި ހޯދަން އެންގި ބްރޭންޑުތައް ނޫން ބްރޭންޑެއް ހޯދަން އެއްބަސްވުން ހެދި މައްސަލާގައި އެއްބަސްވުމުގައި ސޮއިކުރި މުވައްޒަފުންވެސް ވަޒީފާގެ މަސްހޫލިއްޔަތު ތަކުން އެކަހެރިކޮށް، ދެން މިފަދަ މާލިއްޔަތާ ގުޅުން ހުރި އެއްވެސް މަސައްކަތެއް ހަވާލު ނުކުރަން ވެސް ލަފާދީފައިވެ އެވެ. އަދި އެޑްވާންސް ޕޭމަންޓް ދޫކުރި މުވައްޒަފަށް ވެސް މިފަދަ ކަމެއް ތަކުރާރު ވިޔަ ނުދޭން ލިޔުމުން ނަސޭހަތް ދޭން އެދިފައިވެ އެވެ. މީގެ އިތުރުން ވެސް އެހެން މުވައްޒަފުންނަށް އިދާރީ ފިޔަވަޅު އަޅަން ލަފާ ދީފައިވެ އެވެ.\nއަދި އޮޑިޓަ ޖެނެރަލް ނެރުއްވި ރިޕޯޓަށް ބަލައި ފިޔަވަޅު ތަކެއް އަޅަން ވެސް، ފިނޭންސުގެ އޮޑިޓް ކޮމެޓީން ލަފާ ދީފައިވެ އެވެ.\nބައެއް ކަންތައް އިސްލާހު ކުރަން އެނގި\nފިނޭންސް މިނިސްޓަރު އަމީރު: ފިނޭންސުގެ ބައެއް ކަންތައް އިސްލާހު ކުރަން ވެސް ލަފާ ދީފައިވޭ -- ފޮޓޯ: ރައީސް އޮފީސް\nއަވަސް އަށް އެނގިފައިވާ ގޮތުގައި މި އޮޑިޓް ރިޕޯޓުގައި ފިނޭންސް މިނިސްޓްރީގެ މާލިއްޔަތުގެ ބެލެހެއްޓުމުގެ ބައެއް ކަންތައްތައް އިސްލާހު ކުރަން ވެސް ލަފާ ދީފައިވެ އެވެ. ލަފާދިން ބައެއް ކަންތައްތައް އިސްލާހު ކުރަން ވެސް މިހާރު ވަނީ ފަށާފަ އެވެ. އެގޮތުން ސިޔާސީ މަގާމުގައި ތަކުގައި ތިބޭ މީހުން ބިޑް ކޮމެޓީގައި ނުބޭތިއްބުމާއި ސިޔާސީ މަގާމުތަކުގައި ތިބޭ މީހުން މާލި ކަންތައް ތަންފީޒު ކުރަން ފުރުސަތު ނުދިން ހިމެނެ އެވެ.\nއެނގިފައިވާ ގޮތުގައި މި އޮޑިޓުގައި ދައުލަތުގެ މާލިކަންތައް ބަލަހައްޓާ މީހުން ހާއްސަ ތަމްރީނެއް ހަދަން ލަފާދީފައިވެ އެވެ. މީގެތެރޭގައި ބިޑް ކޮމެޓީގެ މެންބަރުނާއި މާލީ ޒިންމާދާރު ވެރިން ދައުލަތުގެ ހުރިހާ އޮފީހެއްގެ ޕްރޮކިއުމަންޓު ބަލަހައްޓާ މުވައްޒަފުން ހިމެނެ އެވެ.\nވެންޓިލޭޓަރުގެ މައްސަލަ އެންޓި ކޮރަޕްޝަން ކޮމިޝަނުން ނިންމައި 12 މީހެއްގެ މައްޗަށް ދައުވާ ކުރަން ޕްރޮސިކިއުޓާ ޖެނެރަލް އޮފީހަށް ދެ ފަހަރު ފޮނުވުމުން ވެސް ހެކި ނެތްކަމަށް ބުނެ ޕީޖީން ނިންމާފައިވަނީ ދައުވާ ނުކުރާށެވެ. ނަަމަވެސް މަޖިލީހުގައި ހިމެނޭ އެމްޑީޕީގެ ބައެއް މެމްބަރުން ދޫނުދެއްވުމުން އެ މައްސަލަ އަނެއްކާ ވެސް ރިވިއު ކުރަން ޕީޖީން ވަނީ ފަށައިފަ އެވެ.\nވެންޓިލޭޓަރުތައް ރާއްޖެ އަށް ނުލިބުނު މައްސަލާގައި ސަރުކާރުން ހޭދަކުރި ފައިސާ އަނބުރާ ހޯދުމަށް އެ މައްސަލަ އާބިޓްރޭޝަނަށް ހުށަހަޅަން ސަރުކާރުން މިހާރު ވަނީ ނިންމާފަ އެވެ.\nދުބާއީ ކުންފުންޏަށް 75 ވެންޓިލޭޓަރު ގެންނަން ހަވާލުކޮށްގެން މިހާތަނަށް ލިބިފައިވަނީ 15 ވެންޓިލޭޓަރެވެ. ވެންޓިލޭޓަރު ގެންނަން ދުބާއީގެ ކުންފުންޏަށް ވަނީ އެޑްވާންސްގެ ގޮތުގައި 30.91 މިލިއަން ރުފިޔާ ދީފަ އެވެ.\nފިނޭންސް މިނިސްޓްރީ މިނިސްޓްރީ އޮފް ހެލްތު އިބްރާހިމް އަމީރު + ކޮވިޑް-19 ކޮވިޑާ ގުޅޭ ހިޔާނާތްތައް ވެންޓިލޭޓަރު ހިޔާނާތް\nވެންޓިލޭޓަރު މައްސަލާގައި ފިނޭންސުން އޮޑިޓެއް ހަދައިފި


EURO 2020: Team Profile: Spain\nޔޫރޯ 2020 ޓީމް ޕްރޮފައިލް: ސްޕެއިން\nޝާއިޢުކުރީ: ޙަންނާން މެއި 25, 2021, 22:24\nޒަމާނީ ފުޓްބޯޅަ އަށް ބޮޑު އިންގިލާބެއް ގެނައި ސްޕެއިން މި އަހަރުގެ ޔޫރޯ ފުޓްބޯޅަ މުބާރާތަށް ނުކުންނަނީ، ބޮޑެތި ބަދަލުތަކާ އެކު އެވެ. އެ ގައުމަށް ބޮޑެތި ކާމިޔުބީތައް ހޯދައިދިން “ރަން ޖީލު”ގެ ގިނަ ކުޅުންތެރިން މިހާރު ވަނީ ގައުމީ ޓީމާ ދުރަށް ޖެހިފަ އެވެ. އެކަމަކު މި ފަހަރުގެ މުބާރާތުގައި ވެސް ސްޕެއިންގެ ޓީމު ވަރުގަދަވެފަ ތަފާތު ވާނެއެވެ.\nއަބަދުވެސް މޮޅެތި ކުޅުންތެރިން އުފެދުނު ނަމަވެސް، ބައިނަލްއަގުވާމީ މައިދާނުގައި ސްޕެއިން އަށް ބޮޑު ތަފާތެއް ދެއްކެން ފެށުނީ 2008 ގެ ޔޫރޯ ކާމިޔާބުކުރި ހިސާބުންނެވެ. އޭގެ ފަހުން ސްޕެއިން ވަނީ 2010ގެ ވޯލްޑް ކަޕާއި 2012ގެ ޔޫރޯ ވެސް ކާމިޔާބުކޮށްފަ އެވެ. ސްޕެއިންގެ “ރަންޖީީލު”ގައި ހިމެނުނު ކުޅުންތެރިން ކަމަށްވާ އަންދުރެސް އިނިއެސްޓާ އާއި ޒަވީ ހޭނާންޑޭޒް އާއި ޑަވިޑް ވިޔާ އަދި ފެނާންޑޯ ޓޮރޭސް ފަދަ ކުޅުންތެރިންނާ އެކު ސްޕެއިން ވެގެންދިޔައީ ތަފާތު މޮޅު ޓީމަކަށެވެ.\nއެކަމަކު 2014ގެ ވޯލްޑް ކަޕުގެ ގުރޫޕް ސްޓޭޖުން ކަޓައިގެން ދިޔައީ ހައިރާންކުރެވުނު ގޮތަކަށެވެ. އަދި 2016 ވަނަ އަހަރުގެ ޔޫރޯގައި ސްޕެއިން ވަނީ ދެވަނަ ބުރުން ކަޓައިފަ އެވެ. މި ފަހަރުގެ ޔޫރޯ އަށް ބަދަލުތަކާ އެކު ސްޕެއިން ނުކުންނަނީ، ރަނގަޅު ނަތީޖާއެއްގެ އުންމީދުގަ އެވެ.\nސްޕެއިން މިފަހަރުގެ ޔޫރޯ މުބާރާތުން ޖާގަ ހޯދީ ކޮލިފައިން ގުރޫޕް އެފްގެ އެއްވަނަ ޓީމުގެ ގޮތުގަ އެވެ. ކޮލިފައިންގައި ކުޅުނު 10 މެޗުގެ ތެރެއިން އަށް މެޗުން މޮޅުވި އެވެ. އެއްވަރުވީ ދެ މެޗެކެވެ. 26 ޕޮއިންޓާއި އެކު ގުރޫޕްގެ އެއްވަނައިގައި ސްޕެއިން ކޮލިފައި ވިއިރު، ސްޕެއިންނާއި އެންމެ ގާތުން ވާދަކުރީ ސްވިޑެންއެވެ. ސްވިޑެން 21 ޕޮއިންޓާއި އެކު އޮތީ މި ގުރޫޕުގެ ދެވަނާގައެވެ. ކުޅުނު 10 މެޗުން ސްޕެއިން 31 ލަނޑު ޖެހިއިރު، ބައި ކޮޅަށް ވަނީ އެންމެ ފަސް ލަނޑެވެ.\nލުއިސް އެންރީކޭ އެ ޓީމުގެ ކޯޗުކަމާ ހަވާލުވީ 2019 ގަ އެވެ. ސްޕެއިންގެ ގައުމީ ޓީމަށް ކުރިން ކުޅެފައިވާ އެންރީކޭ 2014 އިން 2017 އަށް ސްޕެއިންގެ ބާސެލޯނާއަށް ކޯޗުކަން ކޮށްދިނެވެ. އޭގެ ކުރިން އޭނާ ވަނީ ސްޕެއިންގެ “ބީ” ޓީމަށާއި އިޓަލީގެ ރޯމާގެ އިތުރުން ސްކޮޓްލެންޑްގެ ސެލްޓިކް އަށް ކޯޗުކޮށްދީފަ އެވެ. ކޯޗިން ކެރިއަރުގައި މިހާތަނަށް އެންރީކޭ ހޯދި ކާމިޔާބީތައް ލިބިފައިވަނީ ސްޕެއިންގެ ކުލަބު ލެވެލްގައެވެ. އެގޮތުން ބާސެލޯނާއަށް ސްޕެނިޝް ލީގާއި ޗެމްޕިއަންސް ލީގުގެ އިތުރު ޔޫއެފާ ސުޕަކަޕް އަދި ކުލަބު ވޯލްޑްކަޕެއްވެސް ހޯދައިދިނެވެ. އެންރީކޭގެ އިރުޝާދުގެ ދަށުން ސްޕެއިން ކުޅުނު ފުރަތަމަ 11 މެޗުގެ ތެރެއިން5މެޗުން ވަނީ މޮޅުވެފަ އެވެ. ފަސް މެޗު އެއްވަރުވިއިރު، އެއް މެޗުން ވަނީ ބަލިވެފަ އެވެ.\nޑޭވިޑް ޑެހެއާ: މި އަހަރުގެ ޔޫރޯ މުބާރާތަކީ ޑެހެއާގެ ފުރަތަމަ ޔޫރޯ މުބާރާތެވެ. އުމުރުން 30 އަހަރުގެ ޑެހެއާ އަކީ ދުނިޔޭގައި އުފެދުނު އެންމެ ހުނަރުވެރި ތަޖުރިބާކާރު އެއް ގޯލްކީޕަރެވެ. ކެރިއަރުގެ ބޮޑު ބައި ހޭދަކުރީ މެންޗެސްޓާ ޔުނައިޓެޑުގައެވެ. އަދިވެސް އޭނާ ދަނީ އެ ކުލަބުގައި މޮޅު ކުޅުމެއް ދައްކަމުންނެވެ. މިދިޔަ ސީޒަންގައި ވެސް އޭނާ ވަނީ ތަފާތު ދެއްކޭ ކުޅުންތެރިއެއްކަން ސާބިތުކޮށްދީފަ އެވެ. ޒުވާން ކުޅުންތެރިންތަކާ އެކު ސްޕެއިން މި ފަހަރު ޔޫރޯއަށް ނުކުންނައިރު، ޑެހެއާގެ ތަފާތު ފެންނާނެކަމަށް ބެލެވެއެވެ.\nއައިމެރިކް ލަޕޯޓޭ: ލަޕޯޓޭ އަކީ ފްރާންސްއަށް އުފަން ކުޅުންތެރިއެކެވެ. އޭނާ ވަނީ ފްރާންސްގެ 21 އަހަރުން ދަށުގެ ގައުމީޓީމަށް ވެސް ގިނަ މެޗުތަކެއް ކުޅެދީފައެވެ. ނަމަވެސް ނޭޝަލިޓީ ބަދަުލުކޮށް އޭނާ މިހާރު ހުރީ ސްޕެއިންގެ ރައްޔިތެއްގެ ގޮތުގައެވެ. މެންޗެސްޓާ ސިޓީއަށް ކުޅެމުން އަންނަ ހުނަރުވެރި ޑިފެންޑަރ އަކީ މިހާރު ސްޕެއިން ޓީމުގައި ހުރި އެންމެ މޮޅު އެއް ކުޅުންތެރިޔާ އެވެ. އުމުރުން 26 އަހަރުގެ ލަޕޯޓޭ ސްޕެއިންގެ ގައުމީ ޓީމަށް ކުޅޭ މީ ފުރަތަމަ ފަހަރެވެ. އަދި ސީނިއަރ ލެވެލްގައި އޭނާ ކުޅޭ ފުރަތަމަ ބޮޑު މުބާރާތްވެސް މެއެވެ. މިފަހަރުގެ މުބާރާތަށް ނެގި ސްޕެއިންގެ ސްކޮޑުން ލަޕޯޓޭއަށް ފުރުސަތު ދިނީ ތަޖުރިބާކާރު ޑިފެންޑަރ ސާޖިއޯ ރާމޯސް ބާކީ ކުރުމަށް ފަހުގައެވެ.\nރޮޑްރިގޯ ހެނާންޑޭސް: އުމުރުން 24 އަހަރުގެ ޒުވާން ރޮޑްރީ އަކީ މިފަހަރުގެ ސްޕެއިން ޓީމުގެ ޑިފެންސް ލައިންގައި އެންމެ މުހިންމު އެއް ކުޅުންތެރިޔާ އެވެ. މި ވަގުތު ސްޕެއިންގެ އެންމެ މޮޅު ޑިފެންޑަރުންގެ ތެރޭގައި ހިމެނޭ ރޮޑްރީ ވަނީ ސްޕެއިންގެ ގައުމީ ޓީމާ އެކު މިފަހަރުގެ ޔޫރޯ ކޮލިފައިންގައި ރަނގަޅު ކުޅުމެއް ދައްކާފަ އެވެ. މެންޗެސްޓާ ސިޓީގެ ވެސް މޮޅު ކުޅުމެއް ދައްކަމުން އަންނަ ރޮޑްރީ ވަނީ އެ ކްލަބާ އެކު ގިނަ ކާމިޔާބީތަކެއް ހޯދައިފަ އެވެ. އެގޮތުން މިފަހަރުގެ ޕްރިމިއާ ލީގު ޗެމްޕިއަންކަން ނެގުމުގެ އިތުރުން ސިޓީއާއި އެކު ޗެމްޕިއަންސް ލީގު ފައިނަލަށް ވެސް ވަނީ ދަތުރުކޮށްފައެވެ.\nސްވިޑެން އާއި ސްޕެއިން އަކީ ގުރޫޕް އީގެ ފޭވަރިޓުންނެވެ. މި ދެޓީމަކީ ކޮލިފައިންގައިވެސް އެއް ގުރޫޕެއްގައި ލައްވާލި ދެ ޓީމެވެ. މި ގުރޫޕްގައި ދެން އޮތީ ޕޯލަންޑް އާއި ސްލޮވާކިއާ އެވެ. ތަޖުރިބާ އާއި ކުޅުންތެރިންނަށް ބަލާއިރު ސްޕެއިން އަކީ މި ގުރޫޕްގެ އެންމެ ވަރުގަދަ ޓީމެވެ. އެހެންކަމުން މި ގުރޫޕުން ސްޕެއިން އަށް ދެވަނަ ބުރުގެ ޖާގައެއް ހޯދަން އުނދަގޫނުވާނެ ކަމަށް ގަބޫލްކުރެވެ އެވެ.\nސްޕެއިން ހިމެނޭ ގްރޫޕް “އީ” ގައި ހިމެނޭ ޓީމް ތައް:\nސްޕެއިން، ސްލޮވޭކިއާ، ޕޯލަންޑް، ސްވިޑެން\nގުރޫޕް ސްޓޭޖް މެޗުތައް\n15 ޖޫން – ސްޕެއިން – ސްވިޑެން\n20 ޖޫން – ސްޕެއިން – ޕޯލަންޑް\n23 ޖޫން – ސްޕެއިން – ސްލޮވާކިއާ


1 ޞަމޫއީލް 31\n1 ފިލިސްޠީނުންނާއި އިސްރާއީލީންގެ ދެމެދު ހަނގުރާމަ ހިނގަމުން ދަނީއެވެ. އޭރު އިސްރާއީލީން ފިލަން ދުވަމުން ދެއެވެ. ފިލިސްޠީނުން ޖިލްބޫއަ ފަރުބަދައިގެ މަތީގައި އެމީހުން ފަހައި މަރައި ވައްޓަމުން ދެއެވެ. 2 އެމީހުން ޝާއުލްގެފާނާއި އެކަލޭގެފާނުގެ ދަރިންގެ ފަހަތުން ގޮސް ގަދަޔަށް ހަނގުރާމަކޮށް އެކަލޭގެފާނުގެ ތިން ދަރިން ކަމަށް ވާ ޔޫނަތައިންއާއި އަބީނާދާބު އާއި މަލްކިޝޫޢު މަރާލައިފިއެވެ. 3 ހަނގުރާމަ އެންމެ ހޫނު ވެފައި ވަނީ ޝާއުލްގެފާނުގެ ވަށައިގެންނެވެ. ދުނިދަނޑި ޖަހާ މީހުން ޝާއުލްގެފާނަށް އަމާޒުކޮށް ދުނިޖަހައި އެކަލޭގެފާނު ވަރަށް ބޮޑަށް ޒަޚަމް ކޮށްލައިފިއެވެ.\n4 ޝާއުލްގެފާނުގެ ހަތިޔާރު އުފުލާ މީހާއަށް ވިދާޅުވިއެވެ. ”ކަލޭގެ ކަނޑިން ޖަހައި އަހަރެން މަރާލާށެވެ. އެހެންނޫނީ މިތިބަ ޚިތާނު ނުކުރާ މީހުން އައިސް އަހަރެންނަށް އަހުވަދައްކައި އަނިޔާކޮށް މަރާލާނެ.“\nއެކަމަކު ހަތިޔާރު އުފުލާ މީހާ ބިރުން އެހެން ހަދާކަށް ނުކެރުނެވެ. އެހެންވެ ޝާއުލްގެފާނުގެ އަމިއްލަ ކަނޑިކޮޅު ބަނޑުފުޅުގައި ވިއްދައި އޭގެ މައްޗަށް ވެއްޓިގެންފިއެވެ. 5 އެކަލޭގެފާނު އަވަހާރަވީތަން ފެނުމުން ހަތިޔާރު އުފުލާމީހާ ވެސް އެގޮތުގެ މަތިން ކަންތައް ކޮށް އޭނާ ވެސް އެކަލޭގެފާނާއެކު މަރުވެއްޖެއެވެ. 6 އެހެންކަމުން ޝާއުލްގެފާނާއި އެކަލޭގެފާނުގެ ތިން ދަރިންނާއި އެކަލޭގެފާނުގެ ހަތިޔާރު އުފުލާ މީހާއާއި އަދި އެކަލޭގެފާނާއި އެކުގައި ތިބި އެންމެން އެކަށް އެދުވަހު މަރުވެ ދިޔައެވެ.\n7 އުރުދުން ކޯރުގެ އަނެއްފަރާތުގައި އާއި ވާދީގެ ތެރޭގައި ތިބި މީހުންނަށް ޝާއުލްގެފާނާއި އެކަލޭގެފާނުގެ ދަރިންތައް މަރުވެ އިސްރާއީލީންގެ ލަޝްކަރު ފިލަންދާތަން ފެނުމުން އެމީހުންގެ އަވަށްތައް ދޫކޮށް ގޮސް ފިލައިފިއެވެ. ދެން ފިލިސްޠީނުން އައިސް އިސްރާއީލީންގެ އަވަށްތަކަށް ވެރިވެގެންފިއެވެ.\n8 އަނެއް ދުވަހު ފިލިސްޠީނުން ހަނގުރާމައިގެ މައިދާނުގައި ހުރި ބޭނުން ހިފޭތަކެތި ބަލާ ދިޔައިރު އެމީހުންނަށް ޝާއުލްގެފާނާއި އެކަލޭގެފާނުގެ ދަރިންގެ މަރުވެފައިވާ މަސްގަނޑު ފެނުނެވެ. 9 އެމީހުން ޝާއުލްގެފާނުގެ ބޯ ކަނޑައި އެކަލޭގެފާނުގެ ދަހަނާކޮޅު ބާލުވައިފިއެވެ. އެމީހުންނަށް މި ލިބުނު ކާމިޔާބީގެ އުފާވެރި ޚަބަރާއިގެން ފިލިސްޠީނުންގެ ބުދުފައްޅިތަކަށާއި އަވަށްތަކުގެ މީހުންގެ ގާތަށް ފޮނުވިއެވެ. 10 އެމީހުން ޝާއުލްގެފާނުގެ ދަހަނާ ކޮޅު ޢަޝްތާރޫތު ފައްޅީގެ ތެރޭ އެލުވައިފިއެވެ. އަދި ޝާއުލްގެފާނުގެ ހަށިކޮޅު ބައިތު ޝާންގެ ފާރުގައި އަޅުވައިފިއެވެ.\n11 ޖިލްޢާދުގެ ޔާބީޝްގެ މީހުންނަށް ފިލިސްޠީނުން މި ކުރި ކަންތަކުގެ ޚަބަރު އިވުމުން، 12 އެމީހުންގެ ހިތްވަރުގަދަ މީހުން މުޅި ރޭ ހިނގާފައި ބައިތު ޝާން އަށް ގޮސް ޝާއުލްގެފާނާއި އެކަލޭގެފާނުގެ ދަރިންގެ މުޅަމަސްތައް ބައިތު ޝާންގެ ފާރުތަކުން ނަގައިގެން ޔާބީޝްއަށް ގެންގޮސް އެތަނުގައި އެ ހަށިތައް އަންދައިފިއެވެ. 13 އެމީހުން އެ ކަށިތައް ނަގައި ޔާބީޝްގެ ތަމަރިސްކު ގަހުގެ ބުޑުގައި ވަޅުލައިފިއެވެ.❖ އަދި ހަތްދުވަހު ރޯދައަށް ތިބެއްޖެއެވެ.


PPM aa gulhumuge visnumeh neh, hagguge magah rujoou vaan Shaheem ah govaalan: Ablho, Saud | Mihaaru\nޚަބަރު / ގދ. ތިނަދޫ\nޕީޕީއެމާ ގުޅުމުގެ ވިސްނުމެއް ނެތް، ހައްގުގެ މަގަށް ރުޖޫއަވާން ޝަހީމަށް ގޮވާލަން: އަބުޅޯ، ސައުދު\nސައުދު (ކ) އަދި އަބުޅޯ: ހައްގުގެ މަގަށް ޝަހީމް ރުޖޫއަވާން ދެބޭފުޅުން ވެސް ގޮވާލެއްވި.\n19 އޯގަސްޓް 2018 - 13:06\nވެރިކަން ކުރާ ޕާޓީ، ޕީޕީއެމުން ރައްޔިތުންނާ މެދު އަމަލުކުރާ ގޮތް ތަޖުރިބާ ކުރެއްވިފައިވާ ކަމަށާއި އެހެންވެ އަނބުރާ އެ ޕާޓީއަށް ގުޅިވަޑައިގަތުމުގެ ވިސްނުމެއް ނެތް ކަމަށް، ރައްޔިތުންގެ މަޖިލީހުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ ގދ. ތިނަދޫ ދެ މެމްބަރުން ކަމަށްވާ އަބްދުﷲ އަހުމަދު (އަބުޅޯ) އަދި ސައުދުﷲ ހިލްމީ މިއަދު ވިދާޅުވެއްޖެ އެވެ.\nއަންނަ މަހު ބާއްވާ ރިޔާސީ އިންތިޚާބުގައި ރިޔާސީ ދެ ވަނަ ދައުރަކަށް ޕީޕީއެމްގެ ޓިކެޓުގައި ވާދަކުރައްވާ ރައީސް އަބްދުﷲ ޔާމީންގެ ރަނިންމޭޓް ޑރ. މުހައްމަދު ޝަހީމް އަލީ ސައީދު އިއްޔެ އެ ރަށުގައި ވާހަކަދައްކަވަމުން ވަނީ ތިނަދޫ ދެކުނު ދާއިރާގެ އަބުޅޯ އަދި ތިނަދޫ އުތުރު ދާއިރާގެ މެމްބަރު ސައުދު އަލުން ޕީޕީއެމާ ގުޅިވަޑައިގަތުމަށް ދައުވަތު ދެއްވައިފަ އެވެ.\nޝަހީމްގެ އެ ދައުވަތަށް ޖަވާބު ދެއްވައި ސައުދު ވިދާޅުވީ "ކަށި ގިނަ ބައިބޯ ޖަންގައްޔެއްގައި ތަޖުރިބާތަކެއް ކުރެއްވިފައިވާ" ކަމަށެވެ. ޝަހީމަށް ޕީޕީއެމް އާ ވިއަސް އެ ބޭފުޅުންނަކީ އެ ޕާޓީގައި ތަޖުރިބާތަކެއް ކުރައްވާފައިވާ ބޭފުޅުންތަކެއް ކަމަށް ވިދާޅުވި އެވެ.\n"އަނިޔާވެރިންނާއެކު ޝަހީމް މިހާރު މަސައްކަތް ކުރައްވަމުން އެ ގެންދަވަނީ. އަޅުގަނޑު ގޮވާލަން ހައްގުގެ މަގަށް ޝަހީމް ރުޖޫއަވުމަށް. ޕީޕީއެމްގެ މަންޒިލަކީ ކޮބައިކަމެއް ނޭނގެ،" ސައުދު ވިދާޅުވި އެވެ.\nޝަހީމްގެ ދައުވަތަށް އަބުޅޯގެ ޖަވާބަކީ "އަދުލުވެރި ނޫން ރަސްކަލަކު ވައްކަންކުރާ މީހަކާ އެއްފަދަ" ކަމަށާއި "ތަގުވާވެރިނޫން އިލްމުވެރިއަކު މިނިކާވަގަކާ އެއްފަދަ" ކަމަށެވެ.\nއޭނާ ވިދާޅުވީ ސަރުކާރުގެ އަނިޔާވެރިކަން އެންމެ ބޮޑަށް ތަހައްމަލުކުރަން ޖެހުނު އެއް ބަޔަކީ ތިނަދޫ ރައްޔިތުން ކަމަށެވެ. އެހެންވެ އަންނަ މަހުގެ 23 ގައި ބާއްވާ އިންތިޚާބުގައި ބޮޑު އަޣުލަބިއްޔަތަކުން ރައީސް ޔާމީން ބަލިކުރާނެ ކަމަށް ވިދާޅުވި އެވެ.\nއަބުޅޯ ވިދާޅުވި ގޮތުގައި ތިނަދޫގެ ރައްޔިތުން އަބަދު ވެސް މަސައްކަތް ކުރަމުން އަންނަނީ އިސްލާހަށެވެ. ތަރައްގީ ބޭނުން ވިއަސް އެ ރަށުގެ ރައްޔިތުންނަކީ އަޅުވެތިވާނެ ބައެއް ނޫން ކަމަށް ވިދާޅުވި އެވެ.\n"މީގެ ކުރިން ވެސް ތިނަދޫ ރައްޔިތުން ދެމިތިބީ އިސްލާހީ މަސައްކަތްތަކުގައި. އަނިޔާވެރިކަމާއި ހުދުމުހުތާރު ކަމާ ދެކޮޅަށް ކުރާ ކޮންމެ މަސައްކަތަކީ އިސްލާހީ މަސައްކަތެއް،" އަބުޅޯ ވިދާޅުވި އެވެ.\nތިނަދޫ ރައްޔިތުންގެ އަޑެއް މަޖިލީހުގައި ނެތި އަހަރެއް ވެފައިވާ ކަން ފާހަގަކުރައްވައި، ރައްޔިތުންގެ ހައްގުގައި އަޑު އުފުލުމަށް ވެސް ސަރުކާރުން ހުރަސް އަޅާފައިވާ ކަމަށް ވެސް އޭނާ ވިދާޅުވި އެވެ.\nMembaru Abulho aai Saudhu alun PPM aa gulhivadaigathumah Shaheem dhauvathu dhevvaifi\nގދ. ތިނަދޫ ޑރ. މުހައްމަދު ޝަހީމް އަލީ ސައީދު ޕީޕީއެމް އަބްދުﷲ އަހުމަދު\n7 ކޮމެންޓް, 59 ރިއެކްޝަންސް\nކަށިގިނަ ބޯ ޖަންގައްޔެއްގައި ހިފަހައްޓާލެވޭނީ ވަރަށް ހިތްވަރުގަދަ މީހުންނަށް. ތަޖްރިބާއަކީ އިލްމުނެތް ބަޔަކަށް ލިބޭ އެއްޗެއްނޫން.\nނުގުޅެންޏާ ތިބެބަލަ އަބްދުﷲ އާއި ސައުދުގެ ސިޔާސީ ހަޔާތްނިމުނީ. 174\nތިދެމީހުން ވަނީ ތިނަދޫރައްޔިތުން ނައް ދޯކާ ދީފައި.\nމިމީހުން ސިޔާސީ ދާއިރާއައް މިވަންނަނީ މުސްސަދިވާންވެގެން ކޮރަޕްސަން ކިހިނެއްތަ ހުއްޓުވަނީ މިވަރުން.\nތިދެމީހުން ވަނީ ތިނަދޫރައްޔިތުން ނައް ދޯކާ ދީފައި. ޢަހަރެމެންވެސް އަދި ޕީޕީއެމުންވެސް ތިދެމީހުނބޭނުމެެއްނޫން....\nތިދެމީހުން ޕީޕީއެމް އާއި ނުގުޅުނިއްޔާ ރަނގަޅީވެސް.....\nނުގުޅެންޏާ ތިބެބަލަ ކޯޅޭޝަން ޗޮކުން ދިޔައީމަ އަބްދުﷲ އާއި ސައުދުގެ ސިޔާސީ ހަޔާތްނިމުނީ.


Samaauluvey! 15 aharuge anhen kuhjehge neyvaaholhin anehkaa ves burugaa pineh nagaifi | Thiladhun\nސަމާުލުވޭ! 15 އަހަރުގެ އަންހެން ކުއްޖެއްގެ ނޭވާހޮޅިން އަނެއްކާ ވެސް ބުރުގާ ޕިނެއް ނަގައިފި\nޔުމްނާ ޢަލީ ޖެނުއަރީ 15, 2020\n15 އަހަރުގެ އަންހެން ކުއްޖެއްގެ ނޭވާހޮޅިން އަނެއްކާ ވެސް ބުރުގާ ޕިނެއް އައިޖީއެމްއެޗް ހޮސްޕިޓަލްއިން ނަގައިފި އެވެ.\nއައިޖީއެމްއެޗްގައި މަސައްކަތްކުރާ ޑޮކްޓަރުންގެ ޓީމަކުން މިރޭ ޓުވިޓަރގައި އާންމުކުރި ވީޑިއޯއެއްގައި ބުނީ ބުރުގާ އަޅާއިރު، އަނގައަށް އެއްގޮތަކަށް ވެސް ޕިން ލާކަށް ނުވާނެ. ކޮންމެވެސް ކަހަލަ ގޮތަކަށް ޕިން ހަމަ އަނގައިގެ ތެރެއަށް ހިނގައިދާނެ. ކޮށި އެރުން ނުވަތަ ކޮންމެވެސް އެހެން ކަމެއް ދިމާވެގެން ވެސް، އެހން ކަމުން އެއްވެސް ހާލަތެއްގައި ބުރުގާޕިން އަނގަޔަށް ނުލުމަށް ވަނީ އިލްތިމާސްކޮށްފައެވެ.\nއަނެއްކާވެސް ޕިނެއް ފުއޕާމެއިން ނަގަން ޖެހިއްޖެ. pic.twitter.com/WXeuKaBYkW\n— Dr. Mohamed Ali (@Moxamedalu) January 14, 2020\nއެ ޕިން ނެގީ ޔޫޖީއައި އެންޑެސްކޮޕީ ބޭނުންކޮށްގެން ކަަމަށް އައިޖީއެމްއެޗްއިން ބުންޏެވެ.\nAgain another buruga pin just taken out froma15-year old girl's airway.\nPlease don't put pins into your mouth!! @igmhmv @HPA_MV @MoHmv pic.twitter.com/LHcH4GIsWZ\n— M. Ismail (@drmodismail) January 14, 2020\n"އެފަދަ ތަކެތި އަނގަޔަށް ލައިގެން އުޅެނިކޮށް ދިމާވާ ހާދިސާއަކުން އެއެތި ބަނޑަށް ގޮސް އެންޑެސްކޮޕީ އިން ނުނެގިއްޖެ ނަމަ ބޮޑު ސާޖަރީއަކަށް ވެސް ދާން ޖެހިދާނެ،" އައިޖީއެމްއެޗްގެ ޓުވީޓޫގައިވެ އެވެ.\nއެހެންކަމުން އެފަދަ ކަންތައްތަކުގައި ސަމާލުވުމަށް އައިޖީއެމްއެޗް އިން ވަނީ އިލްތިމާށްކޮށްފަ އެވެ.\nމިދިޔަ ނޮވެމްބަރ މަހުގެ 10 ވަނަ ދުވަހު އަންހެން ކުއްޖެއްގެ ޕުއްޕާމެއިން ވެސް ބުރުގާ ޕިނެއް ނަގައިފައެވެ. އަދި ހަމަ އެމަހުގެ 26 ވަނަދުވަހުވެސް ކުޑަ ކުއްޖެއްގެ ނޭވާހޮޅިން ބުރުގާ ޕިނެއް ނަގާފައި ވާއިރު، ޖެހިގެންއައި ދުވަހުވެސް ވަނީ 19 އަހަރުގެ އަންހެނެއްގެ ބަނޑުން ވެސް ބުރުގާ ޕިނެއް ނަގައިފަ އެވެ.\nޓެކްނޮލޮޖީގެ އެހީގައި ރާއްޖޭގައިވެސް މިފަދަ އޮޕަރޭޝަންތައް މިހާރު ކުރެވޭގޮތަށް ހުރިކަމުގައިވިޔަސް މިއީ އާދައިގެ ކަމެއްގެ ގޮތުގައި ދުށުމަކީ ފުރާނަ ގެއްލިގެން ހިނގައިދާނެ ފަދަ ކަމެކެވެ.\nބުރުގާގައި ޖަހާ ޕިން ފަދަ ތަކެތި އަނގަޔަށް ލައިގެން އުޅުމަކީ ވަރަށް ގިނަ މީހުން ކޮށް އުޅޭ ކަމެކެވެ. ޕިން އަނގަޔަށް ލައިގެން ހުރެ ވާހަކަ ދެއްކުމުން ނުވަތަ އެހެނިހެން ކަމެއް ދިމާވެގެންވެސް ޕިން ކަރުގެ ތެރެއަށް ގޮސް ފުއްޕާމެޔަށް ގޮސްފައިވާ މި ނޫންވެސް އެހެނިހެން ހާދިސާތައް މީގެ ކުރިންވެސް ވަނީ ހިންގާފަ އެވެ. އަދި މިއީ ފުރާނައަށް ނުރައްކާވެދާނެ ފަދަ ކަމެއް ކަމަށްވެސް ޑޮކްޓަރުން ވަނީ ބުނެފަ އެވެ.\nއައިޖީއެމްއެޗް މިދިޔަ ނޮވެމްބަރ މަހު ބުނީ ފާއިތުވި ހަތަރު އަހަރުގެ ތެރޭގައި އެފަދަ 15 ހާދިސާއެއް ރިޕޯޓް ކޮށްފައިވާއިވާ ކަމަށެވެ. އަދި އޭގެ ތެރޭގައި އެންމެ ބޮޑަށް ހިމެނެނީ އުމުރުން 13 އަހަރާއި 30 އަހަރާ ދެމެދުގެ އަންހެނުން ކަމަށް ވެސް އައިޖީއެމްއެޗު އިން ވަނީ ބުނެފަ އެވެ.


2021 ވަނަ އަހަރުގެ ބައިނަލްއަޤްވާމީ ޑިމޮކްރަސީ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\n15 ސެޕްޓެންބަރު 2021، ރިފަރެންސް: -\nބައިނަލްއަޤްވާމީ ފެންވަރުގައި މުޅި ދުނިޔޭގައި މިއަދު ފާހަގަކުރާ، މިއަހަރުގެ ޑިމޮކްރަސީ ދުވަހުގެ މުނާސަބަތުގައި، ދިވެހިރާއްޖޭގެ ލޮބުވެތި ރައްޔިތުންނަށް، ތަހުނިޔާއާއި ހެޔޮއެދުންތައް އަރިސްކުރަމެވެ. އަދި ދިވެހިރާއްޖޭގައި ޑިމޮކްރަސީގެ ހަމަތަކާއި އުޞޫލުތައް ދިރުވައި އާލާކުރުމަށް މަސައްކަތް ކުރައްވާ ހުރިހާ ބޭފުޅުންނަށާއި، ޖަމުޢިއްޔާ ޖަމާޢަތްތަކަށްވެސް، ތަހުނިޔާއާއި ހެޔޮއެދުންތައް ފޮނުވަމެވެ.\nދުނިޔޭގެ ފެންވަރުގައި ޑިމޮކްރަސީ ދުވަހެއް ފާހަގަކުރުމުގެ އެންމެ ބޮޑު މަޤްޞަދަކީ، ޤައުމުތަކުގައި ޑިމޮކްރަސީގެ ހަމަތަކާ އެއްގޮތަށް، ދައުލަތް ހިންގުމުގައި ރައްޔިތުންގެ ބައިވެރިވުން އޮތްކަމާއި އޮތް މިންވަރު ކަށަވަރު ކުރުމެވެ. ހަމައެފަދައިން، ދައުލަތް ހިންގުމުގެ ނިޒާމުގެ ތެރެއިން، ރައްޔިތުންގެ އަސާސީ ޙައްޤުތައް ފުރިހަމައަށް ޙިމާޔަތްކުރެވި، ޙައްޤުތައް ފުރިހަމައަށް ލިބިދޭކަން ކަށަވަރު ކުރުމެވެ. ރައްޔިތުންގެ ރުހުމާއި ބައިވެރިވުމާއެކު، ރައްޔިތުން އެދޭގޮތަށް ދައުލަތް ހިންގާނެ ބަޔަކު ކަނޑައެޅުމުގެ ޙައްޤު ލިބިދިނުމެވެ.\nޑިމޮކްރަސީގެ އެންމެ ވަރުގަދަ އަސާސަކީ، ދައުލަތް ހިންގާނެ ބަޔަކު ކަނޑައެޅުމުގައި ބައިވެރިވުމުގެ ފުރުޞަތު މިނިވަންކަމާއެކު ހުޅުވައިލެވިފައި އޮތުމެވެ. އަދި ރައްޔިތުންގެ ބައިވެރިވުން އޮވެގެން ދައުލަތުގެ ވެރިން ކަނޑައެޅުމެވެ. އެއީ، ދެފުށް ފެންނަ، ނަޒާހަތްތެރި މިނިވަން އިންތިޚާބުތަކުގެ ޒަރީޢާއިންނެވެ. އަދި އެ ޤައުމެއްގެ ދުސްތޫރީ އޮނިގަނޑުގައި ކަނޑައެޅިފައި އޮންނަ މުއްދަތުތަކުގައި، އިންތިޚާބުތައް ބާއްވައިގެން ދައުލަތުގެ އިންތިޚާބީ މަޤާމުތަކުގެ ދައުރު ބަދަލުކުރަމުން ގެންދިއުމެވެ.\nމިއަހަރުގެ ޑިމޮކްރަސީ ދުވަސް އަޅުގަނޑުމެންނާ ބައްދަލުކުރިއިރު، ކޯވިޑް-19ގެ ދަތިތަކުން އަރައިގަނެވޭތޯ މުޅި ދުނިޔެ މަސައްކަތް ކުރާތާ ދޮޅު އަހަރަށްވުރެ ގިނަ ދުވަސްވީއެވެ. މާތް ﷲގެ ވާގިފުޅާއި މަދަދާއެކު، ދިވެހިރާއްޖެ މިއަދު މިވަނީ ކޯވިޑުން އަރައިގަތުމުގައި އެކަށީގެންވާ ކާމިޔާބެއް ހޯދައިފައެވެ. އާބާދީގެ ބޮޑު އިންސައްތައެއް، ވެކްސިންގެ ދެޑޯޒް ފުރިހަމަކޮށް، މި ވަބާއަށް ފައްސިވާ މީހުންގެ ނިސްބަތް ވަރަށް ބޮޑަށް ދަށްކުރެވިއްޖެއެވެ. ސްކޫލްތަކާއި ސަރުކާރާއި އަމިއްލަ އޮފީސްތައް ހުޅުވައި، ރާއްޖެ މިހާރު މިއަންނަނީ، އައު ޢާންމު ޙާލަތަށް ފަރިތަވަމުންނެވެ.\nޑިމޮކްރަސީން ކަށަވަރުކޮށްދޭ އެންމެ އަސާސީ އިންސާނީ ޙައްޤަކީ، ދިރިހުރުމުގެ ޙައްޤާއި ރަނގަޅު ކާނާ ކައިބޮއި އުޅުމުގެ ޙައްޤު ކަމަށްވާއިރު، މި ޙައްޤުތައް ފުރިހަމައަށް ހޯދުމަށްޓަކައި، މިއަދު އަޅުގަނޑުމެން އެންމެން ގަދައަޅައި އެއް ޢަޒުމެއްގައި މަސައްކަތް ކުރަންވީ، ކޯވިޑް-19ގެ ސަބަބުން އިޤްތިޞާދީ ގޮތުން ރާއްޖެއަށް ލިބުނު ގެއްލުންތައް ފޫބެއްދުމަށެވެ. އިޤްތިޞާދީ ޙަރަކާތްތަކުގައި ޒުވާނުންގެ ބައިވެރިވުން އިތުރުކޮށް، އަންހެނުންގެ ދައުރު ފުޅާކުރުމަކީ، ޤައުމީ އުފެއްދުންތެރިކަން މަތިކުރުމަށްޓަކައި ވަރަށް ބޭނުންތެރި ކަމެކެވެ.\nކޮންމެ ޙާލަތެއްގައިވެސް ސަރުކާރުން މަސައްކަތް ކުރަމުން މި އަންނަނީ، ޑިމޮކްރަސީން ކަށަވަރުކޮށްދޭ ޙައްޤުތައް އޭގެ އެންމެ ފުރިހަމަ މާނައިގައި ލިބިދިނުމަށެވެ. ޤާނޫނުއަސާސީން ކަށަވަރުކޮށްދޭ އެންމެހައި އަސާސީ ޙައްޤުތަކަށް ސަރުކާރުން އަބަދުވެސް އިޙްތިރާމުކޮށް، އެ ޙައްޤުތައް ލިބިދެވޭކަންވެސް ކަށަވަރުކުރާނެއެވެ. ވަކިން ޚާއްޞަކޮށް، ދައުލަތުގެ ކަންކަމާމެދު ބަސްބުނެ، ޚިޔާލު ފާޅުކުރުމުގެ މިނިވަންކަމަށް ސަރުކާރުން އެއްވެސް ހުރަހެއްނާޅާނެއެވެ. ސަރުކާރުގެ އެންމެހައި ކަންކަން ދެފުށް ފެންނާނެހެން ހާމަކުރުމާއި، މަޢުލޫމާތު ޢާންމުކުރުމަކީވެސް، ޑިމޮކްރަސީގެ ހަމަތައް ނެގެހެއްޓުމުގައި، ސަރުކާރުން ވަރަށް ބޮޑަށް އިސްކަންދޭ ކަމެކެވެ.\nމިއަދުގެ ދިވެހިންނަކީ ޒަމާނީ ޑިމޮކްރަސީއަށް ފައްކާވަމުން ހޭނެމުން އަންނަ ބައެކެވެ. ރައްޔިތުންގެ ބާރާއި ރައްޔިތުންނަށް ލިބެންޖެހޭ ޙައްޤުތަކާއި، ރައްޔިތުންގެ ކޮނޑުގައި އެޅިފައިވާ ވާޖިބުތަކާއި ޒިންމާތަކަށް އަހުލުވެރިވަމުން އަންނަ ބައެކެވެ. އޭގެ ތެރެއިންވެސް އެންމެ މުހިންމު ޙައްޤަކީ، ދައުލަތް ހިންގުމުގެ ދާއިރާއިން ބަސްބުނުމުގައި، ޤާނޫނުއަސާސީން ރައްޔިތުންނަށް ކަށަވަރު ކޮށްދީފައިވާ ޙައްޤެވެ. އެ ޙައްޤުގެ ބޭނުން ފުރިހަމަގޮތުގައި ހިފުމަށްޓަކައި، ރާއްޖޭގައި ޤާއިމުވެފައި އޮތް ޑިމޮކްރަސީގެ ހަރުދަނާ އުޞޫލުތަކާއި ހަމަތައް، އެގޮތުގައި ނަގަހައްޓައި ދެމެހެއްޓުމުގައި، ދިވެހި ރައްޔިތުން ސާބިތުވެތިބޭނެކަން ޔަޤީނެވެ.\nދިވެހިރާއްޖެއަށް އަބަދުވެސް ފާގަތިކަމާއި ކުރިއެރުން ދެއްވައި، ރައްޔިތުންގެ ވިންދާ އެއްގޮތަށް ޤައުމުގެ ކަންކަން ކުރިއަށް ގެންދިއުމުގެ ހެޔޮ ވިސްނުން، اللهُ سُبْحَانَهُ وَتَعَالَى އަޅުގަނޑުމެންނަށް ދެއްވާށިއެވެ. ދިވެހިރާއްޖޭގައި ޑިމޮކްރަސީގެ ހަމަތަކާއި އުޞޫލުތައް ދެމެހެއްޓުމަށް މިކުރާ މަސައްކަތުގައި ބަރަކާތް ލައްވައި ކާމިޔާބު މިންވަރު ކުރައްވާށިއެވެ. އާމީން.


Baru Thijoorieh Hifaigen Fili Bayakah Libunee Enmme 100 Rupees - Vaguthu\nބަރު ތިޖޫރިއެއް ހިފައިގެން ފިލި ބަޔަކަށް ލިބުނި އެންމެ 100 ރުޕީސް\nގިނަ އަދަދެއްގެ ވަގުންތަކެއްވެގެން މުއްސަނދި މީހެއްގެ ގޭގައި ހުރި ތިޖޫރިއެއް ވަގަށް ނަގައިގެން ގޮސް އެ ފަޅާލައިގެން ބެލިއިރު، އޮތީ އެންމެ 100 ރުޕީސްއެވެ. މިއީ އެ މީހުންނަށް ލިބޭނެ ބޮޑު ލަނޑެއް ނޫން ހެއްޔެވެ. އެ މީހުންވެސް އުއްމީދުކޮށްގެން ތިބީ އެ ތިޖޫރީގައި ގިނަ އަދަދަކަށް ފައިސާ ހުރެދާނެ ކަމަށެވެ.\nރިޕޯޓްތައް ބުނާގޮތުގައި، މިކަން ފަޅާއަރާފައި ވަނީ ގަހަނާ ހަދާ މީހެއްގެ ގެއިން ވައްކަން ކުުރި ބަޔަކު ހޯދަން އުޅުމުގެ ތެރޭގައެވެ. އެ މައްސަލާގައި ފުލުހުން ވަނީ ހަތް މީހަކު ހައްޔަރުކޮށްފައެވެ.\nމި މަހުގެ 20 ވަނަ ދުވަހު އެ މީހުން އެ މީހާގެ ގެއަށް ވަދެ ފުރަތަމަ މަސައްކަތް ކުރީ އެ ގޭގައި ތިބެގެން އެ ތިޖޫރީ ފަޅާލުމަށެވެ. ނަމަވެސް އެ މީހުންނަށް އެކަން ކާމިޔާބު ނުވީއެވެ. އެންމެ ފަހުން 25 ކިލޯގެ އެ ތިޖޫރި ގެންދިޔައީއެވެ.\nއިންޑިއާގެ އަވަށެއްގައި މިކަން ހިނގާދިޔައިރު، އެ މައްސަލައާ ގުޅިގެން ހައްޔަރުކުރި ހަތް މީހުންނަކީ ކުންފުނިތަކާއި ގެތަކުގެ ސެކިޔުރިޓީ މަސައްކަތުގައި އުޅޭ ބައެކެވެ. ފުލުހުން ބުނީ، އެ މީހުންގެ އަތުން ބައިވަރު ރަނާއި ޖަވާހިރުވެސް ފެނިފައިވާކަމަށެވެ.\nމާޗް 1, 2018 07:22


Terminal Ge Adu Kanduvaalan Dr.Bilaal Ge Vaahaka: Molhu Ukulheh - Vaguthu\nރައީސް ޞާލިހް އާއި ރައީސް ނަޝީދު\nޓްރާންސް މޯލްޑިވްސް އެއާވޭސް (ޓީއެމްއޭ) އަށް ވެލާނާ އިންޓަނޭޝަނަލް އެއާޕޯޓް ނުއަގުގައި ދޭން ސަރުކާރުން މިވަނީ ނިންމާފައެވެ. އެނިންމުންމަށް ރައްޔިތުން މަޖިލީހުގެ އެމްޑީޕީ މެންބަރުންގެ ފުރިހަމަ ރުހުމާއި، ތާއިދު އެބައޮތެވެ. ޓީއެމްއޭ އަށް ސީޕްލޭން ޓާމިނަލް ދިނުމުން ދެއަހަރު ދުވަސް ތެރޭގައި 100 މިލިއަން ޑޮލަރު (1.5 ބިލިއަން ރުފިޔާ) ހަމައެކަނި އެތަނުގެ ކުލިން ދައުލަތައް ގެއްލޭނެއެވެ. އަދި ތަނުގައި އިސްތިހާރު ކުރުމާއި، ކޭޓަރިން ޚިދުމަތާއި އެހެނިގެން ޚިދުމަތްތައް ދީގެން ލިބޭނެ އާމްދަނީން ދައުލަތައް ގެއްލޭނެ މިންވަރު މިއަށްވުރެ އެތައް ގުނައެއް މަތިވާނެއެވެ.\nނަމަވެސް ކޮރަޕްޝަނަށް "ޒީރޯ ޓޮލަރެންސް" ސަރުކާރަށް މިއީ މައްސަލައެއް ނޫނެވެ. އެންޓިކޮރަޕްޝަން ކޮމިޝަންގެ ނިންމުންތައް ބޮލާލައި ޖެހުމަށްފަހު، ސަރުކާރުން މިނިންމި ނިންމުން މިއޮތީ ދައުލަތައް ކިތަންމެ ބޮޑު ގެއްލުމެއް ލިބުނަސް ސަރުކާރަށް "އޯކޭ ވެފައެވެ."\nސީޕްލޭން ޓާމިނަލް ޓީއެމްއޭއަށް ދިނުމުގެ މައްސަލަ ބޮޑުވެ، ސަރުކާރަށް ފާޑުކިޔުން އަމާޒުވަމުން ދަނިކޮށް ކުއްލިގޮތަކަށް މިއަދު ޔޫތު މިނިސްޓަރ އަހްމަދު މަހްލޫފް ވަނީ ދީނީ އިލްމުވެރިޔާ ޑރ.ބިލާލް ފިލިޕްސް ރާއްޖެ ގެނައުމަށް ނިންމާފައިވާކަން އިއުލާން ކުރައްވާފައެވެ. މީގެ ކުރިން ވެސް ފަސް ފަހަރެއްގެ މަތިން ރާއްޖެ އަށް ވަޑައިގެންފައިވާ ބިލާލް ރާއްޖެ ވަޑައިގަންނަވާ ޚަބަރު ލިބުމާއި އެކު ފެންނަމުން މިދަނީ ހައިރާން ކުރަނިވި މަންޒަރެކެވެ.\n"ހިނި ހޮރަކުން ހިނި ނިކުންނަހެން" އެތައް ބަޔަކު ފާޅުވާން ފަށައިފިއެވެ. ބިލާލަކީ ހަރުކަށި ފިކުރުގެ މީހެއް ކަމަށް ބުނެ އޭނާ ރާއްޖެ ގެނައުމާއި ދެކޮޅަށް އަޑުއުފުލަން ފަށައިފިއެވެ. ރައްޔިތުންގެ މަޖިލީހުގެ ރައީސްއާ ނައިބު ރައީސް އަދި އެމްޑީޕީ އަށް ނިސްބަތްވާ ސީނިއާ މަޖިލިސް މެންބަރުން ވަރަށް އަޑުހަރުކޮށް ގޮވާލަމުން އެގެންދަވަނީ ބިލާލް ރާއްޖެ ގެނެސްގެން ނުވާނެއެވެ.\nމިއީ އެމްޑީޕީގެ ވެރިކަމެކެވެ. އެހެންކަމުން ކުރިން ވެސް ލަފާކުރެވުނު ގޮތައް ބިލާލް ރާއްޖެ ނުގެންނަން ޔޫތު މިނިސްޓްރީން މިވަނީ ނިންމާފައެވެ. އެމްޑީޕީގެ ވެރިކަމެއް ހިނގާނީ އެމްޑީޕީން ބޭނުންވާ ގޮތަށެވެ. އެކަމުގައި ހައިރާން ވާން ޖެހޭ އެއްވެސް ކަމެއް ނެތެވެ.\nނަމަވެސް ބިލާލްގެ ވާހަކަ މިއަދު އުފަންކޮށް، އެއާއި ވިދިގެން ފުލުފުލުން އެމްޑީޕީގެ މެންބަރުން ޓްވީޓްތައް ކުރަމުން ގެންދިއުމުގެ ފޮރިވިފައި އޮތް މަޤުޞަދަކީ ޓީއެމްއޭއަށް ޓާމިނަލް ދިނުމުގެ ބަހުސް މަތިން ރައްޔިތުން ހަނދާން ނައްތާލުން ނޫން ހެއްޔެވެ؟\nޓީއެމްއޭގެ މައްސަލައިގައި އެއްވެސް އެއްޗެއް ވިދާޅުނުވި އީވާ އާއި އިމްތިޔާޒް ފަދަ ބޭފުޅުން ބިލާލްގެ މައްސަލައިގައި ވާހަކަ ދައްކަވަން ފެއްޓެވުމުން އެބޭފުޅުން ގައުމު ދެކެ ލޯބިވާ މިންވަރު ވަރަށް ސާފުކޮށް އެބަފެނެއެވެ.\nއެމްޑީޕީ އަކީ މޮޅު ސިޔާސީ ޕާޓީއެކެވެ. ޕާޓީގެ މަޤުޞަދުތައް ހާސިލް ކުރުމުގައި އެމްޑީޕީން ގެންގުޅޭ ފޯމިއުލާ އަކީ ރަނގަޅު ފޯމިއުލާއެއް ކަމާއި މެދު ޝައްކު ކުރާނެ ޖާގައެއް ނެތެވެ. މީގެ ކުރިން ވެސް އެމްޑީޕީން އަދި އެމްޑީޕީގެ ސަރުކާރުން ވަނީ މިފަދަ އެތައް ކަމެއް ކޮށްފައެވެ.\nމިއަދު ޓީއެމްއޭގެ އަޑު ކަނޑުވާލަން ބިލާލްގެ މައްސަލަ އުފަން ކުރުވިއިރު އެމްޑީއެންގެ މައްސަލަ އޮއްބާލީ އެމްޑީއެން އުވާލައިގެންނެވެ. އެމްޑީއެން އުވާލުމާއި އެކު އެޖަމިއްޔާގެ އިސް މެންބަރުންގެ މައްޗަށް ފުލުހުން ހިންގި ތަޙްޤީޤު މަތިން ދިވެހި ރައްޔިތުން ހަނދާން ނެތިއްޖެއެވެ. އެހެންކަމުން މިއަދު އަނެއްކާވެސް އެފޯމިއުލާ ބޭނުން ކޮށްގެން ދިވެހިންގެ ހަނދާނުން ސީޕްލޭން ޓާމިނަލް ފޮހެލުން ނޫން އިތުރު ކަމެއް ކުރާ މަންޒަރެއް ނުފެނެއެވެ.\nއިސްލާމްދީނުގެ އަސްލުތަކާއި ހިލާފު އެތައް ވާހަކައެއް ފާޅުގައި ދައްކަމުން ގެންދިޔަ މީހުންނަށް ސަރުކާރުން ހިމަޔަތްދީ، އެމީހުން ބޭނުން ގޮތަކަށް ބޭނުން ކަމެއް ކުރުމުގެ ފުރުސަތު ފަހިކޮށްދީ، ފާޑުކިޔުންތަކުގެ އަޑުކަނޑުވާލީ ހަރުކަށި ފިކުރުގެ ވާހަކަ ދައްކައިގެންނެވެ.\nމައްސަލަ ކޮންމެ ގޮތަކަށް ނިންމި ނަމަވެސް ޓީއެމްއޭއަށް ސީޕްލޭން ޓާމިނަލް ދީގެން ހިންގަން އެއުޅެނީ ބޮޑު ޖަރީމާއެއް ކަމާއި މެދު އެއްވެސް ޝައްކެއް ނެތެވެ. އެއީ އެމްއެމްޕީއާރްސީ ވައްކަމުން ދައުލަތައް ގެއްލުނު ފައިސާ އަށް ވުރެ ގިނަ ފައިސާ ދައުލަތުގެ އާއްމުދަނީގެ ތެރެއިން ގެއްލުވާލަން ރޭވިގެން ހިނގާ ބޮޑު ވައްކަމެކެވެ.\nޕީއާރް ސްޓަންޓް ޖައްސައިގެން، ނުވަތަ އިތުރު މައްސަލަތަކެއް އުފަން ކުރުވައިގެން ސީޕްލޭން ޓާމިނަލްގެ ބަހުސް މިވަގުތައް މެދުކެނޑުނު ނަމަވެސް އެއީ އިންސާފު ލިބިގެން ނޫން ގޮތަކަށް ނުނިމޭނެ ބަހުސެއް ކަން ހަނދާން ކުރަން ޖެހޭނެއެވެ. އިންސާފުގެ އަތް ފޯރާނެ ދުވަހެއް އަންނާނެއެވެ.\nފެބުރުއަރީ 18, 2020 22:34\nނަޝީދުއަކީ އިސްލާމީ އުއްމަތަށް ފާޅުކުރައްވާފަހުރި ދައްޖާލެއް، ދައްޖާލުން ސްޓަންޓް ޖައްސަން ވަރަށް މޮޅުވާނެ،\nފެބުރުއަރީ 18, 2020 22:56\nފައްކާ ދަތްޖާލެއް. ރީނދޫ ބައިގަނޑު ތިބޭނެ އަތް ޖަހަން.....👋👋👋👋 ދޮގު ހެދުމާ އޮޅުވާލުން އެމްޑީޕީ މޮޓޯ...\nފެބުރުއަރީ 19, 2020 01:00\nދައްޖާލުގެ ކުޑަ ދައްޖާލު\nފެބުރުއަރީ 18, 2020 22:38\nކޮބާ މައުމޫން ކޮބާ އިމްރާން ކޮބާ ޤާސިމް ފެނޭތަ ޒީރޯ ޓޮލަރެންސްގެ މާނަ ޑކ. އިޔާޒް ޕްލީސް އެކްޕެލެއިން ޒީރޯ ޓޮލެރެންސް\nދެން ބާރަށް އަތްޖަހާ ހެޔޮވެެރިކަން، ކޮރަޕްޓް ސަރުކާރު ޗިޗަންޑާ 19 ޝުކުރިއްޔާ ޤައުމު\nފެބުރުއަރީ 18, 2020 22:44\nއަނެއް ރައީސް ޖަލަށްލެވޭނެ ގޮތެއް ހަމަޖެހުނީ ފަހުން!\nފެބުރުއަރީ 19, 2020 08:07\nއެޔޮ؟ ޓެރަރިސްޓު ބިލާލް ނުގެނައުމަކީ މިހާރު އިސްލާމް ދީނުން ބޭރުވުމާ އެއްވަރުގެ ކަމަކަށް ވީތަ؟\nފެބުރުއަރީ 18, 2020 23:01\nމިދާކައް ދުވަހު ރާއްޖެއައް ބޭރުން ތެޔޮއެތެރެކޮއް ވިއްކަން ތައްޔާރުވަމުން ދިޔަ ކުންފުންޔެއްްް އުޅެއުޅެ ހުއްދަ ނުލިބުނި. ގޮތްހުސްވެ ހަދާނެގޮތެއް ނެތިގެން އުޅެންކޮން ކުންފުނީގެ 25% ހީވާޔައް، 25% ގިންތިޔައް ދޭން އެއްބަސްވެ ލިޔުންދިނީ 24 ގަޑިއިރު ތެރޭ ހުއްދަލިބިއްޖެ. ލަސްނުވެ ކުންފުނި ދެންދާނީ ބާރައް ބާރައް ކުރިޔައް. ސުކްރިޔާ ހެވާ، ސުކްރިޔާ ގިންތި\nފެބުރުއަރީ 18, 2020 23:04\nތިޔާ އެމްއޭސީއެލް ބޯރޑް އެއީ ނަމެއްގައި ކުރާ ކަމެކޭ ތިޔާ ކަން ކުރަނީ ސީދާ ރައީސް އޮފީހުގެ ޕޮލިސީ ޑިޕާރޓްމެންޓް އިން ރައީސް ވިދާޅުވިއޭ މިގޮތަށް މިކަން ނިންމާ ޓީއެމްއޭ އަށް އެމްއޭސީއެލް ސީޕްލޭން ޓާރމިނަލް އެއް ކޮށް އިންޑިއާގެ ޓީއެމްއޭ އަށް 1500 އަހަރަށް ކުއްޔަށް ދޭން އަކަފޫޓަކަށް މަހަކު 1 ރުފިޔާ ސަރުކާރަށް ދައްކާ ގޮތަށް ދޭން ރައީސް ވިދާޅުވިއޭ ބުނެ ޒީރޯ ޓޮލެރެންސޭ މެން ބޯރޑް ގައި ބުނި ގޮތަށް ތިޔާ ކަން ކޮށްފައި އޮތީ މިހާރު ރައީސް އޮފީސް އެެއިން ރެކެނީއޭ ތަމެން ޒީރޯ ޓޮލެެރެންސޭ މެން ދެން ލަދެއް ހަޔާތެއް ހުރި ނަމަ މިހާރު އިސްތިއުފާ ދީފައި ގެއަށް ކަނޑާލާނެ ...\nފެބުރުއަރީ 18, 2020 23:10\nޝަރުއީ ދާއިރާ އިސްލާހު ކުރަނީ ހެޔޮ ނިޔަތެއްގައިި، ނުފޫޒެއް ނުފޯރުވާނަން އެކަމަކު އިންޑިއާގެ ޓީއެމްއޭ އަށް ރައީސް އޮފީސް ޕޮލިސީ ޑިޕާރޓްމެންޓްގެ ބޮޑުން ނަށް ބައި އަޅާ ކުންފުނި ތަކަށް ކަޓް ލިބޭނެ އުސޫލުން އޭޝިއާ ގައި އޮތް އެންމެ އަގު ބޮޑު އެއާރޕޯރޓް ގައި އެޅި އެންމެ ޕާރފެކްޓް ސީޕްލޭން ޓާރމިނަލް 1500 އަހަރަށް އަކަފޫޓަކަށް މަހަކު 1 ރުފިޔާ އަށް ކުއްޔަށް ދޭން ތަމެންގެ ވެރިކަމުގައި ތަމެން ނަށް އެއްބަސްވެވުނަސް ކޯޓް އިން އެކަމަށް ކުރެވޭނެ ކަމެއް ނެތޭ\nފެބުރުއަރީ 18, 2020 23:14\nލާދީނީ ނަޝީދޫ ކަލޭ މޮޅަތި ސް ޓަން ޓް ޖެއްސިޔަސް 13 މިލިޔަން ޑޮލަރު ނުކާކަމަކަށް ނުވާނެ. ނަންވާނީ ރައީސް ޔާމިން ބަޖެ ޓުގަ ހުރި ރުފިޔާއެއް ކަނީމި މޑޕ ލާދީނީ ބައިގަޑު.\nފެބުރުއަރީ 18, 2020 23:15\nއިސްލާހުވާ ކަމަކީ ރައީސް އޮފީސް ބޮޑުން މެދުވެރިކޮށް ޓީއެމްއޭ އަށް އެއާރޕޯރޓް ވިއްކާލުމޭ ..\nފެބުރުއަރީ 18, 2020 23:21\nތަމެން އިސްލާހު ކުރާ ކަމެއް މަމެންނަށް ނުފެނެއޭ ލާރޖް ކޮށް ޓީއެމްއޭ އަށް އެއާރޕޯރޓް ދިނުން ނޫން ކަމެއް ނުކުރެއޭ ...\nފެބުރުއަރީ 19, 2020 00:03\n10.35 ޑޮލަރުގެ ރޭޓުން، ސީޕްލޭން ޓާމިނަލުން 6،400 އަކަމީޓަރުގެ ޖާގަ ޓީއެމްއޭއަށް އެކަމަކު ޔާމީނުސަރުކާރުގައި މާލޭގެ ރައްޔަތުން 4000 ގޯތި އަކަފޫޓަކައް 2000 ރުފިޔާގެ ރޭޓުން މިކަން ހުއްޓުވީ މިސަރުކާރުގެ މިހާރު މަތީ ވަޒީފާ ތަކުގަ ތިބި މީހުން އޭސީސީން ނުނިކުމެ ތިބެ އެކަމަކު ތިޔަ ޓީއެމްއޭ އައް އަކަފޫޓަކައް 48.36 ރުފިޔާގެ ރޭޓުން ހިލޭ ކަހަލަ ގޮތަކައް މިދެނީ މީތޯ އެވިދާޅުވާ0ޓޮރޮލަންސް ރައްޔަތުން އަޅުވެތި މިވަނީ ރައްޔަތަކައް ބިންކެޅެއް ހިލޭ ނުދޭތާނގައި ވިއްކަން ވެސް ނުރުހޭ ބަޔަކައް ރައްޔަތުން ވޯޓްދޭތީ ހައިރާން ވާން ޖެހޭ ހައްދަވާ ބޮޑުކުރެއްވި ރަސްކަލާކޮ މިގައުމުގެ ރައްޔަތުންނައް ހެޔޮ ވިސްނުންދެއްވާ ފާންދޭވް އާމީން\nފެބުރުއަރީ 19, 2020 00:14\nފަޑިޔާރުގެ ގާނޫނުހަދާގެ ވެރިގެ ނަޝީދު ހިތަކަށް! ޙަތަކަށް ތަޅާލާފަ ބަހައްޓާ! ޗުއްޕުވެސް ބުނެވޭކަށްނެތޭ! ބޮޑުވަރިހަމާގައި އެންމެން! ޢިގްތިސާދު ދަތުރު ކުރަނީ ކަށްވަޅަށް!\nފެބުރުއަރީ 19, 2020 03:09\nމިހާރުގެ ހާލަތު އޮޅުވާލުމައް ޗައިނާސަފީރުފެނޭތޯ ވެސްއުޅެނީ އެންވީމަ ސިޔާސީ އެކިއަޑުތައް އެމްޑީޕީތެރެއިންނެރެ ބަހުސްކުރަނީވެސް މިވަގުތުވިއަފާރިތައް ޕުރޮޖެކްޓުތައްވަނީ ހުއްޓިފަ މިހާރު ފެތުރެމުންދާ ވައިރެސްގަ އަސަރު އެއްމެބޮޑައްކުރާނީ އެމްޑީޕީއައް ސިޔާސީގޮތުން މިދެެއަހަރުކުރިއެރުމެއްނުލިބި ބޮޑެތިބަޖެޓް ތަކުން ވީމަބިލާލުމެންފަދަ މީހަކުމިވަގުތު ދައްކާވާހަކަތަކުން ލިބިދާނެ ގެއްލުމަކައް ނޫނީއެހެންކަމަކައް ބަޔަކުވިސްނަން ވަގުތުލިބިދާނެތީވެ މަޑުޖައްސާލީ ނުނީ އެޖެންޑާ 19 ފަތިހަކައް ވަޅުލުމައްފަހު ފަތިސްހަނދުވަރު ކޮފީގެދަށުން\nފެބުރުއަރީ 19, 2020 06:41\nމިވަރުގެ ބަޔަކަށް ވެރިކަން ދީގެން ދިވެހިން މިތިބެނީ ހެވިފަ. އަޅެ އެމްޑީޕީގައި ވެސް ތިބޭނެ ކަމަށް މިބަލަނީ ކޮންމެވެސް ވަރަކަށް ވައިރަސް ނާރާ މީހުން. ވިސްނޭބާ މިވާ އެއްޗެއް. ލޯކަލް ކައުންސިލް އިންތިޚާބު އެމްޑީޕީއަށް ދީގެން ނުވާނެ. ގައުމު ސަލާމަތްކުރަން އެބަޖެހޭ މި ލާދީނީ ބައިގަނޑުގެ އަތްދަށުން.\nފެބުރުއަރީ 19, 2020 07:03\nމި މީހުންގެ ނުބައި ކަމުން މިގައުމު ސަލާމަތް ކުރައްވާފާންދޭވެ! އާމީން\nފެބުރުއަރީ 19, 2020 07:29\nނަޝީދަކީ މަހާފިރުއައުނު ހުރިހާކަމަކުންވެސް ނުބައިނުލަފާކަން ސީޕުލޭން ޓާމިނަލް ޓީއެމްއޭއަށް ނާޖާއިސް ނަގާފައޮތީމަސަލާމަތްނުވެގެންތިއުޅެނީ ތީއެމްޑީޕީގެ ތަރިކަމުދަލެއްނޫން\nފެބުރުއަރީ 19, 2020 07:54\nމިހިރަ ނުބައި ނުލަފާ އަންނި ކޮން ދުވަހަކުންތަ މިގައުމުން ފެއްސެނީ... އަހަރެމެން އެންމެ ދެކެން ބޭނުންވަނީ މިކަލޭގެ މިގައުމުން ފެއްސިގެން ދާ ދުވަސް... ގައުމަށް ދިމާވާ ހުރިހާ ހިތާމައެއް މި ކުރިމަތިވަނީ މިކަހަލަ ނުބައި ނުލަފާ ސުންޕާ މީހުންގެ ސަބަބުން...\nފެބުރުއަރީ 19, 2020 08:06\nޓާމިނަލްގެ އަޑު ކާކު ކަޑުވާލީ؟ މަޖިލީހުގައި އެކަމާ ބެހޭ ކޮމެޓީތައް ބައްދަލުވެ ޔާމީން ސަރުކާރުން ހުށަހެޅިގޮތަށް ނުދީ މިހާރުގެ ސަރުކާރުން ހުށަހެޅި ގޮތަށް ކުރިއަށް ގެންދަން ރުހުން ދީފި. އޮޑިޓަރ ޖެނެރަލް އެކަމަށް ރުހުންދީފި. ދެން އޮތީ އެގްރީމެންޓުގައި ސޮއިކުރުން އެކަނި.\nފެބުރުއަރީ 19, 2020 22:58\nމިމައުމޫނުގެ މަސް އަލަތައް ނުބެލީ މިމީހުންވެސް ހަމަ އެގޮތައް އެއައްވުރެ3ގުނަ މެކްހައް ޖަހާ މައުމޫނުގެ ރިކޯޑް މުގުރާލަން\nފެބުރުއަރީ 25, 2020 08:17\nރައީސް އ.މ.ޞ ޞޯލިހަކަށް ނުވިއެއްނު އެހެންވީމާ...


SunOnline: Dhuniyeaa dhimaalah2ginihila, ekahchaa medhu shakku!\nދުނިޔެއާ ދިމާލަށް ދެ ގިނިހިލަ، އެކައްޗާ މެދު ޝައްކު!\n1 އަހަރު5މަސް ކުރިން - 09 ޖެނުއަރީ 2017 6\nޖައްވުގައި ދަތުރުކުރަމުންދާ ދެ ގިނިހިލައެއް، ދުނިޔެއާ ދިމާލަށް މިސްރާބު ޖަހާފައިވާ ކަމަށް ނާސާއިން ބުނެފިއެވެ. އެހެން ނަމަވެސް، އޭގެ ތެރެއިން އެއް ހިލައަކީ ކޮން އެއްޗެއް ކަމާ މެދު ސައިންސްވެރިންވެސް ތިބީ ޝައްކެއްގައެވެ.\nނާސާއިން ބުނާ ގޮތުގައި، ދުނިޔެ ހިމެނޭ އިރަވީ ނިޒާމު (ސޯލާ ސިސްޓަމް)ގެ އެންމެ ދުރުން އުފެދުނު ކޮމެޓެއް، މި ހަފްތާގެ ތެރޭގައި ދުނިޔެއާ ވަރަށް ގާތް ވާނެއެވެ. ދުނިޔެއާ 106 މިލިޔަން ކިލޯމީޓަރު ކައިރިން މި ކޮމެޓު ދަތުރުކުރާ އިރު، އެ ކޮމެޓު ދަތުރުކުރާ މަންޒަރު ދުނިޔެއަށް ވެސް ފެންނާނެއެވެ.\nއެހެން ނަމަވެސް، ޝައްކު އުފެދެނީ ދެވަނަ ހިލައެއްގެ ވާހަކައިންނެވެ. ދާދި ފަހުން ސައިންސްވެރީންގެ ލޮލުގައި އަޅައިގަތް، 2016 WF9 ނަމަކަށް ކިޔާ މި ހިލަގަނޑަކީ ކޮމެޓެއް ކަމެއް، ނުވަތަ އެސްޓަރޮއިޑެއް ކަމެއް ސައިންސްވެރިންނަކަށް ނޭނގެއެވެ. މި ހިލަގަނޑު، މިއަހަރުގެ ފެބްރުއަރީ މަހުގެ 25 ވަނަ ދުވަހު، ދުނިޔެއާ ގާތްގަނޑަކަށް 51 ކިލޯމީޓަރު ކައިރިން ދަތުރުކުރާނެއެވެ. މިއީ މި ހަފްތާގައި ފެންނާނެ ކޮމެޓަށް ވުރެ ވެސް ގާތެވެ.\nއެހެން ނަމަވެސް 2016 WF9 ނަމުން ނަން ދީފައިވާ، ހަގީގަތް ނޭނގޭ މި ހިލަގަނޑަކީ ދުނިޔެއަށް ހުރި ނުރައްކަލެއް ނޫން ކަމަށް ނާސާއިން ބުނެއެވެ.\nގާތްގަނޑަކަށް އެއް ކިލޯމީޓަރުގެ ވަށަމިން ހުރި މި ހިލަގަނޑު ހުންނަނީ ކޮމެޓެއް ހެންނެވެ. ކޮމެޓެއް ފަދައިން ރިފްލެކްޓިވް އަލި އަދި ތަކެތި ވަށައިގެން ދަތުރުކުރެއެވެ. އެހެން ނަމަވެސް، ކޮމެޓެއްގެ ގޮތުގައި އެއްޗެއް ބެލެވުމުގައި ފުރިހަމަވާންޖެހޭ ޝަތުރު ކަމުގައިވާ، ހިލައާ އެކު އޮންނަ ހިރަފުހާއި ގޭހުގެ ބައެއް އޭގައި ނެތެވެ.\nދުނިޔެ ލުއި ޚަބަރު ސައިންސާއި ޓެކްނޯލޮޖީ\nއިންޑޮނޭޝިއާގައި ފެރީއެއް ބަންޑުން ޖަހާލައި، 192 މީހުން މަރުވެއްޖެ9ގަޑި 37 މިނެޓް ކުރިން\nގަތަރު ބާކީކޮށްލުމަށްފަހު އަރަބި ޖަޒީރާއިންވެސް އެގައުމު ވަކިކޮށްލަނީ! 12 ގަޑި 39 މިނެޓް ކުރިން\nއދގެ އިންސާނީ ހައްގުތަކާ ބެހޭ ކައުންސިލުން އެމެރިކާ ވަކިވެއްޖެ 12 ގަޑި 10 މިނެޓް ކުރިން\nރެފިއުޖީންގެ ގޮތުގައި 68.5 މިލިޔަން މީހުން ދުނިޔޭގައި ދިރިއުޅޭ: އދ 14 ގަޑި 32 މިނެޓް ކުރިން


America budget mahsala hahlu nuve dhigulanee\nދެން ސެނެޓުގެ ޖަލްސާ އެއް އޮންނާނީ އަންގާރަ ދުވަހު.-- ފޮޓޯ: ފޮކްސް 59\nއެމެރިކާ ބަޖެޓް މައްސަލަ ހައްލު ނުވެ ދިގުލަނީ\nއެމެރިކާގެ ރައީސް ޑޮނަލްޑް ޓްރަމްޕްގެ ރިޔާސީ ވައުދެއް ކަމަށްވާ އެމެރިކާ-މެކްސިކޯ ބޯޑަރުގެ "ބޮޑު ފާރު"ގެ މައްސަލާގައި އެ ގައުމުގެ ބަޖެޓް ފާސްނުވެގެން ގިނަ އިދާރާތައް ހުއްޓުމަކަށް އައިސްފައިވާ މައްސަލާގައި އެއްބަސްވުމަކަށް ނާދެވި، އިއްޔެ ބޭއްވި ސެނެޓުގެ ޚާއްސަ ޖަލްސާ ވެސް ނިންމާލައިފި އެވެ.\nސަރުކާރު ހުއްޓުމަކަށް އައީ ބަޖެޓުގައި ބޮޑު ފާރަށް ބޭނުންވާ ފަސް ބިލިޔަން ޑޮލަރު ހިމެނުމަށް ސެނެޓުގެ ގިނަ މެމްބަރުން ދެކޮޅު ހެދުމުންނެވެ. ނަމަވެސް އެ ފާރުގެ މަސައްކަތަށް ބޭނުންވާ ފަސް ބިލިޔަން ޑޮލަރު ބަޖެޓުން އުނިކުރުމަށް ރައީސް ޓްރަމްޕް ބޭނުންފުޅެއް ނުވެ އެވެ.\nސެނެޓުގައި އެއްބަސްވުމަކަށް ނާދެވުމުން، ބަޖެޓު ނެތުމުން ގިނަ އިދާރާތައް ހުއްޓުމަކަށް އައީ ޖީއެމްޓީ ގަޑިން އިއްޔެ 5:00ގަ އެވެ. އެއާ އެކު އިއްޔެ ވަނީ ސެނެޓުގެ އިތުރުން ހައުސް އޮފް ކޮމަންސްގެ ޖަލްސާ އެއް ބޭއްވި އެވެ. ނަމަވެސް އެއްވެސް ކޮޅަކުން ދޫ ނުދިނުމުން އެ ޖަލްސާތަކުން ނަތީޖާ އެއް ނުނެރެވި ނިންމާލީ އެވެ.\nއީ މިހާތަނަށް މި އަހަރު އެމެރިކާ ސަރުކާރު ހުއްޓުމަކަށް އައި ތިން ވަނަ ފަހަރެވެ. ނަމަވެސް، މީގެ ކުރީގެ ދެ ފަހަރު ވެސް ހުއްޓުމަކަށް އައީ ކުޑަ ވަގުތު ކޮޅަކަށެވެ.\nއެމެރިކާގެ ސިޔާސީ މަޝްރަހު ދިރާސާކުރާ ބޭފުޅުންނާ ހަވާލާދީ ބައެއް މީޑިއާ ތަކުން މީގެ ކުރިން ވެސް ވަނީ މި ފަހަރު އެއްބަސްވުމަކަށް ނާދެވި މި މައްސަލަ ދިގުލައިގެން ދާނެކަމަށް ލަފާކޮށްފަ އެވެ.\nއިއްޔެ ބޭއްވި ސެނެޓުގެ ބައްދަލުވުމުގައި ނަތީޖާއެއް ނުނެރެވުނު އިރު، ދެން ބައްދަލުވުމެއް ބާއްވާނީ އަންގާރަ ދުވަހު އެވެ. އެހެންކަމުން އަންގާރަ ދުވަހާ ހަމައަށް ސަރުކާރުގެ ގިނަ އިދާރާތަކުގެ މަސައްކަތްތައް އޮންނާނީ ހުއްޓިފަ އެވެ. އަދި އެ ދުވަހުގެ ޖަލްސާއެއްގައި އެއްބަސްވުމަކަށް ނާދެވި، އިތުރަށް މި މައްސަލަ ދިގުދެމިގެން ދިއުމުގެ ބިރު ވަނީ ބޮޑުވެފަ އެވެ.\nހުއްޓުމަކަށް އައިސްފައިވާ އިދާރާތަކުގެ ތެރޭގައި ސްޓޭޓް އާއި ހޯމްލޭންޑް ސެކިއުރިޓީ، ޓްރާންސްޕޮޓޭޝަން އަދި އެގްރިކަލްޗާ އާއި ޖުޑިޝަރީ ހިމެނެ އެވެ. ބޮޑެތި ގިނަ އިދާރާތައް ހުއްޓުމަކަށް އައުމުން އެތައް ހާސް މުވައްޒަފުންނެއް މަސައްކަތް ކުރަން ޖެހޭނީ، ސަރުކާރު ހުއްޓުމަކަށް އައިސްފައި އޮންނަ ވަގުތަށް މުސާރަ ނުލިބޭ ގޮތަށެވެ. ނުވަތަ މުވައްޒަފުން ތިބެންޖެހޭނީ ޓެމްޕަރަރީ ލީވެއްގަ އެވެ.


SunOnline: Minute ehge therey 6000 syringe ufadhaa baeh\nމިނިޓެއްގެ ތެރޭގައި 6000 ސިރިންޖު އުފައްދާ ބައެއް!\nމިޙްނާ ނާސިހު 22 Mar 2021, 08:45\nހިންދުސްތާން ސިރިންޖަސް އެންޑް މެޑިކަލް ސާވިސަސް (އެޗްއެމްޑީ) ކާރުހާނާ އެތެރެ--\nހިންދުސްތާން ސިރިންޖަސް އެންޑް މެޑިކަލް ސާވިސަސް (އެޗްއެމްޑީ) އަކީ އިންޑިއާގެ އެންމެ ބޮޑު ސިރިންޖު އުފައްދާ ކުންފުންޏެވެ. އަދި ދުނިޔޭގެ ވެސް މިފަދަ ބޮޑެތި ކާރުހާނާ ތަކުގައި ލިސްޓުގައި ހިމެނޭ ކުންފުންޏެކެވެ. ކޮވިޑް19ގެ ވެކްސިންތައް ހަލުވިކަމާ އެކު ދުނިޔޭގެ އެކި ކަންކޮޅުތަކުގައި ދޭން ފެށުމާއި އެކު މި ކުންފުނީގެ މަސައްކަތް މިވަނީ އެތައް ގުނައެއް އިތުރުވެފަ އެވެ.\nއެޗްއެމްޑީގެ މެނޭޖިން ޑިރެކްޓާ ރާޖީވް ނަތު ވިދާޅުވާގޮތުގައި މިހާރު އެ ކުންފުނިން ކޮންމެ މިނިޓެއްގެ ތެރޭގައި 6000 ސިރިންޖު އުފައްދައެވެ. މިއީ ދުވާލެއްގެ މައްޗަށް ހަތަރު މިލިއަން ސިރިންޖެވެ.\nކޮވިޑްގެ ހާލަތުގެ ކުރިން އަހަރެއްގެ މައްޗަށް މި ކުންފުނިން 2.5 ބިލިއަން ސިރިންޖް އަހަރެއްގެ މައްޗަށް އުފެއްދިނަމަވެސް މުޅި ދުނިޔެއަށް ކުރިމަތިވެފައި މިވާ ސިއްޚީ ކުއްލި ނުރައްކަލުގެ ހާލަތުގައި ކުންފުނީގެ އުފެއްދުންތެރިކަންވަނީ އެތަށް ގުނައެއް ބޮޑުކޮށްފަ އެވެ.\nއިތުރުވެފައިވާ ބޮޑު ޑިމާންޑްއާއި އެއްވަރަށް އުފެއްދުންތެރިކަން އިތުރުކުރުމަށްޓަކައި 1000-500 އާއި ދެމެދުގެ އަދަދަކަށް އާ މުވައްޒަފުން ނަގަން ޖެހުނުކަމަށް ރާޖިވް ވިދާޅުވި އެވެ. އަދި ކުރު މުއްދަތެއްގެ ތެރޭގައި ކޮލިޓީއަށް އަސަރު ނުކުރާނެހެން މުވައްޒަފުންނަށް ކިޔަވައިދީ، ތަމްރީނުކޮށް މަސައްކަތަށް ނެރެން ޖެހުނެވެ.\nމިހާ ބޮޑު އަދަދަކަށް ސިރިންޖް އުފެއްދުމުގެ މަސައްކަތް ކުންފުނިން ކުރަމުން އަންނައިރު މިއީ އަދިވެސް ބޭނުންޖެހިފައިވާ މިންވަރާއި ގާތްކުރާ އަދަދެއް ވެސް ނޫނެވެ. ދުނިޔޭގެ އާބާދީގެ 60 ޕަސެންޓަށް ވެކްސިން ދިނުމަށް ޓަކައި އެކަނި ވެސް، 10 ބިލިއަން ސިރިންޖު އުފައްދަން ޖެހެ އެވެ.\nވެކްސިންތައް އުފެދި ޖަހަމުންދާ މިންވަރު ދުނިޔޭގައި އިތުރުވަމުން އަންނައިރު، އެކި ގައުމުތަކުގެ ސަރުކާރުތަކުން އަންނަނީ ސިރިންޖްތައް ގަނެ ރައްކާކުރުމުގެ މަސައްކަތް ކުރަމުންނެވެ. އެއާއެކު މި ކުންފުންޏަށް ދިމާވެފައިވާ އެންމެ ބޮޑު ގޮންޖެހުމަކީވެސް މިއީ އެވެ.\nއިންޑިއާއަކީ ދުނިޔޭގައި ދެވަނައަށް އެންމެ އާބާދީ ބޮޑު ގައުމަށްވާއިރު، މި ކުންފުނީގެ އުފެއްދުންތަކުގެ ތިންބައި ކުޅަ ދެބައި ހާޢްސަ ކުރަނީ އިންޑިއާއަށެވެ. ދުނިޔޭގެ އެހެން ގައުމުތަކުގެ ބޭނުންތަކަށް ދެވެންއޮތީ ބާކީ އޮތް ތިންބައި ކުޅަ އެއްބައެވެ. އެއާއެކު މިހާރުވެސް ދުނިޔޭގެ އެކި ގައުމުތަމުން އަންނަ އެކި ހުށަހެޅުންތަކަށް ކުންފުނިން ފުރަގަސްދޭންޖެހޭކަން ރާޖިވް ފާހަގަކުރި އެވެ.\n"ދުވާލެއްގެ މައްޗަށް ތިރީހަކަށް ނުވަތަ ސާޅީހަކަށް މެއިލް އާދޭ އެމެރިކާ، ޖަރުމަނު، އިޓަލީ އަދި އިނގިރޭސިވިލާތް ފަދަ ގައުމުތަކުން. އެކަމަކު ގިނަ ފަހަރު ހަމަ ވަރަށް ހިތާމައާއިއެކު ބުނަން މިޖެހެނީ ނޫނެކޭ. ސެޕްޓެމްބަރާއި ހިސާބަށް ޕްރޮޑަކްޝަން މިއޮތީ ވަރަށް ބޮޑަށް ބުކްވެފައި،" ބީބީސީ އަށް ދިން ހާޢްސަ އިންޓަވިއުއެއްގައި ރާޖީވް ވިދާޅުވި އެވެ.\nސިރިންޖާއި ވެކްސިންއަކީ ބަޑިއަކާއި ވަޒަނެއްގެ ގޮތުގައިި ރާޖީވް ސިފަކުރާއިރު، މިހާލަތުގައި ދިމާވެފައިވާ ދަތިތަކަށް ހައްލެއް ހޯދުމަށްޓަކައި، ވެކްސިން ހަދާ ކުންފުނިތަކާއި ސިރިންޖު އުފައްދާ ކުންފުނިތައް ގުޅިގެން މަސައްކަތްކުރުމަށް އޭނާ ވަނީ ގޮވާލާފަ އެވެ.\nއެންމެ އުމުރު ދިގު އެއްމާބަނޑު ދެބެންނަށް 107 އަަހަރު\nމިއީ ހުސްބަނޑަށް ހުރެ ބޭނުންކުރަން ނުވާނެ ކާބޯތަކެތި!


Maafaru airport A380 jehsey varah bodu kuranee\nމާފަރު އެއާޕޯޓު އޭ 380 ޖެއްސޭ ވަރަށް ބޮޑު ކުރަނީ\nމާފަރު 12، އޮކްޓޫބަރު 2018: މާފަރު އެއާޕޯޓުގައި ޔޫއޭއީގެ ބޯޓެއް ޖައްސާފައި: މި އެއާޕޯޓު ބޮޑު ކުރަން ސަރުކާރުން ވަނީ ނިންމާފައި ފޮޓޯ: ސޯޝަލް މީޑިއާ\nނ. މާފަރުގައި ތަރައްގީކޮށްފައިވާ އެއާޕޯޓުގެ ރަންވޭ ބޮޑުކޮށް، ދުނިޔޭގެ އެންމެ ބޮޑެތި ބޯޓު ފަހަރު ޖެއްސޭވަރު ތަނަކަށް ބަދަލު ކުރަން ސަރުކާރުން ނިންމައިފި އެވެ.\nރައީސް އަބްދުﷲ ޔާމީންގެ ވެރިކަމުގައި ހުޅުވި މާފަރު އެއާޕޯޓު ބޮޑު ކުރަން ނިންމާފައިވާކަން އިއުލާނު ކުރެއްވީ ރައީސް އިބްރާހިމް މުހައްމަދު ސޯލިހު މާފަރަށް މިހާރު ކުރައްވަމުން ގެންދާ ދަތުރުފުޅުގައި ވާހަކަފުޅު ދައްކަވަމުންނެވެ.\nއެމްޑީޕީގެ ކެމްޕޭން އެ ދަތުރުގައި ވާހަކަފުޅު ދައްކަވަމުން، ރައީސް ސޯލިހު ވިދާޅުވީ މާފަރު އެއާޕޯޓު ނިމެނުންދާއިރު މި އެއާޕޯޓު ތަރައްގީ ކުރާ ކުންފުންޏާއި މި ސަރުކާރުން ބައްދަލުކޮށްފައިވާ ކަމަށެވެ. އެ ބައްދަލުވުމަށްފަހު އެ އެއާޕޯޓަކީ އޭ 380 މަރުކާގެ މަތިންދާ ބޯޓު ޖެއްސޭ ވަރުގެ ތަނަކަށް ހަދަން އެ ކުންފުނިން ބޭނުންވާ ކަމަށެވެ. އެކަމަށް ސަރުކާރުން ވެސް ތައްޔާރަށް އޮތް ކަމަށެވެ.\n"މިހާރު އެއާޕޯޓުގެ ދިގު މިނަކީ 2200 މީޓަރު. އެ ބޭފުޅުން ބޭނުން އެއާޕޯޓުގެ ރަންވޭ އިތުރަށް 1000 އިތުރުކޮށް، ދުނިޔޭގައި އޮތް އެންމެ ބޮޑުތި ބޯޓު ފަހަރު ޖެއްސޭ ތަނަކަށް ބަދަލު ކުރަން. އެކަން ކުރުމަށް މާފަރު ކައުންސިލާއި ރައްޔިތުން ކަންތައްތަކެއް ކޮށްދެއްވަން ޖެހޭ. މި މަަސައްކަތް ކުރާއިރު، އެއާޕޯޓާ ކައިރީގައި ބައެއް ގެތަށް ނަގަން ޖެހޭ. އެކަމަކު އެ ގެތަށް ނަގަން ނިންމަނީ ރަނގަޅު އަގު ދީފައި،" ރައީސް ވިދާޅުވި އެވެ.\nއެއާޕޯޓާއެކު ދޭން ބުނި ރަށްތައް އެހެން ބަޔަކަށް ދީފައި\nރައީސް ވިދާޅުވީ މާފަރު އެއާޕޯޓަކީ އެ ސަރަހައްދުގެ ކުރިއެރުމަށް ވަރަށް ބޭނުންތެރި ތަނެއް ކަމަށާ، އެއާޕޯޓު ނިމެންވާއިރަށް، މިތަން ތަރައްގީ ކުރި ކުންފުންޏަށް ރަށް ތަކެއް ދޭންޖެހޭނެ ކަމަށް އެއްބަސްވުމުގައި އޮތް ކަމަށެވެ. ނަމަވެސް އެ ރަށްތައް އެހެން ބަޔަކަށް ދީފައިވާ ކަމަށް ރައީސް ވިދާޅުވި އެވެ.\n"މި އެގްރީމެންޓްގައި އެބަހުރި ސަރުކާރުން ކޮށްދޭން ޖެހޭ ކަންތައްތަކެއް. އެގްރީމެންޓުގައިވާ ގޮތުން ފަޅު ރަށެއް ނޫނީ ރަށްތަކެއް ދޭން ޖެހޭނެ ކަމަށްވޭ. ޔޫއޭއީން ވަނީ ވަކި ރަށްތަކެއް ފާހަގަކޮށްފަ. ނަމަވެސް އެރަށްތައް ވަނީ އެހެން ފަރާތަކަށް ކުއްޔަން ދީފައި. މިއަށް ހައްލު ހޯދުމުގެ މަސައްކަތް އަޅުގަނޑުމެން ފަށައިފިން. ކޮންމެ ގޮތެއް ވިއަސް މާފަރު އެއާޕޯޓުގެ ބޮޑު މަސައްކަތެއް ވަނީ އެ ފަރާތުން ކޮށްދީފައި. އެކަމަކު ސަރުކާރުން ކޮށްދޭން ޖެހޭ ކަންކަން އޮތީ ނުކޮށް. އެހެންވެ، އެ ފަރާތަކާ މަޝްވަރާ ކޮށްގެން ރަނގަޅު ހަލެއް އިރާދުކުރެއްވިއްޔާ ފެނިގެންދާނެ،" ރައީސް ވިދާޅުވި އެވެ.\nމި އެގްރީމެންޓުގައި އެބަހުރި ސަރުކާރުން ކޮށްދޭން ޖެހޭ ކަންތައްތަކެއް. އެގްރީމެންޓުގައި ވާ ގޮތުން ފަޅު ރަށެއް ނޫނީ ރަށްތަކެއް ދޭން ޖެހޭނެ ކަމަށްވޭ. ނަމަވެސް އެރަށްތައް ވަނީ އެހެން ފަރާތަކަށް ކުއްޔަން ދީފައި. މިއަށް ހައްލު ހޯދުމުގެ މަސައްކަތް އަޅުގަނޑުމެން ފަށައިފިން.\nޔުނައިޑެޑް އެރެބް އެމެރިރޭޓަސް (ޔޫއޭއީ) ގެ އަބޫދާބީ ފަންޑުގެ 60 މިލިއަން ޑޮލަރުގެ ހިލޭ އެހީގެ ދަށުން ހެދި މި އެއާޕޯޓް ހަދާފައިވަނީ އެއާބަސް އޭ 320 އާއި ބޮއިން 737 މަރުކާގެ ބޯޓު ފަހަރު ޖެއްސޭ ވަރަށެވެ. މި އެއާޕޯޓުގެ މަސައްކަތް ކުރަނީ ސިންގަޕޫރުގެ ކުންފުންޏަކުންނެވެ. އެއާޕޯޓުގައިއެ ރަށުގައި އަޅަނީ 2،200 މީޓަރު ދިގު 40 މީޓަރު ފުޅާ ރަންވޭ އެކެވެ. އަދި ރަންވޭ އާއެކު ހިތްގައިމު ޓާމިނަލްއަކާއި ވީއައިޕީ ލައުންޗެއް ވެސް އަޅާނެ އެވެ. މި އެއާޕޯޓުގައި ފުރަތަމަ ޓެސްޓް ފްލައިޓެއް ޖައްސާފައިވަނީ 14، އޮގަސްޓް 2018، ގަ އެވެ. އަދި އޭގެ ފަހުން، ނިމިގެންދިޔަ ރިޔާސީ އިންތިހާބުގެ ކެމްޕޭން ތެރޭގައި ރައީސް އަބްދުﷲ ޔާމީން ވަނީ މި އެއާޕޯޓު ހުޅުވައި ދެއްވާފަ އެވެ. ނަމަވެސް އެއާޕޯޓް އަދި އެއްކޮށް ނުނިމެ އެވެ.